# śrī-stavāvaliḥ

Entered from various sources. Jan Brzezinski 2004-01-04

(1)

# śacī-sūnv-aṣṭakam

harir dṛṣṭvā goṣṭhe mukura-gatam ātmānam atulaṁ

sva-mādhuryaṁ rādha-priyatara-sakhīvāptum abhitaḥ |

aho gauḍe jātaḥ prabhur apara-gauraika-tanu-bhāk

śacī-sūnuḥ kiṁ me nayana-saraṇīṁ yāsyati padam ||1||

purī-devayāntaḥ-praṇaya-madhunā snāna-madhuro

muhur govindodyad-viśada-paricaryārcita-padaḥ |

svarūpasya prāṇārbuda-paricaryārcita-padaḥ

śacī-sūnuḥ kiṁ me nayana-saraṇīṁ yāsyati padam ||2||

dadhānaḥ kaupīnaṁ tad-upari bahir vastram aruṇaṁ

prakāṇḍo hemādri-dyutibhir abhitaḥ sevita-tanuḥ |

mudā gāyann uccair nija-madhura-nāmāvalim asau

śacī-sūnuḥ kiṁ me nayana-saraṇīṁ yāsyati padam ||3||

anāvedyāṁ pūrvair api muni-gaṇair bhakti-nipuṇaiḥ

śruter gūḍhāṁ premojjvala-rasa-phalāṁ bhakti-latikām |

kṛpālus tāṁ gauḍe prabhu atikṛpābhiḥ prakaṭayan

śacī-sūnuḥ kiṁ me nayana-saraṇīṁ yāsyati padam ||4||

nijatve gauḍīyān jagati parigṛhya prabhur imān

hare kṛṣṇety evaṁ gaṇana-vidhinā kīrtayata bhoḥ |

iti prāyāṁ śikṣāṁ caraṇa-madhupebhyaḥ paridiśan

śacī-sūnuḥ kiṁ me nayana-saraṇīṁ yāsyati padam ||5||

puraḥ paśyan nīlācala-patim uru-prema-nivahaiḥ

kṣaran-netrāmbhobhiḥ snapita-nija-dīrghojjvala-tanuḥ |

sadā tiṣṭhan deśe praṇayi-garuḍa-stambha-carame

śacī-sūnuḥ kiṁ me nayana-saraṇīṁ yāsyati padam ||6||

mudā dantari dṛṣṭvā dyuti-vijita-bandhūkam adharaṁ

karaṁ kṛtvā vāmaṁ kaṭi-nihitam anyaṁ parilasan |

samutthāpya premṇāgaṇita-pulako nṛtya-kutukī

śacī-sūnuḥ kiṁ me nayana-saraṇīṁ yāsyati padam ||7||

sarot-tīrārāme viraha-vidhuro gokula-vidhor

nadīm anyāṁ kurvan nayana-jala-dhārā-vitatibhiḥ |

muhur mūrcchāṁ gacchan mṛtakam iva viśvaṁ viracayan

śacī-sūnuḥ kiṁ me nayana-saraṇīṁ yāsyati padam ||8||

śacī-sūnor asyāṣṭakam idam abhīṣṭaṁ viracayan

sadā dainyodrekād ati-viśada-buddhiḥ paṭhati yaḥ |

prakāmaṁ caitanyaḥ prabhur ati-kṛpāveśa-vivaśaḥ

pṛthu-premāmbhodhau prathita-rasade majjayati tam ||9||

iti śrī-raghunātha-dāsa-gosvāmi-viracita-stavāvalyāṁ

śrī-śacī-sūnv-aṣṭakaṁ

sampūrṇam

 —o)0(o—

(2)

# śrī-gaurāṅga-stava-kalpa-taruḥ

gatiṁ dṛṣṭvā yasya pramada-gaja-varye’khila-janā

mukhaṁ ca śrī-candropari dadhati thūtkāra-nivaham |
sva-kāntyā yaḥ svarṇācalam adharayac chīdhu ca vacas

taraṅgair gaurāṅgo hṛdaya udayan māṁ madayati ||1||

alaṅkṛtyātmānaṁ nava-vividha-ratnair iva vala-

dvivarṇatva-stambhāsphuṭa-vacana-kampāśru-pulakaiḥ |

hasan svidyan nṛtyan śiti-giri-pater nirbhara-mude

puraḥ śrī-gaurāṅgo hṛdaya udayan māṁ madayati ||2||

rasollāsais tiryag-gatibhir abhito vāribhir alaṁ

dṛśoḥ siñcan lokān aruṇa-jala-yantratvam itayoḥ |

mudā dantair dṛṣṭvā madhuram adharaṁ kampa-calitair

naṭan śrī-gaurāṅgo hṛdaya udayan māṁ madayati ||3||

kvacin miśrāvāse vraja-pati-sutasyoru-virahāt

ślathac chrī-sandhitvād dadhad-adhika-dairghyaṁ bhuja-padoḥ |

luṭhan bhūmau kākvā vikala-vikalaṁ gadgada-vacā

rudan śrī-gaurāṅgo hṛdaya udayan māṁ madayati ||4||

anudghāṭya dvāra-trayam uru ca bhitti-trayam aho

vilaṅghyoccaiḥ kāliṅgika-surabhi-madhye nipatitaḥ |

tanūdyat-saṅkocāt kamaṭha iva kṛṣṇoru-virahād

virājan gaurāṅgo hṛdaya udayan māṁ madayati ||5||

svakīyasya prāṇārbuda-sadṛśa-goṣṭhasya virahāt

pralāpān unmādāt satatam ati kurvan vikala-dhīḥ |

dadhad bhittau śaśvad vadana-vidhu-gharṣeṇa rudhiraṁ

kṣātotthaṁ gaurāṅgo hṛdaya udayan māṁ madayati ||6||

kva me kāntaḥ kṛṣṇas tvaritam iha taṁ lokaya sakhe

tvam eveti dvārādhipam abhivadann unmada iva |

drutaṁ gaccha draṣṭuṁ priyam iti tad-uktena dhṛta-tad-

bhujāntar gaurāṅgo hṛdaya udayan māṁ madayati ||7||

samīpe nīlādreś caṭaka-giri-rājasya kalanād

aye goṣṭhe govardhana-giri-patiṁ lokitum itaḥ |

vrajann asmīty uktvā pramada iva dhāvann avadhṛto

gaṇaiḥ svair gaurāṅgo hṛdaya udayan māṁ madayati ||8||

alaṁ dolā-khelā-mahasi vara-tan-maṇḍapa-tale

svarūpeṇa svenāpara-nija-gaṇenāpi militaḥ |

svayaṁ kurvan nāmnām ati-madhura-gānaṁ murabhidaḥ

saraṅgo gaurāṅgo hṛdaya udayan māṁ madayati ||9||

dayāṁ yo govinde garuḍa iva lakṣmī-patir alaṁ

purī-deve bhaktiṁ ya iva guruvarye yadu-varaḥ |

svarūpe yaḥ snehaṁ giridhara iva śrīla-subale

vidhatte gaurāṅgo hṛdaya udayan māṁ madayati ||10||

mahā-sampad-dāvād api patitam uddhṛtya kṛpayā

svarūpe yaḥ svīye kujanam api māṁ nyasya muditaḥ |

uro-guñjā-hāraṁ priyam api ca govardhana-śilāṁ

dadau me gaurāṅgo hṛdaya udayan māṁ madayati ||11||

iti śrī-gaurāṅgodgata-vividha-sadbhāva-kusuma-

prabhā-bhrājat-padyāvali-lalita-śākhaṁ suratarum |

muhur yo’tiśraddhauṣadhi-vara-balat-pāṭha-salilair

alaṁ siñced vindet sarasa-guru-tal-lokana-phalam ||12||

iti śrīmad-raghunātha-dāsa-gosvāmi-viracita-stavāvalyāṁ śrī-gaurāṅga-stava-kalpa-taruḥ samāptaḥ |

 —o)0(o—

(3)

# manaḥ-śikṣā

gurau goṣṭhe goṣṭhālayiṣu sujane bhū-sura-gaṇe

sva-mantre śrī-nāmni vraja-nava-yuva-dvandva-smaraṇe

sadā dambhaṁ hitvā kuru ratim apūrvām atitarāṁ

aye svāntar bhrātaś caṭubhir abhiyāce dhṛta-padaḥ ||1||

na dharmaṁ nādharmaṁ śruti-gaṇa-niruktaṁ kila kuru

vraje rādhā-kṛṣṇa-pracura-paricaryām iha tanu |

śacī-sūnuṁ nandīśvara-pati-sutatve guru-varaṁ

mukunda-preṣṭhatve smara param ajasraṁ nanu manaḥ ||2||

yadīccher āvāsaṁ vraja-bhuvi sa-rāgaṁ pratijanur

yuva-dvandvaṁ tac cet paricartium ārād abhilaṣeḥ |

svarūpaṁ śrī-rūpaṁ sa-gaṇam iha tasyāgrajam api

sphuṭaṁ premṇā nityaṁ smara nama tadā tvaṁ śṛṇu manaḥ ||3||

asad-vārtā-veśyā visṛja mati-sarvasva-hariṇīḥ

kathā mukti-vyāghryā na śṛṇu kila sarvātma-gilanīḥ |

api tyaktvā lakṣmī-pati-ratim ito vyoma-nayanīṁ

vraje rādhā-kṛṣṇau sva-rati-maṇidau tvaṁ bhaja manaḥ ||4||

asac-ceṣṭā-kaṣṭa-prada-vikaṭa-pāśālibhir iha

prakāmaṁ kāmādi-prakaṭa-patha-pāti-vyatikaraiḥ |

gale baddhvā hanye’ham iti bakabhid-vartmapa-gaṇe

kuru tvaṁ phutkārān avati sa yathā tvāṁ mana itaḥ ||5||

are cetaḥ prodyat-kapaṭa-kuṭināṭī-bhara-khara-

kṣaran-mūtre snātvā dahasi katham ātmānam api mām |

sadā tvaṁ gāndharvā-giridhara-pada-prema-vilasat-

sudhāmbhodhau snātvā tvam api nitarāṁ māṁ ca sukhaya ||6||

pratiṣṭhāśa dhṛṣṭā śvapaca-ramaṇī me hṛdi naṭet

kathaṁ sādhu premā spṛśati śucir etan nanu manaḥ |

sadā tvaṁ sevasva prabhu-dayita-sāmantam atulaṁ

yathā tvāṁ niṣkāśya tvaritam iha taṁ veśayati saḥ ||7||

yathā duṣṭatvaṁ me davayati śaṭhasyāpi kṛpayā

yathā mahyaṁ premāmṛtam api dadāty ujjvalam asau |

yathā śrī-gāndharvā-bhajana-vidhaye prerayati māṁ

tathā goṣṭhe kākvā giridharam iha tvaṁ bhaja manaḥ ||8||

mad-īśā-nāthatve vraja-vipina-candraṁ vraja-vane-

śvarīṁ tan-nāthatve tad-atula-sakhītve tu lalitām |

viśākhāṁ śikṣālī-vitaraṇa-gurutve priyasaro-

girīndrau tat-prekṣā-lalita-ratidatve smara manaḥ ||9||

ratiṁ gaurī-līle api tapati saundarya-kiraṇaiḥ

śacī-lakṣmī-satyāḥ paribhavati saubhāgya-valanaiḥ |

vaśīkāraiś candrāvali-mukha-navīna-vraja-satīḥ

kṣipaty ārād yā tāṁ hari-dayita-rādhāṁ bhaja manaḥ ||10||

samaṁ śrī-rūpeṇa smara-vivaśa-rādhā-giri-bhṛtor

vraje sākṣāt-sevā-labhana-vidhaye tad-guṇa-yujoḥ |

tad-ijyākhyā-dhyāna-śravaṇa-nati-pañcāmṛtam idaṁ

dhyan nītyā govardhanam anudinaṁ tvaṁ bhaja manaḥ ||11||

manaḥ-śikṣā-daikādaśaka-varam etan madhurayā

girā gāyaty uccaiḥ samadhigata-sarvārthayati yaḥ |

sa-yūthaḥ śrī-rūpānuga iha bhavan gokula-vane

jano rādhā-kṛṣṇātula-bhajana-ratnaṁ sa labhate ||12||

iti śrīmad-raghunātha-dāsa-gosvāmi-viracita-stavāvalyāṁ śrī-prārthanāmṛta-stotraṁ sampūrṇam |

 —o)0(o—

(4)

# śrī-raghunātha-dāsa-gosvāminaḥ prārthanā

prātaḥ pīta-paṭe kucopari-ruṣā ghūrṇābhare locane

 bimbauṣṭhe pṛthu vīkṣate jaṭilayā sandṛśyamāne muhuḥ |

vācā yukti-juṣā mṛṣā lalitayā tāṁ sampratārya krudhā

 dṛṣṭvemaṁ hṛdi bhīṣitā stutavatī rādhā dhruvaṁ pātu vaḥ ||1||

pīka-paṭu-rava-vādyair bhṛṅga-jhaṅkāra-gānaīh

 sphurad-atula-kuḍuṅga-kroḍa-raṅge sa-raṅgam |

smara-sadasi kṛtodyan nṛtyataḥ śrānta-gātraṁ

 vraja-nava-yuva-yugmaṁ nartakaṁ vījayāni ||2||

kuhū-kaṇṭhī-kaṇṭhād api kamana-kaṇṭhī mayi punar

 viśākhā gānasyāpi ca rucira-śikṣāṁ praṇayatu |

yathāhaṁ tenaitad-yuva-yugalam ullāsya sa-gaṇāl

 labhe rāse tasmān maṇi-pradaka-hārān iha muhuḥ ||3||

kāntyā nindantam udyañ-jaladhara-nicayaṁ tapta-kārta-svabhāvaṁ

 vāso bibhrāṇam īṣat-smita-rucira-mukhāmbhojam ākalpitāṅgam |

vāmāṅke rādhikāṁ tāṁ prathama-rasa-kalā-keli-saubhāgya-mattam

 āliṅgyālāpa-bhaṅgyā vraja-pati-tanayaṁ smerayantaṁ smarāmi ||4||

 —o)0(o—

(5)

# śrī-govardhanāśraya-daśakam

saptāhaṁ murajit-karāmbuja-paribhrājat-kaniṣṭhāṅguli-

 prodyad-valgu-varātakoparimilan-mugdha-dvirepho 'pi yaḥ |

pāthaḥ-kṣepaka-śakra-nakra-mukhataḥ kroḍe vrajaṁ drāg apāt

 kas taṁ gokula-bandhavaṁ giri-varaṁ govardhanaṁ nāśrayet ||1||

indratve nibhṛtaṁ gavāṁ suranadī-toyena dīnātmanā

 śakreṇānugatā cakāra surabhir yenābhiṣekaṁ hareḥ |

yat-kacche 'jani tena nandita-janaṁ govinda-kuṇḍaṁ kṛtī

 kas taṁ go-nikarendra-paṭṭa-śikharaṁ govardhanaṁ nāśrayet ||2||

svar-dhuny-ādi-vareṇya-tīrtha-gaṇato hṛdyāny ajasraṁ hareḥ

 sīri-brahma-harāpsaraḥ-priyaka-tat-śrī-dāna-kuṇḍāny api |

prema-kṣema-ruci-pradāni parito bhrājanti yasya vratī

 kas taṁ manya-munīndra-varṇita-guṇaṁ govardhanaṁ nāśrayet ||3||

jyotsnāmokṣaṇa-mālya-hāra-sumano-gaurī-balāri-dhvajā

 gāndharvādi-sarāṁsi nirjhara-giriḥ śṛṅgāra-siṁhāsanam |

gopālo 'pi hari-sthalaṁ harir api sphūrjanti yat-sarvataḥ

 kas taṁ go-mṛga-pakṣi-vṛkṣa-lalitaṁ govardhanaṁ nāśrayet ||4||

gaṅgā-koṭy-adhikaṁ bakāri-pada-jāriṣṭāri-kuṇḍaṁ vahan

 bhaktyā yaḥ śirasā natena satataṁ preyān śivād apy abhūt |

rādhā-kuṇḍa-maṇiṁ tathaiva murajit-prauḍha-prasādaṁ dadhāt

 preyaḥ-stavyamano 'bhavat ka iha taṁ govardhanaṁ nāśrayet ||5||

yasyāṁ mādhava-nāviko rasavatīm ādhāya rādhāṁ tarau

 madhye cañcala-keli-pāta-valanāt trāsaiḥ stuvatyās tataḥ |

svābhiṣṭhaṁ paṇam ādadhe vahati sā yasmin mano-jāhnavī

 kas taṁ tan nava-dam-pati-pratibhuvaṁ govardhanaṁ nāśrayet ||6||

rāse śrī-śata-vandya-sundara-sakhī vṛndāñcitā saurabha-

 bhrājat-kṛṣṇa-rasāla-bāhu-vilasat-kaṇṭhī madhau mādhavī |

rādhā nṛtyati yatra cāru valate rāsa-sthalī sā parā

 yasmin sa sukṛtī tam unnatam aye govardhanaṁ nāśrayet ||7||

yatra svīya-gaṇasya vikrama-bhṛtā vācā muhuḥ phullatoḥ

 smera-krūra-dṛg-anta-vibhrama-śaraiḥ śaśvan mitho viddhayoḥ |

tad yūnor nava-dāna-sṛṣṭija-kalir bhaṅgyā hasan jṛmbhate

 kas taṁ tat-pṛthu-keli-sūcana-śilaṁ govardhanaṁ nāśrayet ||8||

śrīdāmādi-vayasya-sañcaya-vṛtaḥ saṅkarṣaṇenollasan

 yasmin go-caya-cāru-cāraṇa-paro rīrīti gāyaty asau |

raṅge gūḍha-guhāsu ca prathayati smāra-kriyāṁ rādhayā

 kas taṁ saubhaga-bhūṣitāñcita-tanuṁ govardhanaṁ nāśrayet ||9||

kālindīṁ tapanodbhavaṁ giri-gaṇān aty-unnamā-cekharān

 śrī-vṛndāvipinaṁ janepsita-dharaṁ nandīśvaraṁ cāśrayam |

hitvā yaṁ pratipūjayan vraja-kṛte mānaṁ mukundo dadau

 kas taṁ śṛṅgi-kirīṭinaṁ giri-nṛpaṁ govardhanaṁ nāśrayet ||10||

tasmin vāsadam asya ramya-daśakaṁ govardhanasyeha yat

 prādurbhūtam idaṁ yadīya-kṛpayā jīrṇāndha-vaktrād api |

tasyodyad-guṇa-vṛnda-bandhura-khaṇer jīvātu-rūpasya tat-

 toṣāyāpi alaṁ bhavatv iha phalaṁ pakvaṁ mayā mṛgyate ||11||

 —o)0(o—

(6)

# śrī-govardhana-vāsa-prārthanā-daśakam

nija-pati-bhuja-daṇḍā-chatra-bhāvaṁ prapadya

 pratihata-mada-dhṛṣṭoddaṇḍa-devendra-garva |

atula-pṛthula-śaila-śreṇi-bhūpa priyaṁ me

 nija-nikaṭa-nivāsaṁ dehi govardhana tvam ||1||

pramada-madana-līlāḥ kandare kandare te

 racayati nava-yūnor dvandvam asminn amandam |

iti kila kalanārthaṁ lagnakas tad-dvayor me

 nija-nikaṭa-nivāsaṁ dehi govardhana tvam ||2||

anupama-maṇi-vedī-ratna-siṁhāsanorvī-

 ruha-jhara-dara-sānu-droṇi-saṅgheṣu raṅgaiḥ |

saha bala-sakhibhiḥ saṅkhelayan sva-priyaṁ me

 nija-nikaṭa-nivāsaṁ dehi govardhana tvam ||3||

rasa-nidhi-nava-yūnoḥ sākṣiṇīṁ dāna-keler

 dyuti-parimala-viddhaṁ śyāma-vediṁ prakaṣya |

rasika-vara-kulānāṁ modam āsphālayan me

 nija-nikaṭa-nivāsaṁ dehi govardhana tvam ||4||

hari-dayitam apūrvaṁ rādhikā-kuṇḍam ātma-

 priya-sakham iha kaṇṭhe narmaṇāliṅgya guptaḥ |

nava-yuva-yuga-khelās tatra paśyan raho me

 nija-nikaṭa-nivāsaṁ dehi govardhana tvam ||5||

sthala-jala-tala-śaṣpair bhūruha-chāyayā ca

 pratipadam anukālaṁ hanta samvardhayan gāḥ |

tri-jagati nija-gotraṁ sārthakaṁ khyāpayan me

 nija-nikaṭa-nivāsaṁ dehi govardhana tvam ||6||

surapati-kṛta-dīrgha-drohato goṣṭha-rakṣāṁ

 tava nava-gṛha-rūpasyāntare kurvataiva |

agha-baka-ripuṇoccair datta-māna drutaṁ me

 nija-nikaṭa-nivāsaṁ dehi govardhana tvam ||7||

giri-nṛpa-hari-dāsa-śreṇi-varyeti-nāmā-

 mṛtam idam uditaṁ śrī-rādhikā-vaktra-candrāt |

vraja-nava-tilakatve klpta-vedaiḥ sphuṭaṁ me

 nija-nikaṭa-nivāsaṁ dehi govardhana tvam ||8||

nija-jana-yuta-rādhā-kṛṣṇa-maitrī-rasākta-

 vraja-nara-paśu-pakṣi-vrāta-saukhyaika-dātaḥ |

agaṇita-karuṇatvān maṁ urī-kṛtya tāntaṁ

 nija-nikaṭa-nivāsaṁ dehi govardhana tvam ||9||

nirupadhi-karuṇena śrī-śacīnandanena

 tvayi kapaṭi-śaṭho 'pi tvat-priyenārpito 'smi |

iti khalu mama yogyāyogyatāṁ mām agṛhṇan

 nija-nikaṭa-nivāsaṁ dehi govardhana tvam ||10||

rasada-daśakam asya śrīla-govardhanasya

 kṣitidhara-kula-bhartur yaḥ prayatnād adhīte |

sa sapadi sukhade 'smin vāsam āsādya sākṣāc

 chubada-yugala-sevā-ratnam āpnoti tūrṇam ||11||

 —o)0(o—

(7)

# śrī-rādhā-kuṇḍāṣṭakam

vṛṣabha-danuja-nāśān narma-dharmokti-raṅgair

 nikhila-nija-sakhībhir yat sva-hastena pūrṇam |

prakaṭitam api vṛndāraṇya-rājñā pramodais

 tad ati-surabhi rādhā-kuṇḍam evāśrayo me ||1||

vraja-bhuvi mura-śatroḥ preyasīnāṁ nikāmair

 asulabham api tūrṇaṁ prema-kalpa-drumaṁ tam |

janayati hṛdi bhūmau snātur uccair priyaṁ yat

 tad ati-surabhi rādhā-kuṇḍam evāśrayo me ||2||

agha-ripur api yatnād atra devyāḥ prasāda-

 prasara-kṛta-katākṣa-prāpti-kāmaḥ prakāmam |

anusarati yad ucaaiḥ snāna-sevānubandhais

 tad ati-surabhi rādhā-kuṇḍam evāśrayo me ||3||

vraja-bhuvana-sudhāṁśoḥ prema-bhūmir nikāmaṁ

 vraja-madhura-kiśorī-mauli-ratna-priyeva |

paricitam api nāmnā yā ca tenaiva tasyās

 tad ati-surabhi rādhā-kuṇḍam evāśrayo me ||4||

api jana iha kaścid yasya sevā-prasādaiḥ

 praṇaya-sura-latā syāt tasya goṣṭhendra-sūnoḥ |

sapadi kila mad-īśā-dāsya-puṣpa-praśasyā

 tad ati-surabhi rādhā-kuṇḍam evāśrayo me ||5||

taṭa-madhura-nikuñjaḥ klpta-nāmāna uccair

 nija-parijana-vargaiḥ samvibhajyāśritas taiḥ |

madhukara-ruta-ramyā yasya rājanti kāmyās

 tad ati-surabhi rādhā-kuṇḍam evāśrayo me ||6||

taṭa-bhuvi vara-vedyāṁ yasya narmāti-hṛdyāṁ

 madhura-madhura-vārtāṁ goṣṭha-candrasya bhaṅgyā |

praṭhayati mitha īśā prāṇa-sakhyālibhiḥ sā

 tad ati-surabhi rādhā-kuṇḍam evāśrayo me ||7||

anudinam ati-raṅgaiḥ prema-mattāli-saṅghair

 vara-sarasija-gandhair hāri-vāri-prapūrṇe |

viharata iha yasmin dam-patī tau pramattau

 tad ati-surabhi rādhā-kuṇḍam evāśrayo me ||8||

avikalam ati devyāś cāru kuṇḍāṣṭakaṁ yaḥ

 paripaṭhati tadīyollāsi-dāsyārpitātmā |

aciram iha śarīre darśayaty eva tasmai

 madhu-ripur ati-modaiḥ śliṣyamāṇāṁ priyāṁ tām ||9||

 —o)0(o—

(8)

# śrī-vilāpa-kusumāñjaliḥ

tvaṁ rūpa-mañjari sakhi prathitā pure'smin

puṁsaḥ parasya vadanaṁ na hi paśyasīti |

bimbādhare kṣatam anāgata-bhartṛkāyā

yat te vyadhāyi kim u tac chuka-puṅgavena ||1|| (vasanta)

sthala-kamalini yuktaṁ garvitā kānane'smin

praṇayasi vara-hāsyaṁ puṣpa-guccha-cchalena |

api nikhila-latās tāḥ saurabhāktāḥ sa muñcan

mṛgayati tava mārgaṁ kṛṣṇa-bhṛṅgo yad adya ||2|| (mālinī)

vrajendra-vasati-sthale vividha-vallavī-saṅkule

tvam eva rati-mañjari pracura-puṇya-puñjodayā |

vilāsa-bhara-vismṛta-praṇayi-mekhalā-mārgaṇe

yad adya nija-nāthayā vrajati nāthitā kandaram ||3|| (pṛthvī)

prabhur api yadunandano ca eṣa

priya-yadunandana unnata-prabhāvaḥ |

svayam atula-kṛpāmṛtābhiṣekaṁ

mama kṛtavāṁs tam ahaṁ guruṁ prapadye ||4|| (puṣpitāgrā)

yo māṁ dustara-geha-nirjala-mahā-kūpād apāra-klamāt

sadyaḥ sāndra-dayāmbudhiḥ prakṛtitaḥ svairī kṛpā-rajjubhiḥ |

uddhṛtyātma-saroja-nindi-caraṇa-prāntaṁ prapādya svayaṁ

śrī-dāmodara-sāc-cakāra tam ahaṁ caitanya-candraṁ bhaje ||5|| (śardūla)

vairāgya-yug-bhakti-rasa-prayatnair

apāyayan mām anabhīpsum andham |

kṛpāmbudhir yaḥ para-duḥkha-duḥkhī

sanātanaṁ taṁ prabhum āśrayāmi ||6|| (upajāti)

atyutkaṭena nitarāṁ virahānalena

dandahyamāna-hṛdayā kila kāpi dāsī |

hā svāmini kṣaṇam iha praṇayena gāḍham

ākrandanena vidhurā vilapāmi padyaiḥ ||7|| (vasanta)

devi duḥkha-kula-sāgarodare

dūyamānam atidurgataṁ janam |

tvaṁ kṛpā-prabala-naukayādbhutaṁ

prāpaya sva-pada-paṅkajālayam ||8|| (rathoddhatā)

tvad-alokana-kālāhi-daṁśair eva mṛtaṁ janam |

tvat-pādābja-milal-lākṣā-bheṣajair devi jīvaya ||9|| (anuṣṭubh)

devi te caraṇa-padma-dāsikāṁ

viprayoga-bhara-dāva-pāvakaiḥ |

dahyamānatara-kāya-vallarīṁ

jīvaya kṣaṇa-nirīkṣaṇāmṛtaiḥ ||10|| (rathoddhatā)

svapne'pi kiṁ sumukhi te caraṇāmbu-jāta-

rājat-parāga-paṭa-vāsa-vibhūṣaṇena |

śobhāṁ parām atitarām ahahottamāṅgaṁ

bibhrad bhaviṣyati kadā mama sārtha-nāmā ||11|| (vasanta)

amṛtābdhi-rasa-prāyais tava nūpura-siñjitaiḥ |

hā kadā mama kalyāṇi vādhiryam apaneṣyate ||12|| (anuṣṭubh)

śaśaka-bhṛd-abhisāre netra-bhṛṅgāñcalābhyāṁ

diśi vidiśi bhayenodghurṇitābhyāṁ vanāni |

kuvalaya-dala-koṣāṇy eva kḷptāni yābhyāṁ

kim u kila kalanīyo devi tābhyāṁ jano'yam ||13|| (mālinī)

yad-avadhi mama kācin mañjarī rūpa-pūrvā

vraja-bhuvi bata netra-dvandva-dīptiṁ cakāra |

tad-avadhi tava vṛndāraṇya-rājñi prakāmaṁ

caraṇa-kamala-lākṣā-sandidṛkṣā mamābhūt ||14|| (mālinī)

yadā tava sarovaraṁ sarasa-bhṛṅga-saṅghollasan

saroruha-kulojjvalaṁ madhura-vāri-sampūritam |

sphuṭat-sarasijākṣi he nayana-yugma-sākṣād-babhau

tadaiva mama lālasājani tavaiva dāsye rase ||15|| (pṛthvī)

pādābjayos tava vinā vara-dāsyam eva

nānyat kadāpi samaye kila devi yāce |

sakhyāya te mama namo'stu namo'stu nityaṁ

dāsyāsya te mama raso'stu raso'stu satyam ||16|| (vasanta)

ati-sulalita-lākṣāśliṣṭa-saubhāgya-mudrā-

tatibhir adhika-tuṣṭyā cihnitīkṛtya bāhū |

nakha-dalita-haridrā-garva-gauri priyāṁ me

caraṇa-kamala-sevāṁ hā kadā dāsyasi tvam ||17|| (mālinī)

praṇālīṁ kīlālair bahubhir abhi saṅkṣālya madhurair

mudā saṁmārjya svair vivṛta-kaca-vṛndaiḥ priyatayā |

kadā bāhyāgāraṁ vara-parimalair dhūpa-nivahair

vidhāsye te devi pratidinam aho vāsitam aham ||18|| (śikhariṇī)

prātaḥ sudhāṁśu-militāṁ mṛdam atra yatnād

āhṛtya vāsita-payaś ca gṛhāntare ca |

pādāmbuje bata kadā jaladhārayā te

prakṣālya bhāvini kacair iha mārjayāmi ||19|| (vasanta)

prakṣālya pāda-kamalaṁ kṛta-dānta-kāṣṭhāṁ

snānārtham anya-sadane bhavatīṁ niviṣṭām |

abhyajya gandhitatarair iha taila-pūraiḥ

prodvartayiṣyati kadā kim u kiṅkarīyam ||20|| (vasanta)

ayi vimala-jalānāṁ gandha-karpūra-puṣpair

jita-vidhu-mukha-padme vāsitānāṁ ghaṭoghaiḥ |

praṇaya-lalita-sakhyā dīyamānaiḥ purastāt

tava varam abhiṣekaṁ hā kadāhaṁ kariṣye ||21|| (mālinī)

pānīyaṁ cīna-vastraiḥ śaśimukhi śanakai ramya-mṛdv-aṅga-yaṣṭer

yatnād utsārya modād diśi diśi vicalan netra-mīnāñcalāyāḥ |

śroṇau raktaṁ dukūlaṁ tad-aparam atulaṁ cāru-nīlaṁ śiro’grāt

sarvāṅgeṣu pramodāt pulakita-vapuṣā kiṁ mayā te prayojyam ||22|| (sragdharā)

prakṣālya pāda-kamalaṁ tad-anukrameṇa

goṣṭhendra-sūnu-dayite tava keśa-pāśam |

hā narmadāgrathita-sundara-sūkṣma-mālyair

veṇīṁ kariṣyati kadā praṇayair jano’yam ||23|| (vasanta)

subhaga-mṛgamadenākhaṇḍa-śubhrāṁśuvat te

tilakam iha lalāṭe devi modād vidhāya |

masṛṇa-ghusṛṇa-carcām arpayitvā ca gātre

stana-yugam api gandhaiś citritaṁ kiṁ kariṣye ||24|| (mālinī)

sindūra-rekhā sīmante devi ratna-śalākayā |

mayā yā kalpitā kiṁ te sālakāñ chobhayiṣyati ||25|| (anuṣṭubh)

hanta devi tilakasya samantād

bindavo’ruṇa-sugandhi-rasena |

kṛṣṇa-mādana-mahauṣadhi-mukhyā

dhīra-hastam iha kiṁ parikalpyāḥ ||26|| (svāgatā)

goṣṭhendra-putra-mada-citta-karīndra-rāja-

bandhāya puṣpa-dhanuṣaḥ kila baddha-rajjvoḥ |

kiṁ karṇayos tava varoru varāvataṁsa-

yugmena bhūṣaṇam ahaṁ sukhitā kariṣye ||27|| (vasanta)

yā te kañculir atra sundari mayā vakṣojayor arpitā

śyāmācchādana-kāmyayā kila na sāsatyeti vijñāyatām |

kintu svāmini kṛṣṇa eva sahasā tat tām avāpya svayaṁ

prāṇebhyo’py adhikaṁ svakaṁ nidhi-yugaṁ saṁgopayaty eva hi ||28|| (śārdūla)

nānā-maṇi-prakara-gumphita-cāru-puṣṭā

muktā-srajas tava suvakṣasi hema-gauri |

śrāntyābhṛtālasa-mukunda-sutūlikāyāṁ

kiṁ kalpayiṣyatitarāṁ tava dāsikeyam ||29|| (vasanta)

maṇi-caya-khacitābhir nīla-cūḍāvalībhir

hari-dayita-kalāvid-dvandvam indīvarākṣi |

api bata tava divyair aṅgulīr aṅgulīyaiḥ

kvacid api kila kāle bhūṣayiṣyāmi kiṁ nu ||30|| (mālinī)

pādāmbhoje maṇimaya-tulākoṭi-yugmena yatnād

abhyarce tad-dala-kulam api preṣṭa-pādāṅgulīyaiḥ |

kāñcī-dāmnā kaṭi-taṭam idaṁ prema-pīṭhaṁ sunetre

kaṁsārāter atulam acirād arcayiṣyāmi kiṁ te ||31|| (mandākrāntā)

lalitatara-mṛṇālī-kalpa-bāhu-dvayaṁ te

murajayi-mati-haṁsī-dhairya-vidhvaṁsa-dakṣam |

maṇikula-racitābhyām aṅgadābhyāṁ purastāt

pramada-bhara-vinamrā kalpayiṣyāmi kiṁ vā ||32|| (mālinī)

rāsotsave ya iha gokula-candra-bāhu-

sparśena saubhaga-bharaṁ nitarām avāpa |

graiveyakeṇa kim taṁ tava kaṇṭha-deśaṁ

sampūjayiṣyati punaḥ subhage jano’yam ||33|| (vasanta)

dattaḥ pralamba-ripuṇodbhaṭa-śaṅkhacūḍa-

nāśāt pratoṣi hṛdayaṁ madhumaṅgalasya |

hastena yaḥ sumukhi kaustubha-mitram etaṁ

kiṁ te syamantaka-maṇiṁ taralaṁ kariṣye ||34|| (vasanta)

prānta-dvaye parivirājita-guccha-yugma-

vibhrājitena nava-kāñcana-ḍorakeṇa |

kṣīṇaṁ truṭaty atha kṛśodari ced itīva

badhnāmi bhos tava kadātibhayena madhyam ||35|| (vasanta)

kanaka-guṇitam uccair mauktikaṁ mat-karāt te

tilaka-kusuma-vijetrī nāsikā sā suvṛttam |

madhumathana-mahāli-kṣobhakaṁ hema-gauri

prakaṭatara-maranda-prāyam ādāsyate kim ||36|| (mālinī)

aṅgadena tava vāma-doḥ-sthale

svarṇa-gauri nava-ratna-mālikām |

paṭṭa-guccha-pariśobhitām imām

ājñayā pariṇayāmi te kadā ||37|| (rathoddhatā)

karṇayor upari cakra-śalāke

cañcalākṣi nihite mayakā te |

kṣobhakaṁ nikhila-gopa-vadhūnāṁ

cakravad bhramayatāṁ mura-śatrum ||38||

kadā te mṛga-śāvākṣi

cibuke mṛga-nābhinā |

bindum ullāsayiṣyāmi

mukundāmoda-mandire ||39|| (anuṣṭubh)

daśanāṁs te kadā rakta-

rekhābhir bhūṣayāmy aham |

devi muktā-phalānīha

padma-rāga-guṇair iha ||40|| (anuṣṭubh)

utkhādireṇa nava-candra-virājitena

rāgeṇa te vara-sudhādhara-bimba-yugme |
gāṅgeya-gātri mayakā parirañjite’smin

daṁśaṁ vidhāsyati haṭhāt kim u kṛṣṇa-kīraḥ ||41|| (vasanta-tilaka)

yat-prānta-deśa-lava-leśa-vighūrṇitena

baddhaḥ kṣaṇād bhavati kṛṣṇa-karīndra uccaiḥ |

tat-khañjarīṭa-jayi-netra-yugaṁ kadāyaṁ

sampūjayiṣyati janas tava kajjalena ||42|| (vasanta)

yasyāṅka-rañjita-śirās tava māna-bhaṅge

goṣṭhendra-sūnur adhikāṁ suṣamām upaiti |

lākṣā-rasaṁ sa ca kadā padayor adhaste

nyasto mayāpy atitarāṁ chavim āpsyatīha ||43|| (vasanta)

kalāvati natāṁsayoḥ pracura-kāma-puñjojjvalat-

kalā-nidhi-muradviṣaḥ prakaṭa-rāsa-sambhāvayoḥ |

bhramad-bhramara-jhaṅkṛtair madhura-malli-mālāṁ mudā

kadā tava tayoḥ samarpayati devi dāsī-janaḥ ||44||

sūryāya sūrya-maṇi-nirmita-vedi-madhye

mugdhāṅgi bhāvata ihāli-kulair vṛtāyāḥ |

arghaṁ samarpayitum utka-dhiyas tavārāt

sajjāni kiṁ sumukhi dāsyati dāsikeyam ||45||

vraja-pura-pati-rājñyā ājñayā miṣṭham annaṁ

bahu-vidham atiyatnāt svena pakvaṁ varoru |

sapadi nija-sakhīnāṁ mad-vidhānāṁ ca hastair

madhumathana-nimittaṁ kiṁ tvayā sannidhāsyam ||46||

nītānna-mad-vidha-lalāṭa-taṭe lalāṭaṁ

prītyā pradāya muditā vraja-rāja-rājñī |

premṇā prasūr iva bhavat-kuśalasya pṛcchāṁ

bhavye vidhāsyati kadā mayi tāvakatvāt ||47||

kṛṣṇa-vaktrāmbujocchiṣṭaṁ

prasādaṁ param ādarāt |

dattaṁ dhaniṣṭhayā devi

kim āneṣyāmi te’grataḥ ||48|| (anuṣṭubh)

nānā-vidhair amṛta-sāra-rasāyanais taiḥ

kṛṣṇa-prasāda-militair iha bhojya-peyaiḥ |

hā kuṅkumāṅgi lalitādi-sakhī-vṛtā tvaṁ

yatnān mayā kim uttarām upabhojanīyā ||49|| (vasanta)

pānāya vāri madhuraṁ nava-pāṭalādi-

karpūra-vāsitataraṁ taralākṣi dattvā |

kāle kadā tava mayācamanīya-danta-

kāṣṭhādikaṁ praṇayataḥ param arpaṇīyam ||50|| (vasanta)

(yugmakam)

bhojanasya samaye tava yatnāt

devi dhūpa-nivahān vara-gandhān |

bījanādyam api tat-kṣaṇa-yogyaṁ

hā kadā praṇayataḥ praṇayāmi ||51|| (svāgatā)

karpūra-pūra-paripūrita-nāga-vallī-

parṇādi-pūga-parikalpita-vīṭikāṁ te |

vaktrāmbuje madhura-gātri mudā kadāhaṁ

protphulla-roma-nikaraiḥ param arpayāmi ||52|| (vasanta)

ārātrikeṇa bhavatīṁ kim u devi devīṁ

nirmañchayiṣyatitarāṁ lalitā pramodāt |

anyālayaś ca nava-maṅgala-gāna-puṣpaiḥ

prāṇārbudair api kacair api dāsikeyam ||53||

ālī-kulena lalitā-pramukhena sārdham

ātanvatī tvam iha nirbhara-marma-goṣṭhīm |

mat-pāṇi-kalpita-manohara-keli-talpam

ābhūṣayiṣyasi kadā svapanena devi ||54||

saṁvāhayiṣyati padau tava kiṅkarīyaṁ

hā rūpa-mañjarir asau ca karāmbuje dve |

yasmin manojña-hṛdaye sadaye’nayoḥ kiṁ

śrīmān bhaviṣyatitarāṁ śubha-vāsaraḥ saḥ ||55||

tavodgīrṇaṁ bhojyaṁ sumukhi kila kallola-salilaṁ

tathā pādāmbhojāmṛtam iha mayā bhakti-latayā |

ayi premṇā sārdhaṁ praṇayi-jana-vargair bahuvidhair

aho labdhavyaṁ kiṁ pracuratara-bhogyodaya-balaiḥ ||56||

bhojanāvasare devi

snehena sva-mukhāmbujāt |

mahyaṁ tvad-gata-cittāyai

kiṁ sudhās tvaṁ pradāsyasi ||57|| (anuṣṭubh)

api bata rasavatyāḥ siddhaye mādhavasya

vraja-pati-puram udyad-roma-romā vrajantī |

skhalita-gatir udañcat-svānta-saukhyena kiṁ me

kvacid api nayanābhyāṁ lapsyase svāmini tvam ||58|| (mālinī)

pārśva-dvaye lalitayātha viśākhayā ca

tvāṁ sarvataḥ parijanaiś ca paraiḥ parītām |

paścān mayā vibhṛta-bhaṅgura-madhya-bhāgāṁ

kiṁ rūpa-mañjarir iyaṁ pathi neṣyatīha ||59||

hambā-ravair iha gavām api ballavānāṁ

kolāhalair vividha-vandi-kalāvatāṁ taiḥ |

sambhrājate priyatayā vraja-rāja-sūnor

govardhanād api gurur vraja-vanditād yaḥ ||60||

prāptāṁ nija-praṇayinī-prakaraiḥ parītāṁ

nandīśvaraṁ vraja-mahendra-mahālayaṁ tam |

dūre nirīkṣya muditā tvaritaṁ dhaniṣṭhā

tvām ānayiṣyati kadā praṇayair mamāgre ||61||

(yugmakam)

prakṣālya pāda-kamale kuśale praviṣṭā

natvā vrajeśa-mahiṣī-prabhṛtīr gurūs tāḥ |

hā kurvatī rasavatīṁ rasa-bhāk kadā tvaṁ

saṁmajjayiṣyasitarāṁ sukha-sāgare mām ||62||

mādhavāya nata-vaktram ādṛtā

bhojya-peya-rasa-sañcayaṁ kramāt |

tanvatī tvam iha rohiṇī-kare

devi phulla-vadanaṁ kadekṣyase ||63||

bhojane guru-sabhāsu kathañcin

mādhavena nata-dṛṣṭi mudotkam |

vīkṣyamāṇam iha te mukha-padmaṁ

modayiṣyasi kadā madhure mām ||64||

ayi vipinam aṭantaṁ saurabheyī-kulānāṁ

vraja-nṛpati-kumāraṁ rakṣaṇe dīkṣitaṁ tam |

vikala-mati-jananyā lālyamānaṁ kadā tvaṁ

smita-madhura-kapolaṁ vīkṣyase vīkṣyamāṇā ||65||

goṣṭheśayātha kutukāc chapathādi-pūrvaṁ

susnigdhayā sumukhi mātṛ-parārdhato’pi |

hā hrīmati priya-gaṇaiḥ saha bhojyamānāṁ

kiṁ tvāṁ nirīkṣya hṛdaye mudam adya lapsye ||66||

āliṅganena śirasaḥ paricumbanena

snehāvalokana-bhareṇa ca khañjanākṣi |

goṣṭheśayā nava-vadhūm iva lālyamānāṁ

tvāṁ prekṣya kiṁ hṛdi mahotsavam ātaniṣye ||67||

hā rūpa-mañjari sakhi praṇayena devīṁ

tvad-bāhu-datta-bhuja-vallarim āyatākṣīm |

paścād ahaṁ kalita-kāma-taraṅga-raṅgāṁ

neṣyāmi kiṁ hari-vibhūṣita-keli-kuñjam ||68||

sākaṁ tvayā sakhi nikuñja-gṛhe sarasyāḥ

svasyās taṭe kusuma-bhāvita-bhūṣaṇena |

śṛṅgāritaṁ vidadhatī priyam īśvarī sā

hā hā bhaviṣyati mad-īkṣaṇa-gocaraḥ kim ||69||

śrutvā vicakṣaṇa-mukhād vraja-rāja-sūnoḥ

śastābhisāra-samayaṁ subhage’tra hṛṣṭā |

sūkṣmāmbaraiḥ kusuma-saṁskṛta-karṇa-pūra-

hārādibhiś ca bhavatīṁ kim alaṁkariṣye ||70||

nānā-puṣpaiḥ kvaṇita-madhupair devi sambhāvitābhir

mālābhis tad-ghusṛṇa-vilasat-kāma-citrālibhiś ca |

rājad-dvāre sapadi madanānandadābhikhya-gehe

mallī-jālaiḥ śaśimukhi kadā talpam ākalpayiṣye ||71||

śrī-rūpa-mañjari-karārcita-pāda-padma-

goṣṭhendra-nandana-bhujārpita-mastakāyāḥ |

hā modataḥ kanaka-gauri padāravinda-

saṁvāhanāni śanakais tava kiṁ kariṣye ||72||

govardhanādri-nikaṭe mukuṭena narma-

līlā-vidagdha-śirasāṁ madhusūdanena |

dāna-cchalena bhavatīm avarudhyamānāṁ

drakṣyāmi kiṁ bhrū-kuṭi-darpita-netra-yugmām ||73||

tava tanu-vara-gandhāsaṅgi-vātena candrā-

vali-kara-kṛta-mallī-keli-talpāc chalena |

madhura-mukhi mukundaṁ kuṇḍatīre milantaṁ

madhupam iva kadāhaṁ vīkṣya darpaṁ kariṣye ||74||

samantād unmatta-bhramara-kula-jhaṅkāra-nikarair

lasat-padma-stomair api vihaga-rāvair api param |

sakhī-vṛndaiḥ svīyaiḥ sarasi madhure prāṇa-patinā

kadā drakṣyāmas te śaśimukhi navaṁ keli-nivaham ||75||

sarovara-lasat-taṭe madhupa-guñji-kuñjāntare

sphuṭat-kusuma-saṅkule vividha-puṣpa-saṅghair mudā |
ariṣṭa-jayinā kadā tava varoru bhūṣā-vidhir

vidhāsyata iha priyaṁ mama sukhābdhim ātanvatā ||76||

sphīta-svāntaṁ kayācit sarabhasam acireṇārpyamāṇair darodyan-

nānā-puṣporu-guñjā-phala-nikara-lasat-keki-piñcha-prapañcaiḥ |

sotkampaṁ racyamānaḥ kṛta-ruci-hariṇotphullam aṅgaṁ vahantyāḥ

svāminyāḥ keśa-pāśaḥ kim u mama nayanānandam uccair vidhātā ||77||

mādhavaṁ madana-keli-vibhrame

mattayā sarasijena bhavatyā |
tāḍitaṁ sumukhi vīkṣya kintv iyaṁ

gūḍha-hāsya-vadanā bhaviṣyati ||78||

sulalita-nija-bāhvāśliṣṭa-goṣṭhendra-sūnoḥ

suvalitatara-bāhvāśleṣa-dīvyan-natāṁsā |

madhura-madana-gānaṁ tanvatī tena sārdhaṁ

subhaga-mukhi mudaṁ me hā kadā dāsyasi tvam ||79||

jitvā pāśaka-khelāyām

ācchidya muralīṁ hareḥ |

kṣiptāṁ mayi tvayā devi

gopayiṣyāmi tāṁ kadā ||80||

api sumukhi kadāhaṁ mālatī-keli-talpe

madhura-madhura-goṣṭhīṁ vibhratīṁ vallabhena |

manasija-sukhade 'smin mandire smera-gaṇḍāṁ

sapulaka-tanur eṣā tvāṁ kadā bījayāmi || 81||

āyātodyat-kamala-vadane hanta līlābhisārād

gatyāṭopaiḥ śrama-vilulitaṁ devi pādābja-yugmam |

snehāt saṁvāhayitum api hrī-puñja-mūrte’py alajjaṁ

nāma-grāhaṁ nija-janam imaṁ hā kadā notsyasi tvam ||82||

hā naptri rādhe tava sūrya-bhakteḥ

kālaḥ samutpanna itaḥ kuto’si |

itīva roṣān mukharā lapantī

sudheva kiṁ māṁ sukhayiṣyatīha ||83||

devi bhāṣita-pīyūṣaṁ

smita-karpūra-vāsitam |

śrotrābhyāṁ nayanābhyāṁ te

kiṁ nu seviṣyate mayā ||84||

kusuma-cayana-khelāṁ kurvatī tvaṁ parītā

rasa-kuṭila-sakhībhiḥ prāṇa-nāthena sārdham |

kapaṭa-kalaha-kelyā kvāpi roṣeṇa bhinnā

mama mudam atibelaṁ dhāsyase suvrate kim ||85||

nānā-vidhaiḥ pṛthula-kāku-bharair asahyaiḥ

samprārthitaḥ priyatayā bata mādhavena |

tvan-māna-bhaṅga-vidhaye sadaye jano’yaṁ

vyagraḥ patiṣyati kadā lalitā-padānte ||86||

prītyā maṅgala-gīta-nṛtya-vilasad-vīṇādi-vādyotsavaiḥ

śuddhānāṁ payasāṁ ghaṭair bahu-vidhaiḥ saṁvāsitānāṁ bhṛśam |

vṛndāraṇya-mahādhipatya-vidhaye yaḥ paurṇamāsyā svayaṁ

dhīre saṁvihitaḥ sa kiṁ tava mahā-seko mayā drakṣyate ||87||

bhrātrā goyutam atra mañju-vadane snehena dattvālayaṁ

śrīdāmnā kṛpaṇāṁ pratoṣya jaṭilāṁ rakṣākhya-rākā-kṣaṇe |

nītāyāḥ sukha-śoka-rodana-bharais te saṁdravantyāḥ paraṁ

vātsalyāj janakau vidhāsyata itaḥ kiṁ lālanāṁ me’grataḥ ||88||

lajjayāli-purataḥ parato māṁ

gahvaraṁ giri-pater bata nītvā |

divya-gānam api tat-svara-bhedaṁ

śikṣyayiṣyasi kadā sadaye tvam ||89||

yācitā lalitayā kila devyā

lajjayā nata-mukhīṁ gaṇato mām |

devi divya-rasa-kāvya-kadambaṁ

pāṭhayiṣyasi kadā praṇayena ||90||

nija-kuṇḍa-taṭi-kuñje

guñjad-bhramara-saṅkule |

devi tvaṁ kacchapi-śikṣāṁ

kadā māṁ kārayiṣyasi ||91||

vihārais truṭitaṁ hāraṁ

gumphituṁ dayitaṁ kadā |

sakhīnāṁ lajjayā devi

saṁjñayā māṁ nidekṣyasi ||92||

sva-mukhān man-mukhe devi

kadā tāmbūla-carvitam |

snehāt sarva-diśe vīkṣya

samaye tvaṁ pradāsyasi ||93||

niviḍa-madana-yuddhe prāṇa-nāthena sārdhaṁ

dayita-madhura-kāñcī yā madād vismṛtāsīt |

śaśimukhi samaye tāṁ hanta sambhālya bhaṅgyā

tvaritam iha tad-arthaṁ kiṁ tvayāhaṁ praheyā ||94||

kenāpi doṣa-lava-mātra-lavena devi

santāḍyamāna iha dhīra-mate tvayoccaiḥ |

roṣeṇa tal lalitayā kila nīyamānaḥ

sandrakṣyate kim u manāk sadaraṁ jano’yam ||95||

tavaivāsmi tavaivāsmi

na jīvāmi tvayā vinā |

iti vijñāya devi tvaṁ

naya māṁ caraṇāntike ||96||

sva-kuṇḍaṁ tava lolākṣi

sa-priyāyāḥ sadāspadam |

atraiva mama saṁvāsa

ihaiva mama saṁsthitiḥ ||97||

he śrī-sarovara sadā tvayi sā mad-īśā

preṣṭhena sārdham iha khelati kāma-raṅgaiḥ |

tvaṁ cet priyāt priyam atīva tayor itīmāṁ

hā darśayādya kṛpayā mama jīvitaṁ tām ||98||

kṣaṇam api tava saṅgaṁ na tyajed eva devī

tvam asi samavayastvān narma-bhūmir yad asyāḥ |

iti sumukhi viśākhe darśayitvā mad-īśāṁ

mama viraha-hatāyāḥ prāṇa-rakṣāṁ kuruṣva ||99||

hā nātha gokula-sudhākara suprasanna-

vaktrāravinda madhura-smita he kṛpārdra |

yatra tvayā viharate praṇayaiḥ priyārāt

tatraiva mām api naya priya-sevanāya ||100||

lakṣmīr yad-aṅghri-kamalasya nakhāñcalasya

saundarya-bindum api nārhati labdhum īśe |

sā tvaṁ vidhāsyasi na cen mama netra-dānaṁ

kiṁ jīvitena mama duḥkha-davāgnidena ||101||

āśā-bharair amṛta-sindhu-mayaiḥ kathañcit

kālo mayātigamitaḥ kila sāmprataṁ hi |

tvaṁ cet kṛpāṁ mayi vidhāsyasi naiva kiṁ me

prāṇair vrajena ca varoru bakāriṇāpi ||102||

tvaṁ cet kṛpāmayi kṛpāṁ mayi duḥkhitāyāṁ

naivātanor atitarāṁ kim iha pralāpaiḥ |

tvat-kuṇḍa-madhyam api tad bahu-kālam eva

saṁsevyamānam api kiṁ nu kariṣyatīha ||103||

ayi praṇaya-śālini praṇaya-puṣṭa-dāsyāptaye

prakāmam atirodanaiḥ pracura-duḥkha-dagdhātmanā |

vilāpa-kusumāñjalir hṛdi nidhāya pādāmbuje

mayā bata samarpitas tava tanotu tuṣṭiṁ manāk ||104||

iti śrīmad-raghunātha-dāsa-gosvāmi-viracita-stavāvalyāṁ

śrī-śrī-vilāpa-kusumāñjaliḥ

sampūrṇā

 —o)0(o—

(9)

# atha vraja-vilāsa-stava |

śrī-śrī-rādhā-kṛṣṇa-pādāmbujebhyo namaḥ |

pratiṣṭhā rajjūbhir baddhaṁ

kāmādyair vartma-pātibhiḥ |

chittvā tāḥ saṁharantas tā-

naghāreḥ pāntu māṁ bhaṭāḥ ||1||

dagdhaṁ vārdhaka-vanya-vahnibhir alaṁ daṣṭaṁ durāndhyāhinā

biddhaṁ mām atipāravaśya-viśikhaiḥ krodhādi-siṁhair vṛtam |

svāmin prema-sudhā-dravaṁ karuṇayā drāk pāyaya śrī-hare

yenaitān avadhīrya santatam ahaṁ dhīro bhavantaṁ bhaje ||2||

yan mādhurī divyasudhārasābdheḥ

smṛteḥ kaṇenāpy atilolitātmā |

padmair vrajasthān akhilān vrajaṁ ca

natvā svanāthau bata tau didṛkṣe ||3||

prādurbhāva-sudhā-draveṇa nitarām aṅgitvam āptvā yayo-

rgoṣṭhe’tīkṣṇam anaṅga eṣa paritaḥ krīḍā-vinodaṁ rasaiḥ |

prītyollāsayatīha mugdha-mithuna-śreṇī-vataṁsāv imau

gāndharvā giridhāriṇau bata kadā drakṣyāmi rāgeṇa tau ||4||

vaikuṇṭhād api sodarātmaja-vṛtā dvāravatī sā priyā

yatra śrī-śata-nindi-paṭṭa-mahiṣī-vṛndaiḥ prabhuḥ khelati |

prema-kṣetram asau tato’pi mathurā śreṣṭhā harer janmato

yatra śrī-vraja eva rājatitarāṁ tām eva nityaṁ bhaje ||5||

yatra krīḍati mādhavaḥ priyatamaiḥ snigdhaḥ sakhīnāṁ kulai-

rnityaṁ gāḍha-rasena rāma-sahito’py adyāpi go-cāraṇaiḥ |

yasyāpy adbhuta-mādhurī-rasa-vidāṁ hṛdy eva kāpi sphuret

preṣṭhaṁ tan-mathurā-purād api harer goṣṭhaṁ tad evāśraye ||6||

vaidagdhyottara-narma-karmaṭha-sakhī-vṛndaiḥ parītaṁ rasaiḥ

pratyekaṁ taru-kuñja-vallari-giri-droṇīṣu rātrindivam |

nānā-keli-bhareṇa yatra ramate tan navya-yūnor yugaṁ

tat-pādāmbuja-gandha-bandhurataraṁ vṛndāvanaṁ tad bhaje ||7||

yatra śrīḥ parito bhramaty avirataṁ tās tā mahā-siddhayaḥ

sphītāḥ sṛṣṭir alaṁ gavām udayanī vāso’pi goṣṭhaukasām |

vātsalyāt paripālito viharate kṛṣṇaḥ pitṛbhyāṁ sukhai-

stan nāndīśvaram ālayaṁ vraja-pater goṣṭhottamāṅgaṁ bhaje ||8||

putrasyābhyudayārtham ādara-bharair miṣṭānna-pānotkarai-

rdivyānāṁ ca gavāṁ maṇi-vraja-yuṣāṁ dānair iha pratyaham |

yo viprān gaṇaśaḥ pratoṣayati tad bhavyasya vārtāṁ muhuḥ

snehāt pṛcchati yaś ca tad-gata-manās taṁ gokulendraṁ bhaje ||9||

putra-sneha-bharaiḥ sadā-snuta-kuca-dvandvā tadīyocchala-

dgharmasyāpi lavasya rakṣaṇa-vidhau sva-prāṇa-dehārbudaiḥ |

āsaktā kṣaṇa-mātram apy akalanāt sadyaḥ prasūteva gau-

rvyagrāyā vilapaty alaṁ bahu-bhayāt sā pātu goṣṭheśvarī ||10||

putrād uccair api hala-dharāt siñcati sneha-purair

govindaṁ yādbhuta-rasavatī-prakriyāsu pravīṇā |

sakhya-śrībhir vraja-pura-mahārāja-rājñīṁ nayais tad-

gopendraṁ yā sukhayati bhaje rohiṇīm īśvarīṁ tām ||11||

udyac-chubhrāṁśu-koṭi-dyuti-nikara-tiraskāra-kāry-ujjvala-śrī-

rdurvāroddāma-dhāma-prakara-ripu-ghaṭonmāda-vidhvaṁsi-dagdhaḥ |

snehād apy unnimeṣaṁ nijam anujam ito’raṇya-bhūmau sva-vītaṁ

tad-vīrya-jño’pi yo na kṣaṇam upanayate staumi taṁ dhenukārim ||12||

parjanya-nāmā-nija-naptṛ-garvaiḥ

parjanya-lakṣānabhito vinindan |

yo narma tanvan ramate’sya karṇe

namāmy aho kṛṣṇa-pitāmahaṁ tam ||13||

priyasya naptuḥ sukhato’tigarvāt

pādau na yasyāḥ patataḥ pṛthivyām |

namāmi narmārcita-naptṛ-candrāṁ

varīyasīṁ kṛṣṇa-pitāmahīṁ tām ||14||

śveta-śmaśru-bhareṇa sundara-mukhaḥ śyāmaḥ kṛtī mantraṇā-

bhijñaḥ saṁsadi santataṁ vraja-pateḥ kurvan sthitiḥ yo’rcitaḥ |

sva-prāṇārbuda-khaṇḍanair murabhidaṁ bhrātuḥ sutaṁ toṣayet

sāhāre nivasan sa-goṣṭham avatān nāmnopanandaḥ sadā ||15||

gauraḥ komala-dhīr udāra-caritaḥ snigdho vrajendrānujaḥ

śyāma-śmaśrur alaṁ tadīya-caraṇe bhaktaḥ sunandā-pitā |

yaḥ prāṇaiḥ parimañchya mādhava-sukhaṁ dadhnā mahiṣyāḥ paraṁ

sannandas tanute sa pātu nitarāṁ naḥ kāsarīṇāṁ patiḥ ||16||

śyāmaḥ sūkṣma-matir yuvāti-madhuro jyotir-vidām agraṇīḥ

pāṇḍityair jita-gīṣpatir vraja-pateḥ savye kṛtāvasthitiḥ |

kṛṣṇaṁ pālayatīha yaḥ priyatamā prāṇārbudair apy alaṁ

mantreṇāpy upananda-sūnum iha taṁ prītyā subhadraṁ numaḥ ||17||

daityād bhīter ativikala-dhīḥ komalāṅgasya sūnoḥ

kṛṣṇasyoccaiḥ satatam avane vatsalā vyagra-cittā |

kṛcchrair ambāṁ bahubhir abhito hanta santoṣya śūraṁ

daitya-ghnaṁ yā sutam ajanayat sāmbikā pātu dhātrī ||18||

nādair yasya sphuṭati parito divya-vidhy-aṇḍa-koṭiḥ

ke te tāvat kila diti-sutāḥ kṣudrakāt kṣudra-jīvāḥ |

snehān mātrā vijayam abhito rakṣaṇe saṁniyuktaṁ

kṛṣṇasyārāt param iha bhaje hanta dhātrī sutaṁ tam ||19||

mantra-nyāsair iha muraripos tat-purodhāḥ purastāt

sarvāṅgāni prakaṭa-nigamo bhāgurir yo’bhirakṣya |

āśīrbhiś ca pratidinam aho tac-chiro jighratīdaṁ

vande tāvan munisurapates tasya pādābja-yugmam ||20||

kṛṣṇasyoccaiḥ praṇaya-vasatiḥ sampravīṇaḥ sakhīnāṁ

śyāmāṅgas tat-sama-guṇaṁ vayo-veśa-saundarya-darpaḥ |

snehād andhaḥ kṣaṇam akalanāj jāyate yo’vadhūtaḥ

śrīdāmānaṁ hari-sahacaraṁ sarvadā taṁ prapadye ||21||

gāḍhānurāga-bhavato virahasya bhītyā

svapne’pi gokula-vidhor na jahāti hastam |

yo rādhikā-praṇaya-nirjhara-sikta-cetā-

staṁ prema-vihvala-tanuṁ subalaṁ namāmi ||22||

kṛtvaikatra gavāṁ kulāni paritaḥ kṛṣṇena sārdhaṁ mudā

hastāhasti vinoda-narma-kathanaiḥ khelanti mitrotkarāḥ |

premāmbhodhi-vidhauta-gaurava-mahā-paṅkās tad-aṅkārcitā-

stat-pādārpita-citta-jīvita-kalā ye tān prapadyāmahe ||23||

mūrto hāsya-rasaḥ sadaiva sumanāḥ kāmaṁ bubhukṣāturaḥ

prāṇa-preṣṭha-vayasyayor anudinaṁ vāg-deha-bhaṅgy-utkaraiḥ |

hāsyaṁ yo madhumaṅgalaḥ prakaṭayan sambhrājate kautukī

taṁ vṛndāvana-candra-narma-sacivaṁ prītyāśu vandāmahe ||24||

gūḍhaṁ tat-suvidagdhatārcita-sakhī-dvāronnayantī tayoḥ

premnā suṣṭhu vidagdhayor anudinaṁ mānābhisārotsavaḥ |

rādhā-mādhavayoḥ sukhāmṛta-rasaṁ yaivopabhuṅkte muhur

goṣṭhe bhavya-vidhāyinīṁ bhagavatīṁ tāṁ paurṇamāsīṁ bhaje ||25||

kharva-śmaśrum udāram ujjvala-kulaṁ gauraṁ samānaṁ sphurat-

pañcāśattama-varṣa-vandita-vayaḥ-krāntiṁ pravīṇaṁ vraje |

goṣṭheśasya sakhāyam unnatatara-śrīdāmato’pi priya-

śrī-rādhaṁ vṛṣabhānum udbhaṭa-yaśo-vrātaṁ sadā taṁ bhaje ||26||

anudinam iha mātrā rādhikā-bhavya-vārtāḥ

kalayitum atiyatnāt preṣyate dhātrikāyāḥ |

duhitṛ-yugalam uccaiḥ prema-pūra-prapañcair

vikala-mati yayāsau kīrtidā sāvatān naḥ ||27||

prathama-rasa-vilāse hanta roṣeṇa tāvat

prakaṭam iva virodhaṁ sandadhānāpi bhaṅgyā |

pravalayati sukhaṁ yā navya-yūnoḥ sva-naptroḥ

param iha mukharāṁ tāṁ mūrdhni vṛddhāṁ vahāmi ||28||

sāndra-prema-rasaiḥ plutā priyatayā prāgalbhyam āptā tayoḥ

prāṇa-preṣṭha-vayasyayor anudinaṁ līlābhisāraṁ kramaiḥ |

vaidagdhyena tathā sakhīṁ prati sadā mānasya śikṣāṁ rasair

yeyaṁ kārayatīha hanta lalitā gṛhṇātu sā māṁ gaṇaiḥ ||29||

praṇaya-lalita-narma-sphāra-bhūmis tayor yā

vraja-pura-nava-yūnor yā ca kaṇṭhān pikānām |

nayati param adhastād divya-gānena tuṣṭyā

prathayatu mama dīkṣāṁ hanta seyaṁ viśākhā ||30||

prati-nava-nava-kuñjaṁ prema-pūreṇa pūrṇā

pracura-surabhi-puṣpair bhūṣayitvā krameṇa |

praṇayati bata vṛndā tatra nīlotsavaṁ yā

priya-gaṇa-vṛta-rādhā-kṛṣṇayos tāṁ prapadye ||31||

sakhyenālaṁ parama-rucirā narma-bhavyena rādhāṁ

pākārthaṁ yā vraja-pati-mahiṣy-ājñayā saṁnayantī |

premṇā śaśvat pathi pathi harer vārtayā tarpayantī

tuṣyatv etāṁ param iha bhaje kunda-pūrvāṁ latāṁ tām ||32||

vrajeśvaryānītāṁ bata rasavatī-kṛtya-vidhaye

mudā kāmaṁ nandīśvara-giri-nikuñje praṇayinī |

chalaiḥ kṛṣṇaḥ rādhāṁ dayitam abhi tāṁ sārayati yā

dhaniṣṭhāṁ tat-prāṇa-priyatara-sakhīṁ tāṁ kila bhaje ||33||

avantītaḥ kīrteḥ śravaṇa-bhavato mugdha-hṛdayā

pragāḍhotkaṇṭhābhir vraja-bhuvam urīkṛtya kila yā |

mudā rādhā-kṛṣṇojjvala-rasa-sukhaṁ vardhayati tāṁ

mukhīṁ nāndī-pūrvāṁ satatam abhivande praṇayataḥ ||34||

mudā rādhā-kṛṣṇa-pracura-jala-kelī rasa-bhara-

skhalat-kastūrī-tad-ghusṛṇa-ghana-carcārcita-jalā |

pramodāt tau phaṇa-smita-muditam ūrmi-sphuṭa-kara-

śriyā siñcantīva prathayatu sukhaṁ nas taraṇijā ||35||

sarvānanda-kadambakena hariṇā prāg yācitā apy amūḥ

svairaṁ cāru riraṁsayā rahasi yāḥ krodhād anādṛtya tām |

prāṇa-preṣṭha-sakhīṁ nijām anudinaṁ tenaiva sārdhaṁ mudā

rādhāṁ saṁramayanti tāḥ priya-sakhī mūrdhnā prapadyetarām ||36||

premṇā ye paribaṇṭanena kalitāḥ sevā-sadaivotsukāḥ

kurvāṇāḥ paramādareṇa satataṁ dāsā vayasyopamāḥ |

vaṁśī-darpaṇa-dūtya-vāri-vilasat-tāmbūla-vīṇādibhiḥ

prāṇeśaṁ paritoṣayanti paritas tān patri-mukhyān bhaje ||37||

tāmbūlārpaṇa-pāda-mardana-payo-dānābhisārādibhir

vṛndāraṇya-maheśvarīṁ priyatayā yās toṣayanti priyāḥ |

prāṇa-preṣṭha-sakhī-kulād api kilāsaṅkocitā-bhūmikāḥ

kelī-bhūmiṣu rūpa-mañjarī-mukhās tā dāsikāḥ saṁśraye ||38||

tṛṇīkṛtya sphāraṁ sukha-jaladhi-sāraṁ sphuṭam api

svakīyaṁ premnāṁ ye bhara-nikara-namrā muraripoḥ |

sukhābhāsaṁ śaśvat prathayitum alaṁ prauḍha-kutukād

ghatante tān dhanyān param iha bhaje mādhava-gaṇān ||39||

tasyāḥ kṣaṇādarśanato mriyante

sukhena tasyāḥ sukhino bhavanti |

snigdhāḥ paraṁ ye kṛta-puṇya-puñjāḥ

prāṇeśvarī-preṣṭha-gaṇān bhaje tān ||40||

sāpatnyoccaya-rajyad-ujjvala-rasasyoccaiḥ samudvṛddhaye

saubhāgyodbhaṭa-garva-vibhrama-bhṛtaḥ śrī-rādhikāyāḥ sphuṭam |

govindaḥ smara-phulla-vallava-vadhū-vargeṇa yena kṣaṇaṁ

krīḍaty eṣa tam atra vistṛta-mahā-puṇyaṁ ca vandāmahe ||41||

brahmāṇḍāt param ucchalat sukha-bharaṁ tat koṭi-saṅkhyād api

premṇā kṛṣṇa-surakṣitāḥ pratimuhuḥ prāptāḥ paraṁ nirvṛtāḥ |

kāmaṁ tat-pāda-padma-sundara-nakha-prānta-skhalad-reṇukā

rakṣā-vyagra-dhiyaḥ sphuranti kila ye tān gopa-varyān bhaje ||42||

prāṇebhyo’py adhikaiḥ priyair api paraṁ putrair mukundasya yāḥ

snehāt pāda-saroja-yugma-vigalad-gharmasya bindoḥ kaṇam |

nirmañchyoru-śikhaṇḍa-sundara-śiraś cumbanti gopyaś ciraṁ

tāsāṁ pāda-rajāṁsi santatam ahaṁ nirmañchayāmi sphuṭam ||43||

indra-nīla-khura-rājitāḥ paraṁ

svarṇa-baddha-vara-śṛṅga-rañjitāḥ |

pāṇḍu-gaṇḍa-giri-garva-kharvikāḥ

pāntu naḥ sapadi kṛṣṇa-dhenavaḥ ||44||

yāsāṁ pālana-dohanotsava-rataḥ sārdhaṁ vayasyotkaraiḥ

kāmaṁ rāma-virājitaḥ pratidinaṁ tat-pāda-reṇūjjvalam |

prītyā sphīta-vanoru-parvata-nadī-kaccheṣu baddha-spṛho

goṣṭhākhaṇḍala-nandano viharate tāḥ saurabheyīr bhaje ||45||

maṇi-khacita-suvarṇa-śliṣṭa-śṛṅga-dvaya-śrīr

asita-maṇi-manojña-jyotir udyat-khurāḍhyaḥ |

sphurad-aruṇima-gucchāndola-vidyoti-kaṇṭhaḥ

sa jayati baka-śatroḥ padma-gandhaḥ kakudmī ||46||

mṛdu-nava-tṛnam alpaṁ sa-spṛhaṁ vaktra-madhye

kṣipati parama-yatnād alpa-kaṇḍūṁ ca gātre |

prathayati mura-vairī hanta yad vatsakānāṁ

sapadi kila didṛkṣe tat-tad-āṭīkanāni ||47||

naktaṁ divaṁ muraripor adharāmṛtaṁ yā

sphītā pibaty alam abādham aho subhāgyā |

śrī-rādhikā-prathita-mānam apīha divya-

nādair adho nayati tāṁ muralīṁ namāmi ||48||

dūtībhir bahu-cāṭubhiḥ sakhi-kulenālaṁ vaco-bhaṅgibhiḥ

pādānte patanair vrajendra-tanayenāpi kruddhālī-gaṇaiḥ |

rādhāyāḥ sakhi śakyate davayituṁ yo naiva māno yayā

phutkṛtyaiva nirasyate sukṛtinīṁ vaṁśīṁ sakhīṁ tāṁ numaḥ ||49||

sphītas tāṇḍaviko harer muralikā-nādena nṛtyotsavaṁ

ghūrṇac-cāru-śikhaṇḍa-valgu-sarasī-tīre nikuñjāgrataḥ |

tanvan kuñja-vihāriṇoḥ sukha-bharaṁ sampādayed yas tayoḥ

smṛtvā taṁ śikhi-rājam utsukatayā bāḍhaṁ didṛkṣāmahe ||50||

saptāhaṁ mura-mardanaḥ praṇayato goṣṭhaika-rakṣotsuko

bibhran-mānam udāra-pāṇi-ramaṇair yasmai salilaṁ dadau |

gāndharvā-murabhid-vilāsa-vigalat-kāśmīra-rajyad-guha-

stat khaṭṭāyita-ratna-sundara-śilo govardhanaḥ pātu vaḥ ||51||

nīpaiś campaka-pālibhir nava-varāśokai rasālotkaraiḥ

punnāgair bakulair lavaṅga-latikā vāsantikābhir vṛtaiḥ |

hṛdyaṁ tat-priya-kuṇḍayos taṭa-milan-madhya-pradeśaṁ paraṁ

rādhā-mādhavayoḥ priya-sthalam idaṁ kelyās tad evāśraye ||52||

śrī-vṛndā-vipinaṁ suramyam api tac chrīmān sa govardhanaḥ

sā rasa-sthalikāpy alaṁ rasamayī kiṁ tāvad anya-sthalam |

yasyāpy aṁśa-lavena nārhati manāk sāmyaṁ mukundasya tat

prāṇebhyo'py adhika-priyeva dayitaṁ tat-kuṇḍam evāśraye ||53||

sphīte ratna-suvarṇa-mauktika-bharaiḥ saṁnirmite maṇḍape

thūtkāraṁ vinidhāya yatra rabhasāt tau dampatī nirbharam |

tanvāte rati-nātha-narma-sacivau tad-rājya-carcāṁ mudā

taṁ rādhā-sarasī-taṭojjvala-mahā-kuñjaṁ sadāhaṁ bhaje ||54||

kāntyā hanta mithaḥ sphuṭaṁ hṛdi taṭe sambimbitaṁ dyotate

prītyā tan mithunaṁ mudā padakavad rāgeṇa bibhrad yayoḥ |

dhātrā bhāgya-bhareṇa nirmitatare trailokya-lakṣmyāspade
gaura-śyāmatame ime priyatame rūpe kadāhaṁ bhaje ||55||

netropānta-vighūrṇanair alaghu tad-dor-mūla-sañcālanair
īṣad-dhāsya-rasaiḥ sudhādhara-dhayaiś cumbair dṛḍhāliṅganaiḥ |
etair iṣṭa-mahopacāra-nicayais tan-navya-yūnor yugaṁ

prītyā yaṁ bhajate tam ujjvala-mahā-rājaṁ pravandāmahe ||56||

netre dairghyam apāṅgayoḥ kuṭilatā vakṣoja-vakṣaḥ-sthale

sthaulyaṁ tan-mṛdu-vāci vakrima-dhurā śroṇau pṛthu sphāratā |

sarvāṅge vara-mādhurī sphuṭam abhūd yeneha lokottarā

rādhā-mādhavayor alaṁ nava-vayaḥ sandhiṁ sadā taṁ bhaje ||57||

duṣṭāriṣṭa-vadhe svayaṁ samudabhūt kṛṣṇāṅghri-padmād idaṁ

sphītaṁ yan makaranda-vistṛtir ivāriṣṭākhyam iṣṭaṁ saraḥ |

sopānaiḥ parirañjitaṁ priyatayā śrī-rādhayā kāritaiḥ

premṇāliṅgad iva priyā sara idaṁ tan nītya-nityaṁ bhaje ||58||

kadambānāṁ vrātair madhupa-kula-jhaṅkāra-lalitaiḥ

parīte yatraiva priya-salila-līlāhati-miṣaiḥ |

muhur gopendrasyātmajam abhisaranty ambuja-dṛśo

vinodena prītyā tad idam avatāt pāvana-saraḥ ||59||

parjaṇyena pitāmahena nitarām ārādhya nārāyaṇaṁ

tyaktvāhāram abhūta putraka iha svīyātmaje goṣṭhape |

yatrāvāpi surārihā giridharaḥ pautro guṇaikākaraḥ

kṣuṇṇāhāratayā prasiddham avanau tan me taḍāgaṁ gatiḥ ||60||

sārdhaṁ mānasa-jāhnavīm upanadī-vargaiḥ saraṅgotkaraiḥ

sāvitry-ādi-surī-kulaiś ca nitarām ākāśa-vāṇyā vidhoḥ |

vṛndāraṇya-vareṇya-rājya-viṣaye śrī-paurṇamāsī mudā

rādhāṁ yatra siṣeca siñcatu sukhaṁ sonmatta-rādhā-sthalī ||61||

prītyā nandīśvara-giri-taṭe sphāra-pāṣāṇa-vṛndaiś

cāṭuṣkoṇye’nukṛti-gurubhir nirmitā yā vidagdhaiḥ |

reme kṛṣṇaḥ sakhi-parivṛto yatra narmāṇi tanvan

nāsthānīṁ tāṁ hari-pada-lasat-saurabhāktāṁ prapadye ||62||

vaidagdhyojjvala-valgu-vallava-vadhū-vargeṇa nṛtyann asau

hitvā taṁ murajid-rasena rahasi śrī-rādhikāṁ maṇḍayan |

puṣpālaṅkṛti-sañcayena ramate yatra pramodotkarais

trailokyādbhuta-mādhurī parivṛtā sā pātu rāsa-sthalī ||63||

gāndharvikā-mura-vimardana-nau-vihāra-

līlā-vinoda-rasa-nirbhara-bhoginīyam |

govardhanojjvala-śilākulam unnayantī

vīcī-bharair avatu mānasa-jāhnavī mām ||64||

yeṣāṁ kvāpi ca mādhavo viharate snigdhair vayasyotkarais

tad-dhātu-drava-puñja-citritatarais tais taiḥ svayaṁ citritaḥ |

khelābhiḥ kila-pālanair api gavāṁ kutrāpi narmotsavaiḥ

śrī-rādhā-sahito guhāsu ramate tān śaila-varyān bhaje ||65||

sphīte yatra sarit-sarovara-kule gāḥ pālayan nirvṛte

grīṣme vāri-vihāra-keli-nivahair gopendra-vidyātmajaḥ |

prītyā siñcati mugdha-mitra-nikarān harṣeṇa mugdhaḥ svayaṁ

kāṅkṣan svīya-jayaṁ jayārthina imān nityaṁ tad etad bhaje ||66||

yeṣāṁ kacchapikā lasan-muralikā-nādena harṣotkaraiḥ

srastārdhas tṛṇa-guccha eṣa nitarāṁ vaktreṣu saṁstambhate |

sakhyenāpi tayoḥ paraṁ parivṛtā rādhā-baka-dveṣiṇo-

ste hṛdyā mṛga-yūthapāḥ pratidinaṁ māṁ toṣayantu sphuṭam ||67||

guñjad-bhṛṅga-kulena juṣṭa-kusumaiḥ saṁlabdha-mañju-śriyāṁ

kuñjānāṁ nikareṣu yeṣu ramate saurabhya-vistāriṇāḥ |

udyat-kāma-taraṅga-raṅgita-manas tan-navya-yūnor yugaṁ

teṣāṁ vistṛta-keśa-pāśa-nikaraiḥ kuryām aho mārjanam ||68||

yeṣāṁ cāru taleṣu śīta-niviḍa-cchāyeṣu rātrindivaṁ

puṣpāṇāṁ vigalat-parāga-vilasat-talpeṣu kḷptāśrayam |

prītyā snigdha-madhu-vratair madhu-kaṇaiḥ saṁsevitaṁ tan navaṁ

yūnor yugmataraṁ mudā viharate te pāntu māṁ bhū-ruhām ||69||

gāndharvā mura-vairiṇoḥ praṇayiṇoḥ puṣpāṇi sañcinvatoḥ

svairaṁ smera-sakhī-kulena vṛtayor īṣat-smitena dvayoḥ |

dṛṣṭvā keli-kaliṁ tayor nava-navaṁ hāsyena puṣpa-cchalaiḥ

kāmaṁ yā vilasanti tāḥ kila latāḥ sevyāḥ paraṁ premabhiḥ ||70||

paricaya-rasa-magnāḥ kāmam ārāt tayor ye

madhuratara-rutenollāsam ullāsayanti |

vraja-bhuvi nava-yūnoḥ supriyāḥ pakṣiṇas te

vidadhatu mama saukhyaṁ sphāram ālokanena ||71||

cūteṣv eṣu kadambakeṣu bakuleṣv anyeṣu vṛkṣeṣv alaṁ

prītyā mādhavikādi-valliṣu tathā bhāṅkāra-nādair dvayoḥ |

ye bhṛṅgāḥ paritas tayoḥ sukha-bharaṁ vistārayanti sphuṭaṁ

guñjanto bata vibhrameṇa nitarāṁ tān eva vandāmahe ||72||

puṣpair yasya mudā svayaṁ giridharaṁ svairaṁ nikuñjeśvarīṁ

phullāṁ phullatarair amaṇḍayad alaṁ phullo nikuñjeśvaraḥ |

īṣan-netra-vighūrṇanena kalita-svādhīna uccais tayā

śrīmān sa prathayatv aho mama dṛśoḥ saukhyaṁ kadambeśvaraḥ ||73||

nīcaiḥ prauḍha-bhayāt svayaṁ sura-patiḥ pādau vidhṛtyeha yaiḥ

svar-gaṅgā-salilaiś cakāra surabhi-dvārābhiṣekotsavam |

govindasya navaṁ gavām adhipatā rājye sphuṭaṁ kautukāt

tair yat prādurabhūt sadā sphuratu tad govinda-kuṇḍaṁ dṛśoḥ ||74||

vrajendra-varyārpita-bhogam uccai-

rdhṛtvā bṛhat-kāyam aghārir utkaḥ |

vareṇa rādhāṁ chalayan vibhuṅkte

yatrānna-kūṭaṁ tad ahaṁ prapadye ||75||

girīndra-varyopari-hāra-rūpī

hariḥ svayaṁ yatra vihāra-kārī |

sadā mudā rājati rāja-bhogai-

rhari-sthalaṁ tat tu bhaje’nurāgaiḥ ||76||

ghaṭṭa-krīḍā-kutukita-manā nāgarendronavīno

dānī bhūtvā madana-nṛpater gavya-dāna-cchalena |

yatra prātaḥ sakhibhir abhito veṣṭitaḥ saṁrurodha

śrī-gāndharvāṁ nija-gaṇa-vṛtāṁ naumi tāṁ kṛṣṇa-vedīm ||77||

nibhṛtam ajani yasmād dāna-nirvṛtir asmi

yatra idam abhidhānaṁ prāpayat tat sabhāyām |

rasa-vimukha-nigūḍhe tatra taj-jñaika-vedye

sarasi bhavati vāso dāna-nirvartanena ||78||

sīri-brahma-kadamba-khaṇḍa-sumano-rudrāpsaro-gaurikā

jyotsnā-mokṣaṇa-mālyahāra-vibudhārīndra-dhvajādy-ākhyayā |

yāni śreṣṭha-sarāṁsi bhānti parito govardhanādrer amū

nīḍe cakraka-tīrtha-daivata-giri śrī-ratna-pīṭhāny api ||79||

aho dolā-krīḍā-rasa-vara-bharotphulla-vadanau

muhuḥ śrī-gāndharvā-giri-vara-dharua tau prati madhu |

sakhī-vṛndaṁ yatra prakaṭita-mud āndolayati tat

prasiddhaṁ govinda-sthalam idam udāraṁ bata bhaje ||80||

priyā priya-prāṇa-vayasya-varge

dhṛtāparādhaṁ kila kāliyaṁ tam |

yatrārdayat pāda-talena nṛtyan

harir bhaje taṁ kila kāliyaṁ hradam ||81||

sūryair dvādaśabhiḥ paraṁ muraripuḥ śītārta ugrātapair

bhakti-prema-bharair udāra-caritaḥ śrīmān mudā sevitaḥ |

yatra strī-puruṣaiḥ kvaṇat-paśu-kulair āveṣṭito rājate

snehair dvādaśa-sūrya-nāma tad idaṁ tīrthaṁ sadā saṁśraye ||82||

atyantātapa-sevanena paritaḥ saṁjāta-gharmotkarair

govindasya śarīrato nipatitair yat tīrtham uccair abhūt |

tat-tat-komala-sāndra-sundaratara-śrīmat-sad-aṅgocchalad-

gandhair hāri-suvāri-sudyuti bhaje praskandanaṁ vandanaiḥ ||83||

kātyāyany-atulārcanārtham amale kṛṣṇā-jale majjataḥ

kanyānāṁ prakarasya cīra-nikaraṁ saṁrakṣitaṁ tīrataḥ |

hṛtvāruhya kadambam ujjvala-parīhāsena taṁ lajjayan

smeraṁs taṁ pradadau subhaṅgi-murajit taṁ cīra-ghaṭṭaṁ śraye ||84||

heṣābhir jagatī-trayaṁ mada-bharair utkampayantaṁ paraiḥ

phullan-netra-vighūrṇanena paritaḥ pūrṇaṁ dahantaṁ jagat |

taṁ tāvat tṛṇavad vidīrya bakabhid-vidveṣiṇaṁ keśinaṁ

yatra kṣālitavān karau sa-rudhirau tat keśi-tīrthaṁ bhaje ||85||

annair yatra caturvidhaiḥ pṛthu-gaṇaiḥ svairaṁ sudhā-nindibhiḥ

kāmaṁ rāma-sametam acyutam aho snigdhair vayasyair vṛtam |

śrīmān yājñika-vijña-sundara-vadhū-vargaḥ svayaṁ yo mudā

bhaktyā bhojitavān sthalaṁ ca tad idaṁ taṁ cāpi vandāmahe ||86||

mudā gopendrasyātmaja-bhuja-pariṣvaṅga-nidhaye

sphurad-gopī-vṛndair yam iha bhagavantaṁ praṇayibhiḥ |

bhajadbhis tair bhaktyā svam abhilaṣitaṁ prāptam acirād

yamī-tīre gopīśvaram anudinaṁ taṁ kila bhaje ||87||

bhayāt kaṁsasyārāt sadayam acirāc chantanu-pade

vinikṣiptā rādhā rahasi kila pitrā prakṛtitaḥ |

sphurantaṁ taṁ dṛṣṭvā kam api ghana-puñjākṛti-varaṁ

tam evāptaṁ yatnād yam abhajata sūryo’vatu sa naḥ ||88||

āvirbhāva-mahotsave muraripoḥ svarṇoru-muktā-phala-

śreṇī-vibhrama-maṇḍite nava-gavī-lakṣe dadau dve mudā |

divyālaṅkṛti-ratna-parvata-tila-prasthādikaṁ cādarād

viprebhyaḥ kila yatra sa vrajapatir vande bṛhat-kānanam ||89||

gāndharvāyā jani-maṇir abhūd yatra saṅkīrtitāyām

ānandotkaiḥ sura-muni-naraiḥ kīrtidā-garbha-khanyām |

gopī-gopaiḥ surabhī-nikaraiḥ samparīte’tra mukhe

rāvalyākhye vṛṣaravi-pure prīti-pūro mamāstām ||90||

yasya śrīmac-caraṇa-kamale komale komalāpi

śrī-rādhoccair nija-sukha-kṛte sannayantī kucāgre |

bhītāpy ārād atha nahi dadhāty asya kārkaśya-doṣāt

sa śrī-goṣṭhe prathayatu sadā śeṣa-śāyī sthitiṁ naḥ ||91||

yatra kāma-saraḥ sākṣād gopikā-ramaṇaṁ saraḥ |

rādhā-mādhavayoḥ preṣṭhaṁ tad-vanaṁ kāmyakaṁ bhaje ||92||

mallīkṛtya nijāḥ sakhīḥ priyatamā garveṇa sambhāvitā

mallībhūya mad-īśvarī rasa-mayī mallatvam utkaṇṭhayā |

yasmin samyag-upeyūṣā baka-bhidā rādhā niyuddhaṁ mudā

kurvāṇā madanasya toṣam atanod bhāṇḍīrakaṁ taṁ bhaje ||93||

ākṛṣṭā yā kupita-halinā lāṅgalāgreṇa kṛṣṇā

dhīrā yāntī lavaṇa-jaladhau kṛṣṇa-sambandha-hīnā |

adyāpītthaṁ sakala-manujair dṛśyate saiva yasmin

bhaktyā vande’dbhutam idam aho rāma-ghaṭṭaṁ pradeśam ||94||

prāṇa-preṣṭha-vayasya-vargam udare pāpīyaso’ghāsura-

syāraṇyodbhaṭa-pāvakotkaṭa-viṣai`r duṣṭe praviṣṭaṁ puraḥ |

vyagraḥ prekṣya ruṣā praviśya sahasā hatvā khalaṁ taṁ balī

yatrainaṁ nijam ārarakṣa murajit sā pātu sarpa-sthalī ||95||

draṣṭuṁ sākṣāt svapati-mahimodrekam utkena dhātrā

vatsa-vrāte drutam apahṛte vatsapālotkare ca |

tat-tad-rūpo harir atha bhavan yatra tat-tat-prasūnāṁ

modaṁ cakre’śanam api bhaje vatsahāra-sthalīṁ tām ||96||

bāḍhaṁ vatsaka-vatsapāla-hṛtito jātāparādhād bhayair

brahmā sāsram apūrva-padya-nivahair yasmin nipatyāvanau |

tuṣṭāvādbhuta-vatsapaṁ vraja-pateḥ putraṁ mukundaṁ manāk

smeraṁ bhīru-caturmukhākhyam aniśaṁ seśaṁ pradeśaṁ numaḥ ||97||

gandha-vyākula-bhṛṅga-sañcaya-camū-saṁghṛṣṭa-puṣpotkarair

bhājat kalpa-latā palāśi-nikarair vibhrājitāni sphuṭam |

yāni sphāra-taḍāga-parvata-nadī-vṛndena rājanty aho

kṛṣṇa-preṣṭha-vanāni tāni nitarāṁ vande muhur dvādaśa ||98||

pūrṇaḥ prema-rasaiḥ sadā muraripor dāsaḥ sakhā ca priyaṁ

sva-prāṇārbudato’pi tat-pada-yugaṁ hitveha māsān daśa |

prītyā yo nivasaṁs tadīya-kathayā goṣṭhaṁ muhur jīvayaty

āyātaṁ kila paśya kṛṣṇam iti taṁ mūrdhnā vahāmy uddhavam ||99||

mudā yatra brahmā tṛṇa-nikara-gulmādiṣu paraṁ

sadā kāṅkṣan janmārpita-vividha-karmāpy anudinam |

kramād ye tatraiva vraja-bhuvi vasanti priya-janā

mayā te te vandyāḥ param avinayāt puṇya-khacitāḥ ||100||

purā premodrekaiḥ pratipada-navānanda-madhuraiḥ

kṛta-śrī-gāndharvācyuta-caraṇa-varyārcana-balāt |

nikāmaṁ svāminyaḥ priyatara-saras-tīra-bhuvane

vasanti sphīta ye ta iha mama jīvātava ime ||101||

yat kiñcit tṛgulma-kīkaṭa-mukhaṁ goṣṭhe samastaṁ hi tat

sarvānanda-mayaṁ mukunda-dayitaṁ līlānukūlaṁ param |

śāstrair eva muhur muhuḥ sphuṭam idaṁ niṣṭaṅkitaṁ yācñayā

brahmāder api sa-spṛheṇa tad idaṁ sarvaṁ mayā vandyate ||102||

bhraman cacche kacche kṣiti-dhara-pater vakrima-gatair

lapan rādhe kṛṣṇety anavaratam unmattavad aham |

patan kvāpi kvāpy ucchalita-nayana-dvandva-salilaiḥ

kadā keli-sthānaṁ sakalam api siñcāmi vikalaḥ ||103||

na brahmā na ca nārado nahi haro na prema-bhaktottamāḥ

samyag jñātum ihāñjasārhati tathā yasyocchalan-mādhurīm |

kintv eko baladeva eva paritaḥ svārdhaṁ sva-mātrā sphuṭaṁ

premnāpy uddhava eṣa vetti nitarāṁ kiṁ sa vrajo varṇyate ||104||

anyatra kṣaṇa-mātram acyuta-pure premāmṛṭāmbho-nidhi

snāto’py acutya-sajjanair api samaṁ nāhaṁ vasāmi kvacit |

kintv atra vraja-vāsinām api samaṁ yenāpi kenāpy alaṁ

saṁlāpair mama nirbharaḥ prati muhur vāso’stu nityaṁ mama ||105||

rāgeṇa rūpa-mañjary-āraktīkṛta-muradviṣaḥ |

guṇārādhita-rādhāyāḥ pāda-yugme ratir mama ||106||

idaṁ niyatam ādarād vraja-vilāsa-nāma-stavaṁ

sadā vraja-janollasan-madhura-mādhurī-bandhuram |

muhuḥ kutuka-sambhṛtāḥ paripaṭhati ye valgu tat

samaṁ parikarair dṛḍhaṁ mithunam atra paśyanti te ||107||

iti śrīmad-raghunātha-dāsa-gosvāmi-viracita-stavāvalyāṁ

śrī-vraja-vilāsa-stavaḥ

samāptaḥ

 —o)0(o—

(10)

# śrī-rādhikāyāḥ prema-pūrābhidha-stotram

madhu-madhura-niśāyāṁ jyotir-udbhāsitāyāṁ

sita-kusuma-suvāsāḥ kḷpta-karpūra-bhūṣā |

subala-sakham upetā dūtikā-nyasta-hastā

kṣaṇam api mama rādhe netram ānandaya tvam ||1||

smara-gṛham aviśantī vāmyato dhāma gantuṁ

saraṇim anusarantī tena saṁruddhya tūrṇam |

bala-savalita-kākvā lambhitāntaḥ-smitākṣī

kṣaṇam api mama rādhe netram ānandaya tvam ||2||

mudira-rucira-vakṣasy unnate mādhavasya

sthira-cara-vara-vidyud-vallivan-malli-talpe |

lalita-kanaka-yūthī-mālikāvac ca bhāntī

kṣaṇam api mama rādhe netram ānandaya tvam || 3||

smara-vilasita-talpe jalpa-līlām analpāṁ

krama-kṛti-parihīnāṁ bibhratī tena sārdham |

mitha iva parirambhārambha-vṛtty-eka-varṣmā

kṣaṇam api mama rādhe netram ānandaya tvam ||4||

pramada-madana-yuddha-śrāntitaḥ kānta-kṛṣṇa-

pracura-sukhada-vakṣaḥ-sphāra-talpe svapantī |

rasa-mudita-viśākhā-jīvitābdhau samṛddhā

kṣaṇam api mama rādhe netram ānandaya tvam ||5||

api bata suratānte prauḍhi-saubhāgya-dṛpyat-

praṇaya-dhṛta-susakhyonmāda-mattoru-garvaiḥ |

dara-gadita-mukundākalpitākalpa-talpā

kṣaṇam api mama rādhe netram ānandaya tvam ||6||

smara-dayita-nikuñja-prāṅgaṇe vyāvahāsyāṁ

vraja-nava-yuva-rājaṁ vakrimāḍambareṇa |

sadasi paribhavantī saṁstutālī-kulena

kṣaṇam api mama rādhe netram ānandaya tvam ||7||

kvacana ca dara-doṣād daivataḥ kṛṣṇa-jātāt

sapadi vihitamānā mauninī tatra tena |

prakaṭita-paṭu-cāṭu-prārthyamāna-prasādā

kṣaṇam api mama rādhe netram ānandaya tvam || 8||

pitur iha vṛsabhānor bhāgya-bhaṅgī bakāreḥ

praṇaya-vipina-bhṛṅgī saṅginī tasya devī |

nija-gaṇa-kumudāleḥ kaumudī hā kṛpābdhe

kṣaṇam api mama rādhe netram ānandaya tvam ||9||

niravadhi-guṇa-sindho bhadra-senādi-bandho

nirupama-guṇa-vṛnda-preyasī-vṛnda-maule |

ati-kadana-samudre majjato hā kṛpārdre

kṣaṇam api mama rādhe netram ānandaya tvam ||10||

naṭayati ruci-nāndīm unnayan sūtradhāra-

pravara iva rasajñā-nartakīṁ raṅga-rūpe |

rasavati daśake’smin prema-pūrābhidhe yaḥ

sa sapadi labhate tat dvandva-ratna-prasādam ||11||

iti śrīmad-raghunātha-dāsa-gosvāmi-viracita-stavāvalyāṁ

śrī-rādhikāyāḥ prema-pūrābhidha-stotram

sampūrṇam

 —o)0(o—

(11)

# śrī-śrī-grantha-kartuḥ prārthanā

subala-sakhādhara-pallava-

 samudita-madhu-mugdha-madhurī-lubdhām |

ruci-jita-kañcana-citrāṁ

 kāñcana citrāṁ pikīṁ vande ||1||

vṛṣaravijādharābimbī-

 phala-rasa-pānotkam adbhutaṁ bhramaram |

dhṛta-śikhi-piñchaka-cūlaṁ

 pīta-dukūlaṁ ciraṁ naumi ||2||

jitaḥ sudhāṁśur yaśasā mameti

 garvaṁ mūḍha mā bata goṣṭha-vīra |

tavāri-narī-nayanāmbu-pālī

 jigāya tātaṁ prasabhaṁ yato 'sya ||3||

kuñje kuñje paśupa-vanitā-vāhinībhiḥ samastāt

 svairaṁ kṛṣṇaḥ kusuma-dhanuṣo rājya-carcāṁ karotu |

etat prārthyaṁ sakhi mama yathā citta-hārī sa dhūrto

 baddhaṁ cetas tyajati kim u vā prāṇa-moṣāṁ karoti ||4||

 —o)0(o—

(12)

# sva-niyama-daśakam

gurau mantre nāmni prabhu-vara-śacī-garbhaja-pade

svarūpe śrī-rūpe gaṇa-yuji tadīya-prathamaje |

girīndre gāndharvā-sarasi madhupuryāṁ vraja-vane

vraje bhakte goṣṭhālayiṣu param āstāṁ mama ratiḥ ||1||

na cānyatra kṣetre hari-tanu-sanāthe’pi sujanād

rasāsvādaṁ premṇā dadhad api vasāmi kṣaṇam api |

samaṁ tv etad grāmyāvalibhir abhitanvann api kathāṁ

vidhāsye saṁvāsaṁ vraja-bhuvana eva pratibhavam ||2||

sadā rādhā-kṛṣṇocchalad-atula-khelā-sthala-yugaṁ

vrajaṁ santyajyaitad yuga-virahito’pi truṭim api |

punar dvārāvatyāṁ yadu-patim api prauḍha-vibhavaiḥ

sphurantaṁ tad-vācāpi ca na hi calāmīkṣitum api ||3||

gatonmādai rādhā sphurati hariṇā śliṣṭa-hṛdayā

sphuṭaṁ dvārāvatyām iti yadi śṛṇomi śruti-taṭe |

tadāhaṁ tatraivoddhata-mati patāmi vraja-purāt

samuḍḍīya svāntādhika-gati-khagendrād api javāt ||4||

anādiḥ sādir vā paṭur atimṛdur vā pratipada-

pramīlat-kāruṇyaḥ praguṇa-karuṇā-hīna iti vā |

mahā-vaikuṇṭheśādhika iha naro vā vraja-pater

ayaṁ sūnur goṣṭhe pratijani mamāstāṁ prabhu-varaḥ ||5||

anādṛtyodgītām api muni-gaṇair vaiṇika-mukhaiḥ

pravīṇāṁ gāndharvām api ca nigamais tat priyatamām |

ya ekaṁ govindaṁ bhajati kapaṭī dāmbhikatayā

tad-abhyarṇe śīrṇe kṣaṇam api na yāmi vratam idam ||6||

ajāṇḍe rādheti-sphurad-abhidhayā sikta-jananyā-

nayā sākaṁ kṛṣṇaṁ bhajati ya iha prema-namitaḥ |

paraṁ prakṣālyatac-caraṇa-kamale taj-jalam aho

mudā pītvā śaśvac chirasi ca vahāmi pratidinam ||7||

parityaktaḥ preyo-jana-samudayair bāḍham asudhīr

durandho nīrandhraṁ kadana-bharavārbdhau nipatitaḥ |

tṛṇaṁ dantair dṛṣṭvā caṭubhir abhiyāce’dya kṛpayā

svayaṁ śrī-gāndharvā sva-pada-nalināntaṁ nayatu mām ||8||

vrajotpanna-kṣīrāśana-vasana-pātrādibhir ahaṁ

padārthair nirvāhya vyavahṛtimadambhaṁ saniyamaḥ |

vasāmīśā-kuṇḍe giri-kula-vare caiva samaye

mariṣye tu preṣṭhe sarasi khalu jīvādi-purataḥ ||9||

sphural-lakṣmī-vraja-vijayi-lakṣmī-bhara-lasad-

vapuḥ-śrī-gāndharvā-smara-nikara-dīvyad-giri-bhṛtoḥ |

vidhāsye kuñjādau vividha-varivasyāḥ sarabhasaṁ

rahaḥ śrī-rūpākhya-priyatama-janasyaiva caramaḥ ||10||

kṛtaṁ kenāpy etan nija-niyama-śaṁsi-stavam imaṁ

paṭhed yo viśraddhaḥ priya-yugala-rūpe’rpita-manāḥ |

dṛḍhaṁ goṣṭhe hṛṣṭo vasati-vasatiṁ prāpya samaye

mudā rādhā-kṛṣṇau bhajati sa hi tenaiva sahitaḥ ||11||

iti śrīmad-raghunātha-dāsa-gosvāmi-viracita-stavāvalyāṁ

sva-niyama-daśakaṁ

sampūrṇam

 —o)0(o—

(13)

# śrī-śrī-rādhikāṣṭottara-śata-nāma-stotram

avīkṣyātmeśvarīṁ kācid vṛndāvana-maheśvarīm |

tat-padāmbhoja-mātraika-gatir dāsy ati-kātarā ||1||

patitā tat-saras-tīre rudaty arta-ravākulam |

tā-chrī-vaktrekṣaṇāvāptyai nāmāny etāni saṁjagau ||2||

rādhā gāndharvikā goṣṭha-yuva-rājaika-kāmitā |

gāndharvā rādhikā candra-kāntir mādhava-saṅginī ||3||

dāmodarādvaita-sakhī kārttikotkīrtideśvarī |

mukunda-dayitā-vṛnda-dhammilla-maṇi-mañjarī ||4||

bhaskaropāsikā vārṣa-bhānavī vṛṣabhānujā |

anaṅga-mañjarī-jyeṣṭhā śrīdāmāvarajottamā ||5||

kīrtidā-kanyakā mātṛ-sneha-pīyūṣa-putrikā |

viśākhā-savayaḥ preṣṭha-viśākhā-jīvitādhikā ||6||

prāṇādvitīya-lalitā vṛndāvana-vihāriṇī |

lalitā-prāṇa-lakṣaika-rakṣā vṛndāvaneśvarī ||7||

vrajendra-gṛhinī-kṛṣṇa-prāya-sneha-niketanam |

vraja-go-gopa-gopālī-jīva-mātraika-jīvanam ||8||

snehalābhīra-rājendra-vatsalācyuta-pūrvajā |

govinda-praṇayādhāra-surabhi-sevanotsukā ||9||

dhṛta-nandīśvara-kṣema-gamanotkaṇṭhi-mānasā |

sva-dehādvaitatā-dṛṣṭi-dhaniṣṭhā-dhyeya-darśanā ||10||

gopendra-mahiṣī-pāka-śāla-vedi-prakāśikā |

āyur-vardhaka-raddhānnā rohiṇī-ghrāta-mastakā ||11||

subala-nyasta-sārūpyā subala-prīti-toṣitā |

mukharā-dṛk-sudhā-naptrī jaṭilā-dṛṣṭi-bhīṣitā ||12||

madhumaṅgala-narmokti-janita-smita-candrikā |

paruṇamāsī-bahiḥ-khelat-prāṇa-pañjara-śārikā ||13||

sva-gaṇādvaita-jīvātuḥ svīyāhaṅkara-vardhinī |

sva-gaṇopendra-pādābja-sparśa-lambhana-harṣiṇī ||14||

svīya-vṛndāvanodyāna-pālikī-kṛta-vṛndakā |

jñāta-vṛndāṭavī-sarva-latā-taru-mṛga-dvijā ||15||

īṣā-candana-saṅghṛṣṭa-nava-kāśmīra-deha-bhāḥ |

javā-puṣpa-prabhā-hāri-paṭṭa-cīnāruṇāmbarā ||16||

caraṇābja-tala-jyotir-aruṇī-kṛta-bhū-talā |

hari-citta-camatkārī cāru-nūpura-niḥsvanā ||17||

kṛṣṇa-śrānti-hara-śroṇī-pīṭha-valgita-ghaṇṭikā |

kṛṣṇa-sarvasva-pīnodyat-kucāñcan-maṇi-mālikā ||18||

nānā-ratnollasā-chaṅkha-cūḍā-cāru-bhuja-dvayā |

syamantaka-maṇi-bhrājan-maṇi-bandhāti-bandhurā ||19||

suvarṇa-darpana-jyotir-ullaṅghi-mukha-maṇḍalā |

pakva-dāḍima-bījābha-dantākṛṣṭāghabhī-chukā ||20||

abjarāgādi-sṛṣṭābja-kalikā-karṇa-bhūṣaṇā |

saubhāgya-kajjalāṅkāktā-netra-nindita-khañjanā ||21||

su-vṛtta-mauktika-muktā-nāsikā-ṭila-puṣpikā |

su-cāru-nava-kastūrī-tilakāñcita-bhālakā ||22||

divya-veṇī-vinirdhūta-keki-piñchā-vara-stutiḥ |

netrānta-śara-vidhvaṁsi-kṛta-cāṇūrajid-dhariḥ ||23||

sphurat-kaiśora-tāruṇya-sandhi-bandhura-vigrahā |

mādhavollāsakonmattā pikoru-madhura-svarā ||24||

prāṇāyuta-śata-preṣṭha-mādhavotkīrti-lampaṭā |

kṛṣṇāpaṅga-taraṅgodyat-smita-pīyūṣa-budbudā ||25||

puñjī-bhūta-jagal-lajjā-vaidagdhī-digdha-vigrahā |

karuṇa-vidravad-dehā mūrtiman-mādhurī-ghaṭā ||26||

jagad-guṇavatī-varga-gīyamāna-guṇoccayā |

śacy-ādi-subhaga-vṛnda-vandyamānoru-saubhagā ||27||

vīṇā-vādana-saṅīta-rāsa-lāsya-viśāradā |

nārada-pramukhodgīta-jagad-ānanda-sad-yaśaḥ ||28||

govardhana-guhā-geha-gṛhiṇī kuñja-maṇḍanā |

caṇḍāṁśu-nandinī-baddha-bhāginī-bhāva-vibhramā ||29||

divya-kundalatā-narma-sakhya-dāma-vibhūṣitā |

govardhana-dharāhlādi-śṛṅgāra-rasa-paṇḍitā ||30||

girīndradhara-vakṣaḥ-śrī-śaṅkhacūḍāri-jīvanam |

gokulendrasuta-prema-kāma-bhūpendra-paṭṭanam ||31||

vṛṣa-vidhvaṁsa-narmokti-sva-nirmita-sarovarā |

nija-kuṇḍa-jala-krīḍā-jita-saṅkarṣaṇānujā ||32||

muramardana-mattebha-vihārāmṛta-dīrghikā |

girīndradhāra-pārīndra-rati-yuddhoru-siṁhikā ||33||

sva-tanu-saurabhonmattī-kṛta-mohana-mādhavā |

dor-mūloccalana-krīḍā-vyākulī-kṛta-keśavā ||34||

nija-kuṇḍa-taṭī-kuñja-klpta-keli-kalodyamā |

divya-malli-kulollāsi-śayyā-kalpita-vigrahā ||35||

kṛṣṇa-vāma-bhujānyasta-cāru-dakṣiṇa-gaṇḍakā |

savya-bāhu-latā-baddha-kṛṣṇa-dakṣiṇa-sad-bhujā ||36||

kṛṣṇa-dakṣiṇa-cārūru-śliṣṭa-vāmoru-rambhikā |

girīndradhara-dhṛg-vakṣo-mardi-su-stana-parvatā ||37||

govindādhara-pīyūṣa-vāsitādhara-pallavā |

sudhā-sañcaya-cārūkti-śītalī-kṛta-mādhavā ||38||

govindodgīrṇa-tāmbūla-rāga-rājyat-kapolikā |

kṛṣṇa-sambhoga-saphalī-kṛta-manmatha-sambhavā ||39||

govinda-mārjitoddāma-rati-prasvinna-san-mukhā |

viśākhā-vījita-krīḍā-śrānti-nidrālu-vigrahā ||40||

govinda-caraṇa-nyasta-kāya-mānasa-jīvanā |

sva-prānārbuda-nirmañchya-hari-pāda-rajaḥ-kaṇā ||41||

aṇu-mātrācyutādarśa-śapyamānātma-locanā |

nitya-nūtana-govinda-vaktra-śubhrāṁśu-darśanā ||42||

niḥsīma-hari-mādhurya-saundaryādy-eka-bhoginī |

sāpatnya-dhāma-muralī-mātrā-bhāgya-kaṭākṣiṇī ||43||

gāḍha-buddhi-bala-krīḍā-jita-vaṁśī-vikarṣiṇī |

narmokti-candrikotphulla-kṛṣṇa-kāmābdhi-vardhinī ||44||

vraja-candrendriya-grāma-viśrāma-vidhuśālikā |

kṛṣṇa-sarvendriyonmādi-rādhety-akṣara-yugmakā ||45||

idaṁ śrī-rādhikā-nāmnām aṣṭottara-śatojjvalam |

śrī-rādhā-lambhakaṁ nāma stotraṁ cāru rasāyanam ||46||

yo 'dhīte parama-prītyā dīnaḥ katara-mānasaḥ |

sa nātham acireṇaiva sa-nātham īkṣate dhruvam ||47||

 —o)0(o—

(14)

# premāmbhoja-marandākhyaṁ stava-rājam

mahā-bhāvojjvalac-cintā-ratnodbhāvita-vigrahām |

sakhī-praṇaya-sad-gandha-varodvartana-suprabhām ||1||

kāruṇyāmṛta-vīcibhis tāruṇyāmṛta-dhārayā |

lāvaṇyāmṛta-vanyābhiḥ snapitāṁ glaptendirām ||2||

hrī-paṭṭa-vastra-guptāṅgīṁ saundarya-ghusṛṇāñcitām |

śyāmalojjvala-kastūrī-vicitrita-kalevarām ||3||

kampāśru-pulaka-stambha-sveda-gadgada-raktatāḥ |

unmādo jāḍyam ity etai rathanir navabhir uttamaiḥ ||4||

kḷptālaṅkṛti-saṁsliṣṭāṁ guṇālī-puṣpa-mālinīm |

dhīrādhīrātva-sad-vāsa-paṭa-vāsaiḥ pariṣkṛtām ||5||

pracchanna-māna-dhammillāṁ saubhāgya-tilakojjvalām |

kṛṣṇa-nāma-yaśaḥ-śrāva-vataṁsollāsi-karṇikām ||6||

rāga-tāmbūla-raktauṣṭhīṁ prema-kauṭilya-kajjalām |

narma-bhāṣita-nisyanda-smita-karpūra-vāsitām ||7||

saurabhāntaḥ-pure garva-paryaṅkopari līlayā |
niviṣṭāṁ prema-vaicittya-vicalat-taralāñcitām ||8||

praṇaya-krodha-sac-colī-bandh-guptī-kṛta-stanām |

sapatnī-vaktra-hṛc-choṣi-yaśaḥ-śrī-kacchapī-varām ||9||

madhyatātma-sakhī-skandha-līlānyasta-karāmbujām |

śyāmāṁ śyāma-smarāmoda-madhulī-pariveśikām ||10||

tvāṁ natvā yācate dhṛtvā tṛṇaṁ dantair ayaṁ janaḥ |

sva-dāsyāmṛta-sekena jīvayāmuṁ suduḥkhitam ||11||

na muñcec charaṇāyātam api duṣṭaṁ dayāmayaḥ |

ato gāndharvike hā hā muñcainaṁ naiva tādṛśam ||12||

premāmbhoja-marandākhyaṁ stavarājam imaṁ janaḥ |

śrī-rādhikā-kṛpā-hetuṁ paṭhaṁs tad-dāsyam āpnuyāt ||13||

 —o)0(o—

(15)

# sva-saṅkalpa-prakāśa-stotram

anārādhya rādhā-padāmbhoja-reṇum

anāśritya vṛndāṭavīṁ tat-padāṅkām |

asambhāṣya tad-bhāva-gambhīra-cittān

kutaḥ śyāma-sindhau rasyasyāvagāhaḥ ||1||

navaṁ divyaṁ kāvyaṁ svakṛtam atulaṁ nāṭaka-kulaṁ

prahelīr gūḍhārthāḥ sakhi rucira-vīṇādhvanigatīḥ |

kadā snehollāsair lalita-lalitā-preraṇa-balāt

salajjaṁ gāndharvā sarasam asakṛc chikṣayati mām ||2||

alaṁ māna-granther nibhṛta-caṭu-mokṣāya nibhṛtaṁ

mukunde hā heti prathayati nitāntaṁ mayi jane |

tad-arthaṁ gāndharvācaraṇa-patitaṁ prekṣya kuṭilaṁ

kadā prema-krauryāt prakhara-lalitā bhartsayati mām ||3||

mudā vaidagdhyāntar-lalita-nava-karpūra-milana-

sphuran-nānā-narmotkara-madhura-mādhvīka-racane |

sagarvaṁ gāndharvā-giridhara-kṛte prema-vivaśā

viśākhā me śikṣāṁ vitaratu gurus tad-yuta-sakhī ||4||

kuhū-kaṇṭhī-kaṇṭhād api kamana-kaṇṭhī mayi punar

viśākhā gānasyāpi ca rucira-śikṣāṁ praṇayatu |

yathāhaṁ tenaitad yuva-yugalam ullāsya sa-gaṇāl

lebhe rāse tasmān maṇi-padaka-hārān iha muhuḥ ||5||

kvacit kuñje kuñje chala-milit-gopālam anu tāṁ

mad-īśāṁ madhyāhne priyatara-sakhī-vṛnda-valitām |

sudhājaitrair annaiḥ pacana-rasa-vic campakalatā-

kṛtodyac-chikṣo’haṁ jana iha kadā bhojayati bhoḥ ||6||

kvacit kuñja-kṣetre smara-viṣama-saṅgrāma-garima-

kṣarac-citra-śreṇīṁ vraja-yuva-yugasyotkaṭa-madaiḥ |

vidhatte sollāsaṁ punar asamayaṁ parṇa-kacayair

vicitraṁ citrātaḥ sakhi kalita-śikṣo’py anu janaḥ ||7||

paraṁ tuṅgādyā yauvata-sadasi vidyādbhuta-guṇaiḥ

sphuṭaṁ jitvā padmā-prabhṛti-nava-nārīr bhramati yā |

jano’yaṁ sampādya sakhi vividha-vidyāspadatayā

tayā kiṁ śrīnāthācchala-nihita-netreṅgita-lavaiḥ ||8||

sphuran-muktā-guñjā-maṇi-sumanasāṁ hāra-racane

mudendor lekhā me racayatu tathā śikṣaṇa-vidhim |

yathā taiḥ saṁkḷptair dayita-sarasī-madhya-sadane

sphuṭaṁ rādhā-kṛṣṇāv ayam api jano bhūṣayati tau ||9||

aye pūrvaṁ raṅgety amṛtamaya-varṇa-dvaya-rasa-

sphurad-devī-prārthyaṁ naṭana-paṭalaṁ śikṣayati cet |

tadā rāse dṛśyaṁ rasa-valita-lāsyaṁ vidadhatos

tayor vaktre yuñje naṭana-paṭu-vīṭiṁ sakhi muhuḥ ||10||

sad-akṣa-krīḍānāṁ vidhim iha tathā śikṣayituṁ sā

sudevī me divyaṁ sadasi sudṛśāṁ gokula-bhuvām |

tayor dvandve khelām atha vidadhatoḥ sphūrjati tathā

karomi śrīnāthāṁ sakhi vijayinīṁ netra-kathanaiḥ ||11||

rahaḥ kīra-dvārāpy ativiṣama-gūḍārtha-racanaṁ

dale pādme padyaṁ prahitam udayac cāṭu-hariṇā |

samagraṁ vijñāyācala-pati-valat-kandara-pade

tad-abhyarṇe neṣye drutamati mad-īśāṁ niśi kadā ||12||

adabhraṁ bibhrāṇau smara-raṇa-bharaṁ kandara-khale

mitho jetuṁ viddhāv api niśita-netrāñcala-śaraiḥ |

api klidyad-gātrau nakha-daśana-śastrair api darā

tyajantau draṣṭuṁ tau kim u tamasi vatsyāmi samaye ||13||

samānaṁ nirvāhya smara-sadasi saṅgrāmam atulaṁ

tad-ājñātaḥ sthitvā milita-tanu nidrāṁ gatavatoḥ |

tayor yugmaṁ yuktyā tvaritam abhisaṅgamya kutukāt

kadāhaṁ seviṣye sakhi kusuma-puñja-vyajana-bhāk ||14||

mudā kuñje guñjad-bhramara-nikare puṣpa-śayanaṁ

vidhāyārān mālā-ghusṛṇa-madhu-vīṭī-viracanam |

punaḥ kartuṁ tasmin smara-vilasitāny utka-manasos

tayos toṣāyālaṁ vidhumukhi vidhāsyāmi kim aham ||15||

jitonmīlan-nīlotpala-rucini kāntyorasi harer

nikuñje nidrāṇāṁ dyuti-vijita-gāṅgeya-gurutām |

kadā dṛṣṭvā rādhāṁ nabhasi nava-meghe sthiratayā

valad-vidyul-lakṣmyāṁ muhur iha dadhe thutkṛtim aham ||16||

vilāse vismṛtya skhalitam uru-raṅgair maṇisaraṁ

drutaṁ bhītyāgatya priyatama-sakhī-saṁsadi hriyā |

tam ānetuṁ smitvā tad-avidita-netrānta-naṭanaiḥ

kadā śrīman-nāthā svajanam acirāt prerayati mām ||17||

kvacit padmā-śaivyādika-valita-candrāvalim uru-

priyālāpollāsair atulam api dhinvann aghaharaḥ |

kadā vā mat-prekṣā-lava-kalita-vailakṣya-bharataḥ

kva rādhety ājalpan malinayati sarvāḥ param imāḥ ||18||

sa-garvāḥ saṁruddhya prakhara-lalitādyāḥ sahacarīs

tato dānaṁ darpāt sakhi mṛgayatā svaṁ giribhṛtā |

viśākhā man-nāthānayana-naṭana-preraṇa-balād

vidhṛtyārān nītā ruṣam iha dadhānā kṣipatu naḥ ||19||

stanau śaila-prāyāv api tava nitambo ratha-samaḥ

sphuṭaṁ jīrṇā naur me kalaya taṭinīṁ vāta-viṣamām |

kathaṁ pāraṁ gaccher iha nivasa rātrāv iti harer

vacaḥ śrutvā rādhā kapaṭa-kupitā smerayatu mām ||20||

idaṁ svānte bhuñje kadalam api yad-raṅgaṇa-latā-

bhidhaika-svar-vallī-pavana-labhanenaiva phalitam |

tad-abhyāse sphūrjan-madana-subhagaṁ tad-yuva-yugaṁ

bhajiṣye sollāsaṁ priya-jana-gaṇair ittham iha kim ||21||

iti śrīmad-raghunātha-dāsa-gosvāmi-viracita-stavāvalyāṁ

sva-saṅkalpa-prakāśa-stotraṁ sampūrṇam |

 —o)0(o—

(16)

# prārthanāmṛta-stotra

śrī-rūpa-rati-mañjaryor aṅghri-sevaika-gṛdhnunā |

asaṅkhyenāpi januṣā vraje vāso’stu me’niśam ||1||

ayaṁ jīvo raṅgair nayana-yugala-syandi-salila-

pradhautāṅgo raṅgo ghaṭita-paṭu-romāli-naṭanaḥ |

kadā rāse lāsyaiḥ prema-jala-pariklinna-pulaka-

śriyau rādhā-kṛṣṇau madana-sunaṭau vijayati bhoḥ ||2||

premodrekair nayana-nipatad-vāri-dhāro dharaṇyāṁ

vaivarṇyālī-savalita-vapuḥ prauḍha-kampaḥ kadāham |

svedāmbhobhiḥ snapita-pulaka-śreṇi-mūlaḥ smitāktau

rādhā-kṛṣṇau madana-samara-sphāra-dakṣau smarāmi ||3||

masāra-kṣmāsārodbhava-nava-tamālodbhaṭa-mada-

prahāri-śrī-bhārojjvala-vapuṣam udyac-chuci-rasaiḥ |

kadā rākā-candra-stuta-vadana-nidrālasa-dṛśaṁ

dṛśā kṛṣṇaṁ vakṣaḥ-svapana-para-rādhaṁ sakhi bhaje ||4||

sarāgaṁ kurvatyāḥ sakhi hari-kṛte hāra-racanaṁ

kare śrī-rādhāyāḥ prakaṭa-pulakodreki mayakā |

vicityālaṁ cañcad-dyuti-vividha-varṇaṁ maṇi-kulaṁ

krameṇārād deyaṁ kim iti kṛpayā tac-caraṇayoḥ ||5||

mānenālaṁ kavalita-dhiyā śyāmayā rādhikārdrā

drāg āhūtā vyasana-kathanāyeti saṁvidya kīrāt |

tasyā veśair gatam agha-haraṁ tasya doṣaṁ lapantaṁ

tuṣṭyāliṅgya tvaritam atha sā jñāta-tattvā jaḍāsīt ||6||

sa-nīra-mudira-dyutiḥ puraṭa-nindi-vastraṁ dadhac-

chikhaṇḍa-kṛta-śekharaḥ sphurita-vanya-veśaḥ sukhī |

samṛddha-vidhu-maṇḍalī-stavana-laṅghi-vaktre dhṛtāṁ

ka eṣa sakhi vādayan muralim adya buddhiṁ haret ||7||

ekaṁ svapna-varaṁ śṛṇuṣva lalite hā hā sakhi śrāvaya

svapne puṣpa-hṛtau tvayā saha mayā prāpte vane mat-puraḥ |

tanvatyā daravīkṣya cañcala-dṛśānaṅgaṁ sad-aṅgaṁ balāt

smeraḥ kaścana megha-sundara-vapus tvām āliliṅgonmadaḥ ||8||

dṛṣṭvā go-pati-nandanasya kadanaṁ veṇur gato mūkatāṁ

sarve sthāvara-jaṅgamā vraja-vanījātā yayuḥ kṣīṇatām |

so’pi vyagra-suhṛd-vṛto bhuvi luṭhann āste vibhūṣaḥ kṛśo

rādhe tvaṁ tu mudā sadādhipayasā mānoragaṁ poṣaya ||9||

kva rādhe tvaṁ sākṣād ita itavatī tvad-vaśam imaṁ

janaṁ hā hāgatya snapaya kṛpayā kautuka-rasaiḥ |

iti vyagraṁ śaśvan-murali-vivare gharghara-ravaṁ

vitanvāne kṛṣṇe smita-valita-vāmeyam udabhūt ||10||

kṛtvā vāma-kare’dya kārmuka-maye pauṣpaṁ karasyāpara-

syābhignāṅguli-yugmakena saralaṁ nyasyeṣum asmin puraḥ |

kaḥ śyāmo naṭa-veśa eṣa suhṛdāṁ saṅgena raṅgaṁ sṛjan

smeraḥ sundari bambhramīti madanasyonmādi-dṛg-vibhramaḥ ||11||

śyāmāśyāma-nikāma-kāma-samarojjṛmbha-cyutālaṅkṛti-

stomāmodita-mālya-kuṅkuma-hima-vyākīrṇa-kuñjaṁ mudā |

dṛṣṭvāgatya sakhi śrameṇa pavanaṁ dūre bhajat tad-yugaṁ

draṣṭuṁ nyasta-dṛśo kadāpi mayi tat smerāṁ dṛśaṁ dhāsyati ||12||

subala-sakhā-dhara-pallava-

samudita-madhu-mādhurī-lubdhām |

ruci-jita-kāñcana-citrāṁ

kāñcana-citrāṁ pikīṁ vande ||13||

vṛṣa-ravijādhara-bimbī-

phala-rasa-pānotkam adbhutaṁ bhramaram |

kṛta-śikhi-piñchaka-cūlaṁ

pīta-dukūlaṁ ciraṁ naumi ||14||

jitaḥ sudhāṁśur yaśasā mameti

garvaṁ paraṁ mā kuru goṣṭha-vīra |

tavāri-nārī-nayanāmbu-pālī

jigāya tātaṁ satataṁ yato’sya ||15||

adṛṣṭvā dṛṣṭveva sphurati sakhi keyaṁ para-vadhūḥ

kuto’sminn āyātā bhajitum atulā tvāṁ madhu-purāt |

apūrveṇāpūrvāṁ ramaya hariṇainām iti sa rā-

dhikodyad-bhaṅgy-uktyā vidita-yuvatibhyaḥ smitam adhāt ||16||

tvad-bhāgyād indu-kāntir vana-maṇi-sadanaṁ maṇḍayantī samantād

bhrājaty asmin vasantī hatam api timiraṁ madhya-rātraṁ ca vītam |

tūrṇaṁ tasmāc cakora vraja nija-gagaṇāt sevituṁ tāṁ pipāso

yāvat sūro’bhimanyur drutam iha uditas tvāṁ na dūrīkaroti ||17||

cakorīva jyotsnā-yutam amṛta-raśmiṁ sthira-taḍid-

vṛtaṁ divyāmbhodaṁ navam iva raṭac-cātaka-vadhūḥ |

tamālaṁ bhṛṅgīvodyata-ruci kadā svarṇa-latikā

śritaṁ rādhāśliṣṭaṁ harim iha dṛg eṣā bhajati me ||18||

dūtībhiś caṭu-vāribhiḥ sakhi-gaṇair bhedārdra-śākhāhati

vrātaiḥ pāda-luṭhac-chiraḥ-śrita-rajo-vṛṣṭyā bakī-vidviṣā |

rādhāyāḥ sakhi śakyate śamayituṁ yo māna-vahnir na yā

taṁ nirvāpayatīha phūtkṛti-kaṇais tāṁ siddha-vaṁśīṁ numaḥ ||19||

prāṇa-kṣveli-bhuvaṁ vrajaṁ vraja-janaṁ tātaṁ prasūṁ gāḥ sakhīn

gopīḥ kām api tāṁ vinā viṣam abhūd dvārāvatī mitra me |

itthaṁ svāpnika-śīrṇa-mādhava-vacaḥ śrutvaiva bhāmāpi sā

tad-yuktā kila lokituṁ tad akhilaṁ taṁ cāṭunā yācate ||20||

tamālasya kroḍe sthita-kanaka-yūthīṁ pravilasat-

prasūnāṁ lolāliṁ sakhi kalaya vandyāṁ ciram imām |

tiraskartur megha-dyutim aghabhido’ṅke sthita-calad

dṛśaṁ smerāṁ rādhāṁ taḍid-atiruciṁ smārayati yā ||21||

iti śrīmad-raghunātha-dāsa-gosvāmi-viracita-stavāvalyāṁ

śrī-prārthanāmṛta-stotraṁ sampūrṇam |

 —o)0(o—

(17)

# rādhikāṣṭakam

rasa-valita-mṛgākṣī-mauli-māṇikya-lakṣmīḥ

pramudita-mura-vairi-prema-vāpī-marālī |

vraja-vara-vṛṣabhānoḥ puṇya-gīr-vāṇa-vallī

snapayati nija-dāsye rādhikā māṁ kadā nu ||1||

sphurad-aruṇa-dukūla-dyoitodyan-nitamba-

sthalam abhi vara-kāñci-lāsyam ullāsayantī |

kuca-kalasa-vilāsa-sphīta-muktāsara-śrīḥ

snapayati nija-dāsye rādhikā māṁ kadā nu ||2||

sarasija-vara-garbhākharva-kāntiḥ samudyat-

taruṇima-ghana-sārāśliṣṭa-kaiśora-sīdhuḥ |

dara-vikasita-hāsya-syandi-bimbādharāgrā

snapayati nija-dāsye rādhikā māṁ kadā nu ||3||

ati-caṭulataraṁ taṁ kānanāntar-milantaṁ

vraja-nṛpati-kumāraṁ vīkṣya śaṅkākulākṣī |

madhura-mṛdu-vacobhiḥ saṁstutā netra-bhaṅgyā

snapayati nija-dāsye rādhikā māṁ kadā nu ||4||

vraja-kula-mahilānāṁ prāṇa-bhūtākhilānāṁ

paśupa-pati-gṛhiṇyāḥ kṛṣṇavat prema-pātram |

sulalita-lalitāntaḥ-sneha-phullāntarātmā

snapayati nija-dāsye rādhikā māṁ kadā nu ||5||

niravadhi sav-viśākhā śākhi-yūtha-prasūnaiḥ

srajam iha racayantī vaijayantīṁ vanānte |

agha-vijaya-varoraḥ-preyasī śreyasī sā

snapayati nija-dāsye rādhikā māṁ kadā nu ||6||

prakaṭita-nija-vāsaṁ snigdha-veṇu-prasādair

druta-gati-harim ārāt prāpya kuñje smitākṣī |

śravaṇa-kuhara-kuṇḍaṁ tanvatī namra-vaktrā

snapayati nija-dāsye rādhikā māṁ kadā nu ||7||

amala-kamala-rāji-sparśi-vāta-praśīte

nija-sarasi nidāghe sāyam ullāsinīyam |

parijana-gaṇa-yuktā krīḍayantī bakāriṁ

snapayati nija-dāsye rādhikā māṁ kadā nu ||8||

paṭhati vimala-cetā mṛṣṭa-rādhāṣṭakaṁ yaḥ

parihṛta-nikhilāśā-santatiḥ kātaraḥ san |

paśupa-pati-kumāraḥ kāmam āmoditas taṁ

nija-jana-gaṇa-madhye rādhikāyās tanoti ||9||

iti śrī-raghunātha-dāsa-gosvāmi-viracita-stavāvalyāṁ

śrī-rādhikāṣṭakaṁ sampūrṇam |

 —o)0(o—

(18)

# śrī-gāndharvā-samprārthanāṣṭakam

vṛndāvane viharator iha keli-kuñje

matta-dvipa-pravara-kautuka-vibhrameṇa |

sandarśayasva yuvayor vadanāravinda-

dvandvaṁ vidhehi mayi devi kṛpāṁ prasīda ||1||

hā devi kāku-bhara-gadgadayādya vācā

yāce nipatya bhuvi daṇḍavad udbhatārtiḥ |

asya prasādam abudhasya janasya kṛtvā

gāndharvike nija-gaṇe gaṇanāṁ vidhehi ||2||

śyāme ramā-ramaṇa-sundarata-variṣṭha-

saundarya-mohita-samasta-jagaj-janasya |

śyāmasya vāma-bhuja-baddha-tanuṁ kadāhaṁ

tvām indirā-virala-rūpa-bharāṁ bhajāmi ||3||

tvāṁ pracchadena mudira-cchavinā pidhāya

mañjīra-mukta-caraṇāṁ ca vidhāya devi |

kuñje vrajendra-tanayena virājamāne

naktaṁ kadā pramuditām abhisārayiṣye ||4||

kuñje prasūna-kula-kalpita-keli-talpe

saṁviṣṭayor madhura-narma-vilāsa-bhājoḥ |

loka-trayābharaṇayoś caraṇāmbujāni

saṁvāhayiṣyati kadā yuvayor jano’yam ||5||

tva-kuṇḍa-rodhasi vilāsa-pariśrameṇa

svedāmbu-cumbi-vadanāmburuha-śriyau vām |

vṛndāvaneśvari kadā taru-mūla-bhājau

saṁvījayāmi camarī-caya-cāmareṇa ||6||

līnāṁ nikuñja-kuhare bhavatīṁ mukunde

citraiva sūcitavatīṁ rucirākṣi nāham |

bhugnāṁ bhruvaṁ na racayeti mṛṣā-ruṣāṁ tvā-

magre vrajendra-tanayasya kadā nu neṣye ||7||

vāg-yuddha-keli-kutuke vraja-rāja-sūnuṁ

jitvonmadām adhika-darpa-vikāsi-jalpām |
phullābhirālibhir analpam udīryamāṇa-

stotrāṁ kadā na bhavatīm avalokayiṣye ||8||

yaḥ ko’pi suṣṭhu vṛṣabhānu-kumārikāyāḥ

samprārthanāṣṭakam idaṁ paṭhati prapannaḥ |

sā preyasā saha sametya dhṛta-pramodā

tatra prasāda-laharīm urarīkaroti ||9||

iti śrīmad-rūpa-gosvāmi-viracita-stavamālāyāṁ

śrī-gāndharvā-samprārthanāṣṭakaṁ

sampūrṇam

 —o)0(o—

(19)

# śrī-śrī-rādhā-kṛṣṇojjvala-kusuma-keliḥ

sakhī-vṛndair vṛndārcitam udita-vṛndāvana-padaṁ

 vinodenāsādya priya-kusuma-pātrāṅkura-phalam |

harantyāṁ rādhāyāṁ dhvanibhir abhisaṅgamya giribhṛd

 dhṛtāṭopaṁ tābhiḥ saha vivadamāno 'vadad idam ||1||

rahaḥ pāṭacaryaḥ kuruta kim idaṁ yauvata-madāt

 sphuṭaṁ yuṣmābhir me vipinam apaṇaṁ nāśitam adaḥ |

ato vallary-arthe tanu-taṭim avaśyaṁ phala-kṛte

 kucān vo luṇṭhāmaḥ kisalaya-pade cādhara-kulam ||2||

iti niśamya bhru-bhaṅgam avalokantyāṁ lalitāyām anyāḥ sa-smitam ūcuḥ—

vadantyaḥ smo nūnaṁ tava kiṭava satyaṁ hitam idaṁ

 vṛthāṭopaṁ hitvā vraja jhaṭaṭi nandīśvara-puram |

na jānīṣe kiṁ taṁ prakhara-lalitā-vikrama-taṭiṁ

 yayā te vānyāntaḥ kṣapitam asakṛt pauruṣa-yaśaḥ ||3||

iti viśākhā-kathitam ākarṇya sa-darpābhinayaṁ kṛṣṇaḥ punaḥ prāha—

aho śiṣyā evaṁ hi kuruta dhāṛṣtyaṁ mayi punar

 yathā śrutvā krudhanty akhila-latikā-maṇḍana-varaḥ |

mayā kāmaṁ yatra praguṇa-guruṇā yat-karuṇayā

 vitīrṇā vo dīkṣā na kila katidhā jaina-racitāḥ ||4||

etan niśamya lajjayā kopam iva vivṛṇvatīṣu sarvāsu prasaṅgāntareṇa taṁ vijetuṁ viśākhā sa-nyāsam āha—

svayaṁ yo nirbandhād dhana-vitaraṇair loka-taṭibhiḥ

 karoty ārāmaṁ yaṁ sa hi bhavati tasyaiva niyatam |

idam tu śrī-vṛndāvanam akṛtam anyair anudinaṁ

 samānaṁ sarveṣāṁ katham iva tavaivādya bhavitā ||5||

iti viśākhā-sa-nyāya-kathitam ākarṇya sa-darpābhinayaṁ śrī-kṛṣṇaḥ punaḥ prāha—

akuṇṭhaṁ vaikuṇṭhe divi bhuvi ca rasāyāṁ śruti-gaṇaiḥ

 pragītaṁ man-nāmnā vanam iti na yad vaḥ śruti-mitam |

na yuṣmad-doṣo 'smin prabala-mada-garvottaruṇatā-

 tri-doṣi bādhiryaṁ pracuram akarod yat sphuṭam idam ||6||

etad ākarṇya tiryag vilokayantī rādhā sa-smitam uvāca—

aye ced yan-nāmnāṅkitam iti bhavet tasya vipinaṁ

 tadāsmad-vṛndāyā bhavati sutarām eva kapaṭin |

yato 'sya nāmnaiva tri-jagati janair gīyata iha

 svayaṁ ca śrī-svāmin bata tu na hi nāmnā kvacid api ||7||

iti rādhāyāḥ sa-yuktika-vāk-pīyūṣa-mattaḥ śrī-kṛṣṇaḥ sa-smitam āha—

iyaṁ lakṣmī-vṛndād api madhura-vṛndā mama vadhūr

 bhaven no ced ārāt sa-śapatham imaṁ pṛcchata satīm |

śrutau yad dam-patyor na hi bhavati bhedas truṭir ato

 dvayor nau nāmnaiva tri-jagati jano gāyati vanam ||8||

iti śrī-kṛṣṇasya vāg-amṛtam āpīya rādhā vṛndāṁ prati nīcair āha—

idaṁ vṛnde satyaṁ bhavati na hi kiṁ vā kathaya naḥ

 puro lajjāṁ hā hā katham iva tanoṣi priya-gaṇe |

ṛtaṁ cet tad-roṣa-cchalata iva gaccha kṣaṇam ito

 yathā nānā-vādair vayam iha jayāmaḥ śaṭha-gurum ||9||

idaṁ karṇe tasyā nigaditavatīṣv āśu sahasaṁ

 mṛṣā-roṣād eṣā cala-kuṭila-cillī-kṣaṇa-taṭaiḥ |

alaṁ śoṇair eṇī-dṛg ati-kuṭilāḥ prekṣya sakhi tāḥ

 sa-garve govinde pariṣadi dadāv uttaram idam ||10||

aye padmāṣaṇḍa vraja-nagara-bhaṇḍa vraja-vanād

 itas tvaṁ ced icche rucira-vana-rājatvam acirāt |

sakhīsthalyāḥ ṣaṣṭhīṁ bhaja nija-vadhūṁ tāṁ kila tadā

 yathā sā tuṣṭyā te badara-vana-rājyaṁ vitaratī ||11||

tata itthaṁ tat-saundaryādi-stavanārabhaṭyā śrī gāndharvāyā vṛndāṭavyāṁ svatām arpayantī tam upalabhya sollāsaṁ punar āha—

yad etad bimbatvāl lasati mukham asyāḥ kamalato

 dṛśor dvandvaṁ cañcat-kuvalaya-mṛgānām iva cayāt |

udañcan-nāsa-śrīḥ śuka-nava-yuva-troṭi-valanāl

 lasad-bandhūkebhyo 'pi ca ruci-ghaṭa-rājyad-adharaḥ ||12||

aye dantāḥ kundāvalī-karaka-bījādi-racanād

 api sphītā gītāḥ kumuda-vanato 'pi smita-lavaḥ |

śruti-dvandvaṁ muñjā-lalita-guṇa-puñjād api punar

 lalāṭodyal-lakṣmīḥ subhaga-baka-puṣpād atitarām ||13||

calā-cillī-vallī bhramara-vara-paṅkter api tataḥ

 sphurañ-jambū-pakva-pracura-phalato 'py etad alakaḥ |

kacollāsaḥ sphurjan-mada-śikhi-śikhaṇḍād api madhau

 pikottāna-dhvānād api param udāraṁ mṛdu-vacaḥ ||14||

nitambaḥ śailānām api vipula-bhārād ati-guruḥ

 kucau tuṅgau bilvādika-phala-kulād api ati-ghanau |

bhuja-yugmaṁ bhrājad-vratati-tatito 'pīha lalitāṁ

 lalāma-śrī-lomāvalīr api bhujāṅgī-tati-ruceḥ ||15||

varorū rambhāli-krama-racana-jṛmbhād api gatir

 marālī-pālīnām api calana-raṅgān mṛdutarā |

pada-dvandvaṁ phulla-sthala-kamala-vṛndād api sadā

 vadānyatvaṁ kalpa-druma-nikarato 'pi vraja-pure ||16||

dṛśoḥ premṇā śaśvat kṣarad-amṛta-niḥsyanda-vitatis

 tathā sveda-stomaḥ kanaka-jayi-varṣma-prapatitaḥ |

mano-gaṅgā-kṛṣṇā-vividha-sarasī-vṛnda-vicalat-

 pravāhād apy uccaiḥ pulaka uta nīpa-stavakataḥ ||17||

alaṁ gandha-snigdhā kanaka-giri-vandyā dyutir api

 sphuṭat-phulla-campāvalī-kanaka-yūthī-nivahataḥ

api bhrājad-vakṣaḥ-sthalam atula-siṁhāsana-kulād

 api bhrāmyan-netra-kramaṇa-naṭanaṁ khañjana-gaṇāt

paraṁ cāsyādīnāṁ vikasana-bharād eṣu kila sa

 kvacin mānān mlāner bata bhavati saivaiṣv iha yataḥ |

ato 'syāś chāyaiva sphuṭam aṭavir itthaṁ khalu bhavet

 kathaṁkāraṁ svāmin bhavatu bhavataḥ sāmpratam iyam ||19||

api ca—

mukhādīnāṁ padmādika-puru-padārthaḥ sama-rucaḥ

 prapannāḥ sārūpyaṁ yad ati vilasanti sphuṭam ataḥ |

ajāṇḍe vikhyātā prakṛti-madhureyaṁ sama-guṇā

 tataḥ śrī-rādhāyāḥ prakaṭam aṭavīyaṁ priya-sakhī ||20||

virājā-chāyātve prakaṭatara-sārūpya-valanāt

 sakhītve 'pi krīḍāspadam aṭavir eṣā rasamayī |

sadaitasyā eva vraja-bhuvi bhavaty eva sutarāṁ

 yataś chāyā-sakhyoḥ sphurati na hi bhedaḥ kvacid api ||21||

ado vṛndā-nāndī-stava-rasa-bharaiḥ poṣita-vapuḥ

 śriyā pūrṇe ghūrṇat-smara-naṭana-tṛṣṇā-taralite |

aho rādhonmīlan-manasija-mahā-nāṭaka-naṭī

 naṭācārye tasmin naṭitum iva dṛṣṭiṁ samatanot ||22||

viśākhā tu sneha-snapana-kṛta-romañca-vilasad-

 vapus tām āliṅgya stava-racita-hrī-śrī-smita-vṛtām |

sa-hāsaṁ dṛg-bhaṅgyā giri-dharam upālabhya sahasam

 vinodair vṛndāyāḥ śirasi sumano-vṛṣṭim akarot ||23||

etan-madhura-varṇanākarṇanena svāntas toṣaṁ bahir vihasya sotprāsaṁ kṛṣṇaḥ punar āha—

tvad-āler aṅgālī mama kamana-vṛndāvana-tanoḥ

 sad-aṅgānāṁ kuñjādika-rucira-nāmnāṁ ruci-dhanam |

dhruvaṁ hṛtvā mlānaṁ prakaṭam akarot taṁ katham imam

 idānīṁ sārūpya-stavana-miṣato rakṣasi śaṭhe ||24||

tavālyā evaṁ ced ati guṇa-gaṇā mat-priya-vanād

 api śreṣṭhaḥ suṣṭhu dhruvam iha bhavanti sphuṭam amī |

tadā tucchaṁ puṣpaṁ katham apaharet seyam athavā

 sva-bhāvaś caurāṇāṁ para-dhana-jighṛkṣur na hi calet ||25||

prakāraiś chāyāto yad ati-vara-bimbāsya mahimā-

 nam uccair visphārya smarasi mayi rādhāṁ vitaritum |

kathaṁ tat syād yasmāt pati-para-vaśeyaṁ tata imaṁ

 sa ced ārād dadyād bhavati mama tarhy eva mamatā ||26||

etad-vicitra-raṅgocchalita-vāg-bhaṇ#i-vilāsa-sudhā-svardhunī-taraṅgenottaralī-kṛta-hṛd-vṛtti-dṛḍha-naukaṁ śrī-rādhāṁ sa-smitam alokayantīṣu sarvāsu sa-smitaṁ lalitā lalāpa—

pipāsārthaḥ kaścit kṣudita-vivaśo vartmani calan

 maru-kṣetre kṣārodakam alabhamāno 'pi virasam |

svayambhū-saṁstavyaṁ hari-pura-vara-sthām api sudhāṁ

 prapātuṁ drāg icchan jagati kila hāsyāspadam abhūt ||27||

tato rasika-śekharaṁ vraja-rāja-kumāraṁ sa dṛg-añcala-vibhrameṇa pasyantī sakhīḥ prati śrī-rādhā vyajahāra—

sphuṭaṁ kālī śaibyā camara-vanitā madhyama-vadhūr

 mahā-padmā padmā parama-ruci-kṛt-kāmada-kucā |

varā ṣaṣṭhī candrāvalir api lased yasya mahiṣī

 kathaṁ tasyāpy anyā bhavatu bhuvi yogyā nava-vadhūḥ ||28||

tā-chravaṇato roṣeṇaiva sāṭopaṁ tāsāṁ vāsana-hārādikam ādātum upasarpati śrī-vrajendra-nandane sphuṭam eva campakalatā solluṇṭham avadīt

vane phulle cillātaka-patir ayaṁ bāḍham asakṛt

 satīr asmān prītyā paricarati bhogādi-kusumaiḥ |

iti śrī-vṛttāntaṁ niṣamayitum āryāṁ diśa nṛpe

 yathā śṛṇvann asmai srajam iha sukhaṁ preṣayati saḥ ||29||

iti campakalatā-lapitam avadhārya smitvā sa-śiro-dhunānam uvāca kṛṣṇaḥ—

nṛpendreṇaivārād apaṇa-vipinasyāvana-kṛte

 niyujyāsmān śaśvad yad uta gaditaṁ tā chṛṇuta bhoḥ |

nijo vā bāhyo vā harati ya ihāsyāpi galitaṁ

 dalaṁ vā puṣpaṁ vā harata kila tad-vastra-padakam ||30||

ato 'haṁ yuṣmākaṁ maṇi-vasana-hārādikam idaṁ

 balenaivāluñcya pramada-bharato yāmi sadanam |

na manyadhve puṣpāṅkura-dala-hṛtiṁ cen nanu tadā

 vicāraṁ nīvīnām api kuca-paṭānāṁ vitarata ||31||

iti solluṇṭham ābhāṣya sodgrīvam udvīkṣya aye dhruvam etā guṇavatyo nīvyaḥ para-dravyaṁ na rakṣayiṣyanta eva kintu kaṭhiṇeṣv eteṣv eva tal-lakṣaṇaṁ lakṣyate | tathā hi—

urojān ucchūnān yad abhikalayāmy adya divasāt

 parasmāt tasmān me kusuma-kula-mātraiva bhavitā |

ato jijñāsor me sva-kara-milane doṣa iha vo

 bhavec cen mat-sparśāt svayam akapaṭaṁ prekṣayata tān ||32||

tad-anantaraṁ bhaṅgyā śrī-rādhā-nīvyām eva sandeham ivodbhavya tasyāṁ dṛṣṭiṁ nikṣipya aho nyāyyam ity uccair ābhāṣya rādhāṁ praty uvāca—

rādhe tvan-nava-nīvikā guṇamayī sādhvīti sādhvī-guṇaiḥ

 sa-ślāghaṁ parigīyate yad iha tat-solluṇṭham eva sphuṭam |

yad-dṛṣṭeḥ kṛpayā drutaṁ nividato bandhād vimuktāpy asau

 tām evādya dṛḍhaṁ sadātma-savidhe nītvā babandha svayam ||33||

bhoḥ paśyata paśyata kṛtāghnyo 'nayā nīvyā dambha-vṛttim ācārya mat-surabhi-puṣpāṇi svādhastād rakṣitāni santi yato romāvalī nāma bhramara-paṅktis tat-saurabhyam anubhūya tad anusaranti vartate. etad-ākarṇanena bhrū-bhaṅgyā tam ākṣipya gṛhāya gacchantyāṁ balāt kṛṣṇena vyāghotitāyāṁ rādhāyāṁ tuṅgavidyābravīt—

śaṭhendra tvaṁ śaśvat padakam api hartuṁ vadasi yat

 tad asmābhiḥ soḍhaṁ nṛpa-sutatayā samprati śrṇu |

samastāḥ sambhūya hriyam iha vihāya priyatamāṁ

 grahiṣyāmo 'vaśyaṁ vayam api tavācchidya muralīm ||34||

tataḥ śrī-kṛṣṇaḥ sa-darpam upadiśann ivāha—

ahaṁ sakhye dakṣas„ catura-yuva-rājo vraja-pure

 svakaṁ vṛndāraṇyaṁ vikasad abhirakṣāmy avivaśaḥ

pradāyārād aṅka-srajam anugatā mat-karuṇayā

 samastā hitvaitām apasarata caurīṁ cala-sakhīm ||35||

evam ākarṇya lalitāntaḥ suṣṭhu pramuditā sākuṭa-bhaṅgyāha—

punar garvaṁ kuryān na hi viṭa śaṭhāsmat-pura iha

 vrajasyaitasyālaṁ catura-yuva-rājo 'ham iti bhoḥ |

yad eṣā tvat-sevya-smara-nuta-rasendra-priya-sakhī

 mahā-rañjī caṇḍā tvad-upari ca rāgāt pratapati ||36||

kuṭila-dṛṣṭyā sa-hāsa-lajjayā tām avalokayantīṁ śrī-rādhāṁ prati śrī-kṛṣṇo vyajahāra—

mudhā-vādaṁ rādhe na sṛja nija-mattāli-lapanād

 vraje śuddhā sādhvī yad asi tad idaṁ vācṇi vinayaiḥ |

tvam etā hitvogrā vana-kara-kṛte mahyam acirāt

 prasādaṁ dattvā te rucira-śuci-mālāṁ vraja gṛham ||37||

tā chrutvā sa-bhrū-bhaṅgaṁ śrī-rādhā bhaṅgyāha—

tvam āsāṁ vaidagdhī-ghaṭita-vapuṣāṁ saṁsadi madān

 na cemaṁ bhaṅgy-ākhyāṁ kunaṭa-kunatiṁ nāṭaya vṛthā |

vanād asmād gatvā svakam ucita-bhaṇḍatvam acirān

 nija-sthānī-madhye racaya nivasan bhaṇḍa-sakhibhiḥ ||38||

tataḥ kṛṣṇaḥ smitvā sa-sauṭīryam uvāca—

vraje 'smañ-juṣṭānnāśana-nirata-kīnāśa-vanitāḥ

 kurudhve me naṣṭāṁ prakaṭam aṭavīṁ kasya balataḥ |

idānīṁ tā-chāntiṁ bata jhaṭiti labdhuṁ giri-pater

 guhākārāgāraṁ ghanatara-tamiśraṁ praviśata ||39||

tad ākarṇya sa-smita-garvaṁ viśākhābravīt—

bhavādṛk-sampūjyojjvala-kulavad etat pitṛ-padaiḥ

 svayaṁ dattā yasmai nava-kamalinīyaṁ guṇavatī |

aho sarva-śreṣṭhaḥ sa ca tava vitasyāpi kṛṣakas

 tathocchiṣṭa-prāśī prathita-jaṭilā-sūnur abhavat ||40||

sadā padmā-puṣṭādhara-galita-mādhvīka-dhayanān

 nikāmaṁ śyāmātmā bhavasi yad api drāg api tathā |

vicārya tvaṁ sādhvī-nuta-guṇa-vidhuṁ mātula-vadhūṁ

 bhajemām atra syāt kiṭava śiva-lābhas tava yathā ||41||

tā chrutvā sa-narma-bhaṅgyoktyā davīyaḥ-sambandhaṁ khyāpayan kṛṣṇaḥ sādram ālalāpa—

asāv asman-mātur janayatṛ-prasū-pautra-vanitety

 alaṁ jñātaṁ yasmin kṣaṇa iha sadainaṁ tadavadhi |

namāmi dhyāyāmi drutam anusarāmi vraja-pure

 grahītuṁ sat-kāmāśiṣam atitarāṁ bhakti-vinataḥ ||42||

udañcan-mañjīra-dhvani-sahacarī-sañcaya-juṣaś

 calantyā rādhāyāḥ prakaṭita-ruṣaḥ śrī-giridharaḥ |

girīndrāt pārīndrādhika-gatir upetyāśu nakharair

 gajendrodyat-kumbha-dvayam iva dadāra stana-yugam ||43||

idaṁ rādhā-kṛṣṇojjvala-kusuma-keli-kali-madhu

 priyālī-narmāli-parimala-yutaṁ yasya bhajanāt |

mamāndhasyāpy etad-vacana-madhupenālpa-gatinā

 manāg ghrātaṁ tan me gatir atula-rūpāṅghrija-rajaḥ ||44||

iti śrīmad-raghunātha-gosvāmi-viracita-stavāvalyāṁ

śrī-śrī-rādhā-kṛṣṇojjvala-kusuma-keliḥ

sampūrṇā

 —o)0(o—

(20)

# śrī-navāṣṭakam

gaurīṁ goṣṭhavaneśvarīṁ giridhara-prānādhika-preyasīṁ

 svīya-prāṇa-parārdha-puṣpa-paṭalī-nirmañchya-tat-paddhatim |

premṇā prāna-vayasyayā lalitayā saṁlālitāṁ narmabhiḥ

 siktāṁ suṣṭhu viśākhayā bhaja mano rādhām agādhāṁ rasaiḥ ||1||

svīya-preṣṭha-sarovarāntika-valat-kuñjāntare saurabhot-

 phullat-puṣpa-maranda-lubdha-madhupa-śreṇī-dhvani-bhrājite |

mādyan-manmatha-rājya-kāryam asakṛd sambhālayantīṁ smarā-

 mātya-śrī-hariṇā samaṁ bhaja mano rādhām agādhāṁ rasaiḥ ||2||

kṛṣṇāpaṅga-taraṅga-tuṅgitatarānaṅgāsu-raṅgāṁ giraṁ

 bhaṅgyā laṅgima-saṅgare vidadhatīṁ bhaṅgaṁ nu tad-raṅgiṇaḥ |

phullat-smera-sakhī-nikāya-nihita-svāśīḥ-sudhāsvādana

 labdhonmāda-dhuroddhurāṁ bhaja mano rādhām agādhāṁ rasaiḥ ||3||

jitvā pāśaka-keli-saṅgaratare nirvāda-bimbādharaṁ

 smitvā dviḥ paṇitaṁ dhayaty aghahare sānanda-garvoddhure |

īṣā-choṇa-dṛg-anta-koṇam udayad-romañca-kampa-smitaṁ

 nighnantīṁ kamalena taṁ bhaja mano rādhām agādhāṁ rasaiḥ ||4||

aṁse nyasya karaṁ paraṁ bakaripor bāḍhaṁ susakhyonmadāṁ

 paśyantīṁ nava-kānana-śriyam imām udyad-vasantodbhavām |

prītyā tatra viśākhayā kiśalayaṁ navyaṁ vikīrṇaṁ priya-

 śrotre drāg dadhatīṁ mudā bhaja mano rādhām agādhāṁ rasaiḥ ||5||

mithyā-svāpam analpa-puṣpa-śayane govardhanādrer guhā-

 madhye prāg dadhato harer muralikāṁ hṛtvā harantīṁ srajam |

smitvā tena gṛhīta-kaṇṭha-nikaṭāṁ bhītyāpasārotsukāṁ

 hastābhyāṁ damita-stanīṁ bhaja mano rādhām agādhāṁ rasaiḥ ||6||

tūrṇaṁ gāḥ purato vidhāya sakhibhiḥ pūrṇaṁ viśantaṁ vraje

 ghūrṇad-yauvata-kāṅkṣitākṣi-naṭanaiḥ paśyantam asyā mukham |

śyāmaṁ śyāma-dṛg-anta-vibhrama-bharair āndolayantītarāṁ

 padmā-mlāni-karodayāṁ bhaja mano rādhām agādhāṁ rasaiḥ ||7||

prodyat-kānti-bhareṇa ballava-vadhū-tārāḥ parārdhāt parāḥ

 kurvāṇāṁ malinaḥ sadojjvala-rase rāse lasantīr api |

goṣṭhāraṇya-vareṇya-dhanya-gagane gatyānurādhāśritāṁ

 govindendu-virājitāṁ bhaja mano rādhām agādhāṁ rasaiḥ ||8||

prītyā suṣṭhu navāṣṭakaṁ paṭu-matir bhūmau nipatya sphuṭaṁ

 kākvā gadgada-nisvanena niyataṁ pūrṇaṁ paṭhed yaḥ kṛtī |

ghūrṇan-matta-mukunda-bhṛṅga-vilasad-rādhā-sudhā-vallarīṁ

 sevodreka-raseṇa goṣṭha-vipine premṇā sa tāṁ siñcati ||9||

 —o)0(o—

(21)

# śrī-gopāla-rāja-stotra

vapur-atula-tamāla-sphīta-bāhūru-śākho-

 pari-dhṛta-giri-varya-svarṇa-varṇaika-gucchaḥ |

kaṭi-kṛta-para-hastārakta-śākhāgra-hṛdyaḥ

 pratapati giri-paṭṭe suṣṭhu gopāla-rājaḥ ||1||

rucira-dṛg-abhidhāne paṅkaje phullayantaṁ

 subhaga-vadana-gātraṁ citra-candraṁ dadhānaḥ |

vilasad-adhara-bimba-ghrāyi-nāsā-śukoṣṭhaḥ

 pratapati giri-paṭṭe suṣṭhu gopāla-rājaḥ ||2||

cala-kuṭilatara-bhrū-karmukāntar-dṛg-anta-

 kramaṇa-niśita-bāṇaṁ śīghra-yānaṁ dadhānaḥ |

davayitum iva rādhā-dhairya-pārīndra-varyaṁ

 pratapati giri-paṭṭe suṣṭhu gopāla-rājaḥ ||3||

asulabham iha rādhā-vaktra-cumbaṁ vijānann

 iva vilasitum etā chāyayāpi pradūrāt |

mukura-yugalam acchaṁ gaṇḍa-dambhena bibhrat

 pratapati giri-paṭṭe suṣṭhu gopāla-rājaḥ ||4||

ruci-nikara-virājad-dāḍimī-pakva-bīja-

 prakara-vijayi-danta-śreṇi-saurabhya-vātaiḥ |

racita-yuvati-cetaḥ-kīra-jihvāti-laulyaḥ

 pratapati giri-paṭṭe suṣṭhu gopāla-rājaḥ ||5||

vacana-madhu-rasānāṁ pāyanair gopa-rāmā-

 kulam uru-dhṛta-dhāmāpy unmadī-kṛtya kāmam |

abhimata-rati-ratnāny ādadānas tato drāk

 pratapati giri-paṭṭe suṣṭhu gopāla-rājaḥ ||6||

kuvalaya-nibha-bhāle kauṅkuma-drāva-puṇḍraṁ

 dadhad iva ghana-śaṇḍe niścalā-cañcalāgram |

racayitum iva sādhvī-kīrti-mugdhāli-bhītiṁ

 pratapati giri-paṭṭe suṣṭhu gopāla-rājaḥ ||7||

śravaṇa-madana-rajjū sajjayal lajji-rādhā-

 nayana-cala-cakorau bandhum utkaḥ kiśorau |

kṛta-makara-vataṁsa-snigdha-candrāṁśu-cāraḥ

 pratapati giri-paṭṭe suṣṭhu gopāla-rājaḥ ||8||

yuvati-karaṇa-ratna-vrātam ācchidya netra-

 bhramaṇa-paṭu-bhaṭais taṁ nyasya hṛt-saudha-madhye |

garuḍa-maṇi-kavāṭenorasāghuṣya hṛṣṭaḥ

 pratapati giri-paṭṭe suṣṭhu gopāla-rājaḥ ||9||

tri-bali-lalita-tuṇḍa-syandi-nābhi-hradodyat-

 tanuruha-tati-sarpīm atra bibhrāṇa ugrām |

yuvati-pati-bhayākhu-grāsanāyeva sadyaḥ

 pratapati giri-paṭṭe suṣṭhu gopāla-rājaḥ ||10||

marakata-kṛta-rambhā-garva-sarvāṅkaśoru-

 dvayam uru-rasa-dhāma preyasīnāṁ dadhānaḥ |

sphurad-avirala-puṣṭa-śroṇi-bhārāti-ramyaḥ

 pratapati giri-paṭṭe suṣṭhu gopāla-rājaḥ ||11||

madana-maṇi-varālī-sampuṭa-kṣulla-jānu-

 dvaya-su-lalita-jaṅghā-mañju-pādābja-yugmaḥ |

vividha-vasana-bhūṣā-bhūṣitāṅgaḥ su-kaṇṭhaḥ

 pratapati giri-paṭṭe suṣṭhu gopāla-rājaḥ ||12||

kalita-vapur iva śrī-viṭṭhala-prema-puñjaḥ

 parijana-paricaryā-varya-pīyūṣa-puṣṭaḥ |

dyuti-bhara-jita-madyan-manmathodyat-samājaḥ

 pratapati giri-paṭṭe suṣṭhu gopāla-rājaḥ ||13||

vividha-bhajana-puṣpair iṣṭa-nāmāni gṛhṇan

 pulakita-tanur iha śrī-viṭṭhalasyoru-sakhyaiḥ |

praṇaya-maṇi-saraṁ svaṁ hanta tasmai dadānaḥ

 pratapati giri-paṭṭe suṣṭhu gopāla-rājaḥ ||14||

giri-kula-pati-paṭṭollāsi-gopāla-rāja-

 stuti-vilasita-padyāny udbhaṭa-prema-dāni |

naṭayati rasanāgre śraddhayā nirbharaṁ yaḥ

 sa sapadi labhate tat-prema-ratnaṁ prasādam ||15||

 —o)0(o—

(22)

# śrī-madana-gopāla-stotram

vana-bhuvi ravikanyā-svaccha-kacchāli-pāli-

 dhvani-yuta-vara-tīrtha-dvādaśāditya-kuñje |

sa-kanaka-maṇi-vedī-madhya-madhyādhirūḍhaḥ

 sphurati madana-pūrvaḥ ko 'pi gopāla eṣaḥ ||1||

subhaga-nava-śikhaṇḍa-bhrājad-uṣṇīṣa-hārā-

 ṅgada-valaya-samudrā-dhvāna-mañjīra-ramyaḥ |

vasana-ghusṛṇa-carcā-mallikollāsitāṅgaḥ

 sphurati madana-pūrvaḥ ko 'pi gopāla eṣaḥ ||2||

kaṭi-kṛta-vara-bhaṅga-nyasta-jaṅghānya-jaṅghaḥ

 kara-yuga-dhṛta-vaṁśīṁ nyasta-bimbādharāgre |

su-madhuram ati-tiryag-grīvayā vādayaṁs tāṁ

 sphurati madana-pūrvaḥ ko 'pi gopāla eṣaḥ ||3||

vidhi-kṛta-vidhu-sṛṣṭi-vyarthatā-kāri-vaktra-

 dyuti-lava-hṛta-rādhā-sthūla-mānāndhakāraḥ |

smita-lapita-madhūlyonmāditaitad-dhṛṣīkaḥ

 sphurati madana-pūrvaḥ ko 'pi gopāla eṣaḥ ||4||

śarad-udita-saroja-vrāta-vitrāsi-netrañ-

 cala-kuṭila-kaṭākṣair mandaroḍḍaṇḍa-cālaiḥ |

jhaṭiti mathita-rādhā-svānta-dugdhārṇavāntaḥ

 sphurati madana-pūrvaḥ ko 'pi gopāla eṣaḥ ||5||

kuṭila-caṭula-cillī-valli-lāsyena labdha-

 prathita-sakala-sādhvī-dharma-ratna-prasādaḥ |

tilakavad-alikena dhvasta-kāmeṣu-cāpaḥ

 sphurati madana-pūrvaḥ ko 'pi gopāla eṣaḥ ||6||

śuka-yuva-vara-cañcu-prāṁśu-nāsāṁśu-sindhau

 janita-kula-vadhūṭī-dṛṣṭi-matsyī-vihāraḥ |

smita-lava-yuta-rādhā-jalpa-mantronmadāntaḥ

 sphurati madana-pūrvaḥ ko 'pi gopāla eṣaḥ ||7||

vikasad-adhara-bandhūkāntar uḍḍīya gandhaiḥ

 patitam upa vidhartuṁ rādhikā-citta-bhṛṅgam |

daśana-ruci-guṇāgre datta-tat-sīdhu-cāraḥ

 sphurati madana-pūrvaḥ ko 'pi gopāla eṣaḥ ||8||

śravaṇa-madana-kanda-prekṣaṇoḍḍīna-rādhā-

 dhṛti-vibhava-vihaṅge nyasta-netrānta-bāṇaḥ |

alaka-madhupa-datta-dyota-mādhvīka-satraḥ

 sphurati madana-pūrvaḥ ko 'pi gopāla eṣaḥ ||9||

parimala-ruci-pālī-śāli-gāndharvikodyan-

 mukha-kamala-madhūlī-pāna-matta-dvirephaḥ |

mukura-jayi-kapole mṛgya-tā-cumba-bimbaḥ

 sphurati madana-pūrvaḥ ko 'pi gopāla eṣaḥ ||10||

makara-mukha-sadṛkṣa-svarṇa-varṇāvataṁsa-

 pracalana-hṛta-rādhā-sarva-śārīra-dharmaḥ |

tad-ati-cala-dṛg-anta-svastha-vaṁśe dhṛtākṣaḥ

 sphurati madana-pūrvaḥ ko 'pi gopāla eṣaḥ ||11||

harimaṇi-kṛta-śaṅkha-ślāghitollaṅghi-lekhā-

 traya-ruci-vṛta-kaṇṭhasyopakaṇṭhe maṇīndram |

dadhad iha parirabdhuṁ rādhikāṁ bimbitāṁ ca

 sphurati madana-pūrvaḥ ko 'pi gopāla eṣaḥ ||12||

kuvalaya-kṛta-vakṣas-talpam uccaṁ dadhānaḥ

 śrama-vilulita-rādhā-svāpanāyaiva navyam |

bhuja-yugam api divyaṁ tat-prakāṇdopadhānaṁ

 sphurati madana-pūrvaḥ ko 'pi gopāla eṣaḥ ||13||

rucira-jaṭhara-patre citra-nābhī-taṭodyat-

 tanuruha-tati-nāmnīṁ ballavī-vṛnda-bhuktyai |

smara-nṛpati-samudra-svākṣarālīṁ dadhānaḥ

 sphurati madana-pūrvaḥ ko 'pi gopāla eṣaḥ ||14||

yuvati-hṛd-alasebha-prauḍha-bandhāya kāma-

 sthapita-cita-rasoru-stambha-jṛmbhābhirāmaḥ |

marakata-kaṭa-jaitra-phulla-jānu-prasannaḥ

 sphurati madana-pūrvaḥ ko 'pi gopāla eṣaḥ ||15||

praṇaya-nava-madhūnāṁ pāna-mātraika-gatyā

 sakala-karaṇa-jīvyaṁ rādhikā-matta-bhṛṅgyāḥ |

aruṇa-caraṇa-kañja-dvandvam ullāsya paśyan

 sphurati madana-pūrvaḥ ko 'pi gopāla eṣaḥ ||16||

atula-vilasad-aṅga-śreṇi-vinyāsa-bhaṅgyā

 glapita-madana-koṭi-sphāra-saundarya-kīrtiḥ |

bala-lava-hata-mattāpāra-pārīndra-darpaḥ

 sphurati madana-pūrvaḥ ko 'pi gopāla eṣaḥ ||17||

taraṇi-duhitṛ-kacche svaccha-pāthodadhāmā

 samudita-nava-kāmābhira-rāmāvalīṇām |

taḍid-ati-ruci-bāhu-sphurjad-aṁso 'ti-jṛmbhan

 sphurati madana-pūrvaḥ ko 'pi gopāla eṣaḥ ||18||

nava-taruṇima-bhaṭṭācārya-varyeṇa śāstraṁ

 manasija-muni klptaṁ nyāyaṁ adhyāpitābhiḥ |

nava-nava-yuvatībhir bibhrad-udgrāham asmin

 sphurati madana-pūrvaḥ ko 'pi gopāla eṣaḥ ||19||

ratim ati-racayantyā rādhikā-narma-kāntyā

 sthagita-vacana-darpaḥ sphāritānya-prasaṅgaḥ |

kharam ati-lalitāsye kiñcid añcat-smitākṣaḥ

 sphurati madana-pūrvaḥ ko 'pi gopāla eṣaḥ ||20||

sa-vidha-ramita-rādhaḥ sāgraja-snigdha-rūpa-

 praṇaya-rucira-candraḥ kuñja-khelā-vitandraḥ |

racita-jana-cakora-prema-pīyūṣa-varṣaḥ

 sphurati madana-pūrvaḥ ko 'pi gopāla eṣaḥ ||21||

madana-valita-gopālasya yaḥ stotram etat

 paṭhati sumatir udyad-dainya-vanyābhiṣiktaḥ |

sa khalu viṣaya-rāgaṁ sauri-bhāgaṁ vihāya

 pratijani labhate tat-pāda-kañjānurāgam ||22||

 —o)0(o—

(23)

# śrī-viśākhānandābhidha-stotram

bhāva-nāma-guṇādīnām aikyāt śrī-rādhikaiva yā |

kṛṣṇendoḥ preyasī sā me śrī-viśākhā prasīdatu ||1||

jayati śrīmatī kācid vṛndāraṇya-vihāriṇī |

vidhātus taruṇī-sṛṣṭi-kauśala-śrīṛ ihojjvalā ||2||

chinna-svarṇa-sadṛkṣāṅgī- rakta-vastrāvaguṇṭhinī |

nirbandha-baddha-veṇīkā cāru-kāśmīra-carcitā ||3||

dvi-kālendu-lalāṭodyat- kastūrī-tilakojjvalā |

sphuṭa-kokanada-dvandva- bandhurī-kṛta-karṇikā ||4||

vicitra-varṇa-vinyāsa- citritī-kṛta-vigrahā

kṛṣṇa-cora-bhayāc colī- gumphī-kṛta-maṇi-stanī ||5||

hāra-mañjīra-keyūra- cūḍā-nāsāgra-mauktikaiḥ |

mudrikādibhir anyaiś ca bhūṣitā bhūṣaṇottamaiḥ ||6||

su-dīpta-kajjaloddīpta- nayanendīvara-dvaya- |

saurabhojjvala-tāmbūla- mañjulā śrī-mukhāmbujā ||7||

smita-leśa-lasat-pakva- cāru-bimba-phalādharā |

madhurālāpa-pīyūṣa- sañjīvita-sakhī-kulā ||8||

vṛṣabhānu-kulotkīrti- vardhikā bhānu-sevikā |

kīrtidā-khaṇi-ratna-śrīḥ śrī-jita-śrīḥ śriyojjvalā ||9||

anaṅga-mañjarī-jyeṣṭhā śrīdāmānanda-dānujā |

mukharā-dṛṣṭi-pīyūṣa- varti-naptrī tad-āśritā ||10||

paurṇamāsī-bahiḥ-khelat- prāṇa-pañjara-sārikā |

subala-praṇayollāsā tatra vinyasta-bhārakā ||11||

vrajeśyāḥ kṛṣṇavat prema- pātrī tatrāti bhaktikā |

ambā-vātsalya-saṁsiktā rohiṇī-ghrāta-mastakā ||12||

vrajendra-caraṇāmbhoje 'rpita-bhakti-paramparā |

tasyāpi prema-pātrīyaṁ pitur bhānor iva sphuṭam ||13||

guru-buddhyā pralambārau natiṁ dūre vitanvatī |

vadhū-buddhyaiva tasyāpi prema-bhūmīha hrī-yutā ||14||

lalitā-lalitā svīya- prāṇoru-lalitāvṛtā |

lalitā-prāṇa-rakṣaika-rakṣitā tad-vaśātmikā ||15||

vṛndā-prasādhitottuṅga- kuḍuṅgānaṅga-veśmani |

kṛṣṇa-khaṇḍita-mānatvāl lalitā-bhīti-kampinī ||16||

viśākha-narma-sakhyena sukhitā tad-gatātmikā |

viśākhā-prāṇa-dīpāli- nirmañchya-nakha-candrikā ||17||

sakhī-vargaika-jīvātu-smita-kairava-korakā |

sneha-phullī-kṛta-svīya-gaṇā govinda-vallabhā ||18||

vṛndāraṇya-mahā-rājya-mahā-seka-mahojjvalā |

goṣṭha-sarva-janājīvya-vadanā radanottamā ||19||

jñāta-vṛndāṭavī-sarva-latā-taru-mṛga-dvijā |

tadīya-sakhya-saurabhya-surabhī-kṛta-mānasā ||20||

sarvatra kurvati snehaṁ snigdha-prakṛtir ābhavam |

nāma-mātra-jagā-citta-drāvikā dīna-pālikā ||21||

gokule kṛṣṇacandrasya sarvāpac-chānti-pūrvakam |

dhīra-lālitya-vṛddhy-arthaṁ kriyamāṇa-vratādhikā ||22||

guru-go-vipra-sat-kāra-ratā vinaya-sannatā |

tad-āśīḥ-śata-vardhiṣṇu-saubhāgyādi-guṇāñcitā ||23||

āyur-go-śrī-yaśo-dāyi-pāko durvāsaso varāt |

ataḥ kundalatā-nīya-mānā rājñyāḥ samājñayā ||24||

goṣṭha-jīvātu-govinda-jīvātu-lapitāmṛtā |

nija-prānārbuda-śreṇi-rakṣya-tat-pāda-reṇukā ||25||

kṛṣṇa-padāravindodyan-makaranda-maye mudā |

ariṣṭa-mardi kāsāre snātrī nirbandhato 'nvaham ||26||

nija-kunda-puras-tīre ratna-sthalyām ahar-niśam |

preṣṭha-narmālibhir bhaṅgyā samaṁ narma vitanvatī ||27||

govardhana-guhā-lakṣmīr govardhana-vihāriṇī |

dhṛta-govardhana-premā dhṛta-govardhana-priyā ||28||

gāndharvādbhuta-gāndharvā rādhā bādhāpahāriṇī |

candrakāntiś calāpaṅgī rādhikā bhānu-rādhikā ||29||

gāndharvikā sva-gandhāti-sugandhī-kṛta-gokulā |

iti pañcabhir āhūtā nāmabhir gokule janaiḥ ||30||

hariṇī hariṇī-netrā raṅgiṇī raṅgiṇī-priyā |

raṅgiṇī-dhvanināgacchat suraṅga-dhvani-hāsinī ||31||

baddha-nandīśvarotkaṇṭhā kānta-kṛṣṇaika-kaṅkṣayā |

navānurāga-sambandha-madironmatta-mānasā ||32||

madanonmādi-govindam akasmāt prekṣya hāsinī |

lapantī rudatī kamprā ruṣṭā daṣṭādharāturā ||33||

vilokayati govinde smitvā cāru-mukhāmbujam |

puṣpākṛṣṭi-miṣād ūrdhve dhṛta-dor-mula-cālanā ||34||

samakṣam api govindam avilokyeva bhāvataḥ |

dale vilikhya tan-mūrtiṁ paśyantī tad-vilokitām ||35||

līlayā yācakaṁ kṛṣṇam avadhīryeva bhāminī |

girīndra-gāhvaraṁ bhaṅgyā paśyantī vikasad-dṛśā ||36||

subala-skandha-vinyasta-bāhau paśyati mādhave |

smerā smerāravindena tamālaṁ taḍayanty atha ||37||

līlayā keli-pāthojaṁ smitvā cumbita-mādhave |

smitvā bhālātta-kastūrī-rasaṁ ghṛtavatī kvacit ||38||

mahā-bhāvojjvalā-cintā-ratnodbhavita-vigrahām |

sakhī-praṇaya-sad-gandha-varodvartana-suprabhām ||39||

kāruṇyāmṛta-vīcibhis tāruṇyāmṛta-dhārayā |

lāvaṇyāmṛta-vanyābhiḥ snapitāṁ glapitendirām ||40||

hrī-paṭṭa-vastra-guptāṅgīṁ saundarya-ghusṛṇāñcitām |

śyāmalojjvala-kastūrī-vicitrita-kalevarām ||41||

kampāśru-pulaka-stambha-sveda-gadgada-raktatā |

unmado jāḍyam ity etai ratnair navabhir uttamaiḥ ||42||

klptālaṅkṛti-saṁśliṣṭāṁ guṇāli-puṣpa-mālinīm |

dhīrādhiratva-sad-vaṣa-paṭa-vāsaiḥ pariṣkṛtām ||43||

pracchanna-māna-dhammillāṁ saubhāgya-tilakojjvalām |

kṛṣṇa-nāma-yaśaḥ-śrāvā-vataṁsollāsi-karṇikām ||44||

rāga-tambūla-raktoṣṭhīṁ prema-kauṭilya-kajjalām |

narma-bhāṣita-niḥsyanda-smita-karpūra-vāsitām ||45||

saurabhāntaḥ-pure garva-paryaṅkopari līlayā |

niviṣṭāṁ prema-vaicittya-vicalat-taralāñcitām ||46||

praṇaya-krodha-sā-colī-bandha-gupti-kṛta-stanām |

sapatnī-vaktra-hṛc-chośi-yaśaḥ-śrī-kacchapī-ravām ||47||

madhyatātma-sakhī-skandha-līlā-nyasta-karāmbujām |

śyāmāṁ śyāma-smarāmoda-madhulī-pariveśikām ||48||

subhaga-valgu-viñcholī-maulī-bhūṣaṇa-mañjarī |

ā-vaikuṇṭham ajāṇḍāli-vataṁsī-kṛta-sad-yaśaḥ ||49||

vaidagdhyaika-sudhā-sindhuś cāṭuryaika-sudhā-purī |

mādhuryaika-sudhā-vallī guṇa-ratnaika-peṭikā ||50||

govindānaṅga-rājīve bhānu-śrīr vārṣabhānavī |

kṛṣṇa-hṛt-kumudollāse sudhākāra-kara-sthitiḥ ||51||

kṛṣṇa-mānasa-haṁsasya mānasī sarasī varā |

kṛṣṇa-cātaka-jīvātu-navāmbhoda-payaḥ-śrutiḥ ||52||

siddhāñjana-sudhā-vārtiḥ kṛṣṇa-locanayor dvayoḥ |

vilāsa-śrānta-kṛṣṇāṅge vātalī mādhavī matā ||53||

mukunda-matta-mātaṅga-vihārāpara-dīrghikā |

kṛṣṇa-prāṇa-mahā-mīna-khelanānanda-vāridhiḥ ||54||

girīndra-dhāri-rolamba-rasāla-nava-mañjarī |

kṛṣṇa-kokila-sammodi-mandarodyāna-vistṛtiḥ ||55||

kṛṣṇa-keli-varārāma-vihārādbhuta-kokilā |

nādākṛṣṭa-bakadveṣi-vīra-dhīra-mano-mṛgā ||56||

praṇayodreka-siddhy-eka-vaśi-kṛta-dhṛtācalā |

mādhavāti-vaśā loke mādhavī mādhava-priyā ||57||

kṛṣṇa-mañjula-tāpiñche vilasat-svarṇa-yūthikā |

govinda-navya-pāthode sthira-vidyul-latādbhutā ||58||

grīṣme govinda-sarvāṅge candra-candana-candrikā |

śīte śyāma-śubhāṅgeṣu pīta-paṭṭa-lasat-paṭī ||59||

madhau kṛṣṇa-tarūllāse madhu-śrīr madhurākṛtiḥ |

mañju-mallāra-rāga-śrīḥ prāvṛṣī śyāma-harṣiṇī ||60||

ṛtau śaradi rāsaika-rasikendram iha sphuṭam |

varituṁ hanta rāsa-śrīr viharantī sakhī-śritā ||61||

hemānte smara-yuddhārthaṁ aṭantaṁ rāja-nandanam |

pauruṣeṇa parājetuṁ jayaśrīr mūrti-dhāriṇī ||62||

sarvataḥ sakala-stavya-vastuto yatnataś cirāt |

sāraṇ ākṛṣya tair yuktyā nirmāyādbhuta-śobhayā ||63||

sva-ślāghaṁ kurvatā phulla-vidhinā ślāghitā muhuḥ |

gaurī-śrī-mṛgya-saundarya-vandita-śrī-nakha-prabhā ||64||

śarat-saroja-śubhrāṁśu-maṇi-darpana-mālayā |

nirmañchita-mukhāmbhoja-vilasat-suṣama-kaṇā ||65||

sthāyī-sañcāri-sūddīpta-sattvikair anubhāvakaiḥ |

vibhāvādyair vibhāvo 'pi svayaṁ śrī-rasatāṁ gatā ||66||

saubhāgya-dundubhi-prodyad-dhvani-kolāhalaiḥ sadā |

vitrastī-kṛta-garviṣṭha-vipakṣākhila-gopikā ||67||

vipakṣa-lakṣā-hṛt-kampā-sampādaka-mukha-śriyā |

vaśī-kṛta-bakārāti-mānasā madanālasā ||68||

kandarpa-koṭi-ramya-śrī-jayi-śrī-giridhāriṇā |

cañcalāpaṅga-bhaṅgena vismārita-satī-vratā ||69||

kṛṣṇeti-varṇa-yugmoru-moha-mantreṇa mohitā |

kṛṣṇa-deha-varāmoda-hṛdya-mādana-māditā ||70||

kuṭila-bhrū-calā-caṇḍa-kandarpoddaṇḍa-karmukā |

nyastāpaṅga-śara-kṣepair vihvalī-kṛta-mādhavā ||71||

nijāṅga-saurabhodgāra-madakauṣadhi-vātyayā |

unmadī-kṛta-sarvaika-madaka-pravarācyutā ||72||

daivāc chruti-pathāyāta-nāma-nīhāra-vāyunā |

prodyad-romāñca-śītkāra-kampi-kṛṣṇa-mano-harā ||73||

kṛṣṇa-netra-lasañ-jihvā-lehya-vaktra-prabhāmṛtā |

kṛṣṇānya-tṛṣṇā-saṁhārī sudhā-sāraika-jharjharī ||74||

rāsa-lāsya-rasollāsa-vaśī-kṛta-balānujā |

gāna-phullī-kṛtopendrā pikoru-madhura-svarā ||75||

kṛṣṇa-keli-sudhā-sindhu-makarī makara-dhvajam |

vardhayantī sphuṭaṁ tasya narmāsphalana-khelayā ||76||

gatir matta-gajaḥ kumbhau kucau gandha-madoddhurau |

madhyam uddāma-siṁho 'yaṁ tri-balyo durga-bhittayaḥ ||77||

romālī nāga-pāśa-śrīr nitambo ratha ulbanaḥ |

dāntā durdanta-sāmāntāḥ pādāṅgulyaḥ padātayaḥ ||78||

pādau padatikādhyakṣau pulakaḥ pṛthu-kaṅkataḥ |

ūrū jaya-maṇi-stambhau bāhū pāśa-varau dṛḍhau ||79||

bhrū-dvandvaṁ karmukaṁ krūraṁ kaṭākṣāḥ śanitāḥ śarāḥ |

bhālam ardhendu-divyāstraṁ aṅkuśāṇi nakhāṅkurāḥ ||80||

svarṇendu-phalakaṁ vaktraṁ kṛpaṇī karayor dyutiḥ |

bhalla-bhāraḥ karāṅgulyo gaṇḍau kanaka-darpanau ||81||

keśa-pāśaḥ kaṭu-krodhaḥ karṇau maurva-guṇottamau |

bandhukādhara-rāgo 'ti-pratāpaḥ kara-kampakaḥ ||82||

dundubhy-ādi-ravaś cūḍā-kiṅkinī-nūpura-svanaḥ |

cibukaṁ svastikaṁ śāstaṁ kaṇṭhaḥ śaṅkho jaya-pradaḥ ||83||

pariṣvaṅgo hi viddhy-astraṁ saurabhaṁ madakauṣadam |

vāṇī mohana-mantra-śrīr deha-buddhi-vimohinī ||84||

nābhī ratnādi-bhāṇḍāraṁ nāsāśrīḥ sakalonnatā |

smita-leśo 'py acintyādi vaśī-karaṇa-tantrakaḥ ||85||

alakānāṁ kulaṁ bhīṣmaṁ bhṛṅgāstraṁ bhaṅga-dāyakam |

mūrtiḥ kandarpa-yuddha-śrīr veṇī sañjayinī dhvajā ||86||

iti te kāma-saṅgrāma-sāmagyo durghaṭāḥ paraiḥ |

īdṛśyo lalitādīnāṁ senānīnāṁ ca rādhike ||87||

ato darpa-madād yūtaṁ dānīndram avadhīrya mām |

mahāmāra-mahā-rāja-niyuktaṁ prathitaṁ vraje ||88||

suṣṭhu sīmānta-sindūra tilakānāṁ vara-tviṣām |

hārāṅgadādi-colīnāṁ nāsā-mauktika-vāsasām ||89||

keyūra-mudrikādīnāṁ kajjalodyad-vataṁsayoḥ |

etāvad-yuddha-vastūnāṁ parārdhyānāṁ parardhyataḥ ||90||

tathā dadhy-ādi-gavyānaām amūlyānānāṁ vrajodbhavāt |

adattvā me karaṁ nyāyyaṁ khelantyo bhramateha yat ||91||

tato mayā samaṁ yuddhaṁ kartum icchata budhyate |

kiṁ caiko 'haṁ śataṁ yūyaṁ kurudhvaṁ kramaśas tataḥ ||92||

prathamaṁ lalitoccaṇḍā caratāc caṇḍa-saṅgaram |

tatas tvaṁ tad anu preṣṭha-saṅgarāḥ sakalāḥ kramāt ||93||

atha cen militāḥ kartuṁ kāmayadhve raṇaṁ madāt |

agre sarata tad dorbhyāṁ pinaṣmi sakalāḥ kṣaṇāt ||94||

iti kṛṣṇa-vacaḥ śrutvā sāṭopaṁ narma-nirmitam |

sānandaṁ madanākrānta-mānasāli-kulānvitā ||95||

smitvā netrānta-bāṇais taṁ stabdhī-kṛtya madoddhatam |

gacchantī haṁsavad bhaṅgyā smitvā tena dhṛtāñcalā ||96||

līlayāñcalam ākṛṣya calantī cāru-helayā |

puro ruddha-pathaṁ taṁ tu paśyantī ruṣṭayā dṛśā ||97||

mānasa-svardhunīṁ tūrṇaṁ uttarītuṁ tarīṁ śritā |

kampitāyāṁ tarau bhītyā stuvantī kṛṣṇa-nāvikam ||98||

nija-kuṇḍa-payaḥ-keli-līlā-nirjitam acyutam |

hasituṁ yuñjatī bhaṅgyā smerā smera-mukhīḥ sakhīḥ ||99||

makanda-makula-syandi-maranda-syandi-mandire |

keli-talpe mukundena kunda-vṛndena maṇḍitā ||100||

nānā-puṣpa-maṇi-vrāta-piñchā-guñjā-phalādibhiḥ |

kṛṣṇa-gumphita-dhammillot-phulla-roma-smaraṅkurā ||101||

mañju-kuñje mukundasya kucau citrayataḥ karam |

kṣapayantī kuca-kṣepaiḥ su-sakhya-madhunonmadā ||102||

vilāse yatnataḥ kṛṣṇa-dattaṁ tāmbūla-carvitam |

smitvā vāmyād agṛhṇānā tatrāropita-dūṣaṇam ||103||

dyūte pāṇi-kṛtāṁ vaṁśīṁ jitvā kṛṣṇa-su-gopitām |

hasitvācchidya gṛhṇānā stutā smerāli-sañcayaiḥ ||104||

viśākhā-gūḍha-narmokti-jita-kṛṣṇārpita-smitā |

narmādhyāya-varācāryā bhāratī-jaya-vāgmitā ||105||

viśākhāgre rahaḥ-keli-kathodghāṭaka-mādhavam |

tāḍayantī dvir abjena sa-bhrū-bhaṅgena līlayā ||106||

lalitādi-puraḥ sākṣāt kṛṣṇa-sambhoga-lañchane |

sūcyamāne dṛśā dūtyā smitvā huṅkurvatī ruṣā ||107||

kvacit praṇaya-mānena smitam āvṛtya mauninī |

bhītyā smara-śarair bhaṅgya-liṅgantī sa-smitaṁ harim ||108||

kupitaṁ kautukaiḥ krṣṇaṁ vihāre bāḍha-mauninam |

katarā parirabhyāśu mānayantī smitānanam ||109||

mithaḥ praṇaya-mānena mauninī mauninaṁ harim |

nirmaunā smara-mitreṇa nirmaunaṁ vīkṣya sa-smitā ||110||

kvacit pathi milā-candrā-valī-sambhoga-dūṣaṇam |

śrutvā krūra-sakhī-vaktrān mukunde māninī ruṣā ||111||

pāda-lakṣā-rasollāsi-śiraskaṁ kaṁsa-vidviṣam |

kṛta-kāku-śataṁ sāsrā paśyantīṣā-calad-dṛśā ||112||

kvacit kalindajā-tīre puṣpa-troṭana-khelayā |

viharantī mukundena sārdham ālī-kulāvṛtā ||113||

tatra puṣpa-kṛte kopād vrajantī prema-kāritāt |

vyāghotitā mukundena smitvā dhṛtvā paṭāñcalam ||114||

vihāra-śrāntitaḥ kāntaṁ lalitā-nyasta-mastakam |

vījayantī svayaṁ premṇā kṛṣṇaṁ rakta-paṭāñcalaiḥ ||115||

puṣpa-kalpita-dolāyāṁ kala-gāna-kutūhalaiḥ |

premṇā preṣṭha-sakhī-vargair dolitā hari-bhūṣitā ||116||

kuṇḍa-kuñjāṅgane valgu gāyad-ālī-gaṇānvitā |

vīṇānandita-govinda-datta-cumbena lajjitā ||117||

govinda-vadanāmbhoje smitvā tāmbūla-vīṭikām |

yuñjatīha mitho narma-keli-karpūra-vāsitām ||118||

girīndra-gāhvare talpe govindorasi sālasam |

śayanā lalitā-vījya-mānā svīya-paṭāñcalaiḥ ||119||

apūrva-bandha-gāndharvā-kalayonmadya mādhavam |

smitvā harita-tad-veṇu-hārā smera-viśākhayā ||120||

vīṇā-dhvani-dhutopendra-hastāc-cyotita-vaṁśikā |

cūḍā-svana-hṛta-śyāma-deha-geha-patha-smṛtiḥ ||121||

muralī-gilitottuṅga-gṛha-dharma-kula-sthitiḥ |

śṛṅgato datta-tat-sarva-sa-tilāpo-'ñjali-trayā ||122||

kṛṣṇa-puṣṭi-karāmodi-sudhā-sārādhikādharā |

sva-madhuritva-sampādi-kṛṣṇa-pādāmbujāmṛtā ||123||

rādheti nija-nāmnaiva jagat-khyāpita-mādhavā |

mādhavasyaiva rādheti jñāpitātmā jagat-traye ||124||

mṛganābheḥ sugandha-śrīr ivendor iva candrikā |

taroḥ sumañjarīveha kṛṣṇasyābhinnatāṁ gatā ||125||

raṅginā saṅga-raṅgena sānaṅga-raṅinī-kṛtā |

sānaṅga-raṅga-bhaṅgena suraṅgī-kṛta-raṅgadā ||126||

ity etan-nāma-līlākta-padyaiḥ pīyūṣa-varṣakaiḥ |

tad-rasāsvāda-niṣṇāta-vasanā-vāsitāntaraiḥ ||127||

gīyamānaṁ janair dhanyaiḥ sneha-viklinna-mānasaiḥ |

natvā tāṁ kṛpayāviṣṭāṁ duṣṭo 'pi niṣṭhuraḥ śaṭhaḥ ||128||

jano 'yaṁ yācate duḥkhī rudann uccair idaṁ muhuḥ |

tat-padāmbhoja-yugmaika-gatiḥ kātaratāṁ gataḥ ||129||

kṛtvā nija-gaṇasyāntaḥ kāruṇyān nija-sevane |

niyijayatu māṁ sākṣāt seyaṁ vṛndāvaneśvarī ||130||

bhajāmi rādhām aravinda-netrāṁ

 smarāmi rādhāṁ madhura-smitāsyām |

vadāmi rādhāṁ karuṇa-bharārdrāṁ

 tato mamānyāsti gatir na kāpi ||131||

līlā-nāmāṅkita-stotraṁ viśākhānandadābhidhaṁ |

yaḥ paṭhen niyataṁ goṣṭhe vasen nirbhara-dīna-dhīḥ ||132||

ātmālaṅkṛti-rādhāyāṁ prītim utpadya moda-bhāk

niyojayati tāṁ kṛṣṇaḥ sākṣāt tat-priya-sevane ||133||

śrīmad-rūpa-padāmbhoja-dhūlī-mātraika-sevinā

kenacid grathitā padyair mālāghreyā tad-āśrayaiḥ ||134||

 —o)0(o—

(24)

# śri-mukundāṣṭakam

balabhid-upala-kānti-drohiṇi śrīmad-aṅge

 ghusṛṇa-rasa-vilāsaiḥ suṣṭhu gāndharvikāyāḥ

sva-madana-nṛpa-śobhāṁ vardhayan deha-rājye

 praṇayatu mama netrābhīṣṭa-siddhiṁ mukundaḥ ||1||

udita-vidhu-parārdha-jyotir ullaṅghi-vaktro

 nava-taruṇima-rajyad-bālya-śeṣāti-ramyaḥ

pariṣadi lalitālīṁ dolayan kuṇḍalābhyāṁ

 praṇayatu mama netrābhīṣṭa-siddhiṁ mukundaḥ ||2||

kanaka-nivaha-śobhā-nindi pītaṁ nitambe

 tad-upari nava-raktaṁ vastram itthaṁ dadhānaḥ

priyam iva kila varṇaṁ rāga-yuktaṁ priyāyāḥ

 praṇayatu mama netrābhīṣṭa-siddhiṁ mukundaḥ ||3||

surabhi-kusuma-vṛndair vāsitāmbhaḥ-samṛddhe

 priya-sarasi nidāghe sāyam ālī-parītā

madana-janaka-śekaiḥ khelayann eva rādhāṁ

 praṇayatu mama netrābhīṣṭa-siddhiṁ mukundaḥ ||4||

parimalam iha labdhvā hanta gāndharvikāyāḥ

 pulakita-tanur uccair unmadas tat-kṣaṇena

nikhila-vipina-deśān vāsitān eva jighran

 praṇayatu mama netrābhīṣṭa-siddhiṁ mukundaḥ ||5||

praṇihita-bhuja-daṇḍaḥ skandha-deśe varāṅgyāḥ

 smita-vikasita-gaṇḍe kīrtidā-kanyakāyāḥ

msanasija-jani-saukhyaṁ cumbanenaiva tanvan

 praṇayatu mama netrābhīṣṭa-siddhiṁ mukundaḥ ||6||

pramada-danuja-goṣṭhyāḥ ko 'pi samvarta-vahnir

 vraja-bhuvi kila pitror mūrtimān sneha-puñjaḥ

prathama-rasa-mahendraḥ śyāmalo rādhikāyāḥ

 praṇayatu mama netrābhīṣṭa-siddhiṁ mukundaḥ ||7||

sva-kadana-kathayāṅgī-kṛtya mṛdvīṁ viśākhāṁ

 kṛta-caṭu lalitāṁ tu prārthayan prauḍha-śīlām

praṇaya-vidhura-rādhā-māna-vidhvaṁsanāya

 praṇayatu mama netrābhīṣṭa-siddhiṁ mukundaḥ ||8||

paripaṭhati mukundasyāṣṭakaṁ kākubhir yaḥ

 sakala-viṣaya-saṅgāt sanniyamyendriyāṇi |

vraja-nava-yuva-rājo dārśayan svaṁ sa-rādhe

 sva-jana-gaṇana-madhye taṁ priyāyās tanoti ||9||

 —o)0(o—

(25)

# śrī-utkaṇṭhā-daśakam

chinna-svarṇa-vinindi-cikkaṇa-ruciṁ smerāṁ vayaḥ-sandhito

 ramyāṁ rakta-sucīna-paṭṭa-vasanāṁ veśena vibhrājitām |

udghūrṇā-chiti-kaṇṭha-piñcha-vilasadveṇīṁ mukundaṁ manāk

 paśyantīṁ nayanāñcalena muditāṁ rādhāṁ kadāhaṁ bhaje ||1||

yasyāḥ kānta-tanūllasat-parimalenākṛṣṭa uccaiḥ sphurad-

 gopī-vṛnda-mukhāravinda-madhu tat prītyā dhayann apy adaḥ |

muñcan vartmani bambhramīti madato govinda-bhṛṅgaḥ satāṁ

 vṛndāraṇya-vareṇya-kalpa-latikāṁ rādhāṁ kadāhaṁ bhaje ||2||

śrīmat-kuṇḍa-taṭī-kuḍuṅga-bhavane krīḍā-kalānāṁ guruṁ

 talpe mañjula-malli-komala-dalaiḥ klpte muhur mādhavam |

jitvā māninam akṣa-saṅgara-vidhau smitvā dṛg-antotsavairt

 yuñjānāṁ hasituṁ sakhīḥ param aho rādhāṁ kadāhaṁ bhaje ||3||

rāse prema-rasena kṛṣṇa-vidhunā sārdhaṁ sakhībhir vṛtāṁ

 bhāvair aṣṭabhir eva sāttvikatarair lāsyaṁ rasais tanvatīm |

vīṇā-veṇu-mṛdaṅga-kiṅkini-calan-mañjīra-cūḍoccalad-

 dhvānaiḥ sphīta-sugīta-mañju-nitarāṁ rādhāṁ kadāhaṁ bhaje ||4||

uddāma-smara-keli-saṅgara-bhare kāmaṁ vanāntaḥ-khale

 kṛṣṇenāṅkita-pīna-parvata-kuca-dvandvāṁ nakhair astrakaiḥ |

tad darpeṇa tathā madoddhuram aho taṁ viddham ākurvatīṁ

 dūre svāli-kulaiḥ kṛtāśiṣam aho rādhāṁ kadāhaṁ bhaje ||5||

mitrāṇāṁ nikarair vṛtena hariṇā svairaṁ girīndrāntike

 śulkādāna-miṣeṇa vartmani hathād dambhena ruddhāñcalam |

sārdhaṁ smera-sakhībhir uddhura-girāṁ bhaṅgyā kṣipantīṁ ruṣā

 bhrū-darpair vilasā-cakora-nayanāṁ rādhāṁ kadāhaṁ bhaje ||6||

pārāvāra-vihāra-kautuka-manaḥ-pūreṇa kaṁsāriṇā

 sphāre mānasa-jāhnavī-jala-bhare taryāṁ samuthhāpitām |

jīrṇā naur mama cet skhaled iti miṣāc chāyā-dvitīyām mudā

 pāre khaṇḍita-kañculīṁ dhṛta-kucāṁ rādhāṁ kadāhaṁ bhaje ||7||

ullāsair jala-keli-lolupa-manaḥ-pūre nidāghodgame

 kṣvelī-lampaṭa-mānasābhir abhitaḥ sāyaṁ sakhībhir vṛtām |

govindaṁ sarasi priye 'tra salila-krīḍā-vidagdhaṁ kaṇaiḥ

 siñcantīṁ jalayantrakeṇa payasāṁ rādhāṁ kadāhaṁ bhaje ||8||

vāsantī-kusumotkareṇa paritaḥ saurabhya-vistāriṇā

 svenālaṅkṛti-sañcayena bahudhāvirbhāvitena sphuṭam |

sotkampaṁ pulakodgamair mura-bhidā drāg bhūṣitāṅgīṁ kramair

 modenāśru-bharaiḥ plutāṁ pulakitāṁ rādhāṁ kadāhaṁ bhaje ||9||

prāṇebhyo 'py adhika-priyā muraripor yā hanta yasyā api

 svīya-prāṇa-parārdhato 'py dayitās tat-pāda-reṇoḥ kaṇāḥ |

dhanyāṁ tāṁ jagatī-traye parilasañ-jaṅghāla-kīrtiṁ hareḥ

 preṣṭhā-varga-śiro 'gra-bhūṣaṇa-maṇiṁ rādhāṁ kadāhaṁ bhaje ||10||

utkaṇṭhā-daśaka-stavena nitarāṁ navyena divyaiḥ svarair

 vṛndāraṇya-mahendra-paṭṭa-mahiṣīṁ yaḥ stauti-samyak sudhīḥ |

tasmai prāṇa-samā guṇṇurasanāt sañjāta-harṣotsavaiḥ

 kṛṣṇo 'nargham abhīṣṭha-ratnam acirād etat sphuṭaṁ yacchati ||11||

 —o)0(o—

(26)

# śrī-ṇava-yuva-dvandva-didṛkṣāṣṭakam

sphurad-amala-madhūlī-pūrṇa-rājīva-rājan-

 nava-mṛgamada-gandha-drohi-divyāṅga-gandham

mitha iha uditair unmāditāntar-vighūrṇad

 vraja-bhuvi nava-yūnor dvandva-ratnaṁ didṛkṣe ||1||

kanaka-giri-khalodyat-ketakī-puṣpa-dīvyan-

 nava-jaladhara-mālā-dveṣi-divyoru-kāntyā |

sabalam iva vinodair īkṣayāt svaṁ mithas tad

 vraja-bhuvi nava-yūnor dvandva-ratnaṁ didṛkṣe ||2||

nirupama-nava-gaurī-navya-kandarpa-koṭi-

 praṭhita-madhurimormi-kṣālita-śrī-nakhāntam |

nava-nava-ruci-rāgair hṛṣṭam iṣṭair mithas tad

 vraja-bhuvi nava-yūnor dvandva-ratnaṁ didṛkṣe ||3||

madana-rasa-vighūrṇan-netra-padmānta-nṛtyaiḥ

 parikalita-mukhendu-hrī-vināmraṁ mitho 'lpaiḥ |

api ca madhura-vācaṁ śrotum āvardhitāśaṁ

 vraja-bhuvi nava-yūnor dvandva-ratnaṁ didṛkṣe ||4||

smara-samara-vilāsodgāram aṅgeṣu raṅgais

 timita-nava-sakhīṣu prekṣamānāsu bhaṅgyā |

smita-madhura-dṛg-antair hrīṇa-samphulla-vaktraṁ

 vraja-bhuvi nava-yūnor dvandva-ratnaṁ didṛkṣe ||5||

madana-samara-caryācāryam āpūrṇa-puṇya-

 prasara-nava-vadhūbhiḥ prārthya-pādānucaryam |

smara-rasikam eka-prāṇam anyonya-bhūṣaṁ

 vraja-bhuvi nava-yūnor dvandva-ratnaṁ didṛkṣe ||6||

taṭa-madhura-nikuñje śrāntayoḥ śrī-sarasyaḥ

 pracura-jala-vihāraiḥ snigdha-vṛndaiḥ sakhīnām |

upahṛta-madhu-raṅgaiḥ pāyayāt tan mithas tair

 vraja-bhuvi nava-yūnor dvandva-ratnaṁ didṛkṣe ||7||

kusuma-śara-rasaugha-granthibhiḥ prema-dāmnā

 mitha iha vaśa-vṛttyā prauḍhayāddhā nibaddham |

akhila-jagati rādhā-mādhavākhya-prasiddhaṁ

 vraja-bhuvi nava-yūnor dvandva-ratnaṁ didṛkṣe ||8||

praṇaya-madhuram uccair navya-yūnor didṛkṣā-

 ṣṭakam idam ati-yatnād yaḥ paṭhet sphāra-dainyaiḥ |

sa khalu parama-śobhā-puñja-mañju prakāmaṁ

 yugalam atulam akṣṇoḥ sevyam ārāt karoti ||9||

iti śrī-raghunātha-dāsa-gosvāmi-viracita-stavāvalyāṁ

śrī-ṇava-yuva-dvandva-didṛkṣāṣṭakaṁ

sampūrṇam

 —o)0(o—

(27)

# śrī-ābhīṣṭa-prārthanāṣṭakam

kadā goṣṭhe goṣṭha-kṣitipa-gṛha-devyā kila tayā

 sa-bāṣpaṁ kurvatyā vilasati sute lālana-vidhim

muhur dṛṣṭaṁ rohiṇy-apīhita-niveśām avanataṁ

 niṣeve tāmbūlair aham api viśākhā-priya-sakhīm

kadā gāndharvāyāṁ śuci viracayantyāṁ hari-kṛte

 mudā hārān vṛndaiḥ saha sa-vayasām ātma-sadane

vicitya śrī-haste maṇim iha muhuḥ sampuṭa-cayād

 aho vinyasyantī saphalayati seyaṁ bhuja-latām ||2||

kadā līlā-rājye vraja-vipina-rūpe vijayinī

 nijaṁ bhāgyaṁ sākṣād iha vidadhatī vallabhatayā

samantād krīḍantī pika-madhupa-mukhyābhir abhitaḥ

 prajābhiḥ sañjuṣṭā pramadayati sā māṁ mad-adhipā ||3||

kadā kṛṣṇā-tīre tri-catura-sakhībhiḥ samam aho

 prasūnāṁ gumphantīṁ ravisakha-sutām ānatatayā

sametya pracchannaṁ sapadi pariripsor baka-ripor

 niṣedhe bhrū-bhaṅgaṁ bhṛśam anubhaje 'ham vyajaninī ||4||

kadā śubhre tasmin pulina-valaye rāsa-mahasā

 suvarṇāggī-saṅgheṣv aham-ahamikā-matta-matiṣu

harau yāte nīlotpala-nikasatāṁ jitvara-guṇād

 guṇād asmān divya-draviṇam iva rādhā madayati ||5||

kadā bhāṇḍīrasya prathita-rucirotsaṅga-nilaye

 varā-madhyāsīnaṁ kusumamaya-tūlīm atulitam

priye citraṁ patraṁ likhati nihita-svaṅga-latikāṁ

 viśākhā-prāṇālīṁ bhajati diśatī varṇakam asau ||6||

kadā tuṅge tuṅge rahasi giri-śṛṅge vratatijān

 priye pūrvā līlā nigamayati saṁstavya nilayān

madenāviṣpaṣṭaṁ sakalita-padaṁ vrīḍitatayā

 drutam autkyenaiṣā viracayati pṛcchāṁ mama puraḥ ||7||

gatir yan me nityā yad akhilam api svaṁ sa-vayasām

 mad-īśvaryāḥ preṣṭha-praṇaya-kṛta-saubhāgya-varimā

harer yat prema-śrīr nivasatir amuṣyas tulanayā

 sadā tasmin kuṇḍe lasatu lalitālī mama dṛśī ||8||

iti śrī-raghunātha-dāsa-gosvāmi-viracita-stavāvalyāṁ

śrī-abhīṣṭa-prārthāṣṭakaṁ

sampūrṇam

—o)0(o—

(28)

# śrī-dāna-nirvartana-kuṇḍāṣṭakam

sva-dayita-giri-kacche gavya-dānārtham uccaiḥ

 kapaṭa-kalaha-keliṁ kurvator navya-yūnoḥ |

nija-jana-kṛta-darpaiḥ phullator īkṣake 'smin

 sarasi bhavatu vāso dāna-nirvartane naḥ ||1||

nibhṛtam ajani yasmād dāna-nirvṛttir asmin

 ata idam abhidhānaṁ prāpa yat tat sabhāyām |

rasa-vimukha-nigūḍhe tatra tañ-jñaika-vedye

 sarasi bhavatu vāso dāna-nirvartane naḥ ||2||

abhinava-madhu-gandhonmatta-rolamba-saṅgha-

 dhvani-lalita-saroja-vrāta-saurabhya-śīte |

nava-madhura-khagālī-kṣveli-sañcāra-kāmre

 sarasi bhavatu vāso dāna-nirvartane naḥ ||3||

hima-kusuma-suvāsa-sphāra-pānīya-pūre

 rasa-parilasad-ālī-śālinor navya-yūnoḥ |

atula-salila-khelā-labdha-saubhāgya-phulle

 sarasi bhavatu vāso dāna-nirvartane naḥ ||4||

dara-vikasita-puṣpair vāsitāntar-dig-antaḥ

 khaga-madhupa-ninādair modita-prāṇi-jātaḥ |

parita-upari yasya kṣmāruhā bhānti tasmin

 sarasi bhavatu vāso dāna-nirvartane naḥ ||5||

nija-nija-nava-kuñje guñji-rolamba-puñje

 praṇayi-nava-sakhībhiḥ sampraveśya priyau tau |

nirupama-nava-raṅgas tanyate yatra tasmin

 sarasi bhavatu vāso dāna-nirvartane naḥ ||6||

sphaṭika-samam atucchaṁ yasya pānīyam acchaṁ

 khaga-nara-paśu-gobhiḥ sampibantībhir uccaiḥ |

nija-nija-guṇa-vṛddhir labhyate drāg amusmin

 sarasi bhavatu vāso dāna-nirvartane naḥ ||7||

surabhi-madhura-śītaṁ yat-payaḥ praty-ahaṁ tāḥ

 sakhi-gaṇa-parivīto vyāharan pāyayan gāḥ |

svayam atha pibati śrī-gopa-candro 'pi tasmin

 sarasi bhavatu vāso dāna-nirvartane naḥ ||8||

paṭhati su-matir etad dāna-nirvartanākhyaṁ

 prathita-mahima-kuṇḍasyāṣṭakaṁ yo yatātmā |

sa ca niyata-nivāsaṁ suṣṭhu samlabhya kāle

 kalayati kila rādhā-kṛṣṇayor dāna-līlām ||9||

iti śrī-raghunātha-dāsa-gosvāmi-viracita-stavāvalyāṁ

śrī-dāna-nivartana-kuṇḍāṣṭakaṁ

sampūrṇam

 —o)0(o—

(29)

# śrī-prārthanāśraya-caturdaśakam

alaṁ dīpāvalyāṁ vipula-rati govardhana-giriṁ

 jananyā sampūjyojjvalita-mahilodgīta-kutukaiḥ |

niśā-drāvaiḥ pṛṣṭhe racita-kara-lakṣmā-śriyam asau

 vahan megha-dhvānaiḥ kalaya giri-bhṛt khelayati gāḥ ||1||

puro gobhiḥ sārdhaṁ vraja-nṛpati-mukhyā vraja-janā

 vrajanty eṣām paścān nikhila-mahilābhir vraja-nṛpā |

tato mitra-vrātaiḥ kṛta-vividha-narmā vraja-śaśī

 chalaiḥ pśyan rādhāṁ sahacari parikrāmati girim ||2||

udañcat-kāruṇyāmṛta-vitaraṇair jīvita-jagad-

 yuva-dvandvaṁ gandhair guṇa-sumanasaṁ vāsita-janam |

kṛpāṁ cen mayy evaṁ kirati na tadā tvaṁ kuru tathā

 yathā me śrī-kuṇḍe sakhi sakalam aṅgaṁ nivasati ||3||

uddāma-narma-rasa-keli-vinirmitāṅgaṁ

 rādhā-mukunda-yugalaṁ lalitā-viśākhe |

gaurāṅga-candram iha rūpa-yugaṁ na paśyan

 hā vedanāḥ kati sahe sphuṭa re lalāṭa ||4||

vraja-pati-kṛta-parvānandi-nandīśvarodyat-

 pariṣadi vadanāntaḥ-smeratāṁ rādhikāyāḥ |

racayati harir ādād dṛg-vibhaṅgena nadyāṁ

 ravir iva kamalinyaḥ puṣpa-kāntiṁ kareṇa ||5||

upagiri giri-dhartuḥ su-smite vaktra-bimbe

 bhramati nibhṛta-rādhā netra-bhaṅgī-cchalena |

ati-tṛṣita-cakorī lālasevāmbudasyo-

 pari śaśini sudhāḍhye madhya ākāśa-deśam ||6||

dyuti-jita-rati-gaurī-kṣmā-ramā-satyabhāmā-

 vraja-pura-vara-nārī-vṛnda-candrāvalīkām |

giri-bhṛta iha rādhāṁ tanvato maṇḍitaṁ tat

 tad-upakaraṇam agre kiṁ nidhāsye krameṇa ||7||

kanaka-racita-kumbha-dvandva-vinyāsa-bhaṅgī-

 ruci-hara-kuca-yugmaṁ saurabhocchūnam asyāḥ |

sa-pulakam atha gandhaiś citritaṁ kartum icchor

 giri-bhṛta iha haste hanta dāsye kadā tān ||8||

kṛṣṇasyāṁse vinihita-bhuja-vallir utphulla-romā

 rāmā keyaṁ kalayatitaraṁ bhūdharāraṇya-lakṣmīm |

jñātaṁ jñātaṁ praṇaya-catulā vyākulā rāga-pūrair

 anyā kānte sahacari vinā rādhikām īdṛśī vā ||9||

apūrva-premābdheḥ parimala-payaḥ-phena-nivahaiḥ

 sadā yo jīvātur yam iha kṛpayāsiñcad atulam |

idānīṁ durdaivāt pratipada-vipad-dāva-valito

 nirālambaḥ so 'yaṁ kam iha tam ṛte yātu śaraṇam ||10||

śūnyāyate mahā-goṣṭhaṁ girīndro 'jagarāyate |

vyāghra-tuṇḍāyate kuṇḍaṁ jīvātu-rahitasya me ||11||

na patati yadi dehas tena kiṁ tasya doṣaḥ

 sa kila kuliśa-sārair yad vidhātrā vyadhāyī |

ayam api para-hetur gāḍha-tarkeṇa dṛṣṭaḥ

 prakaṭa-kadana-bhāraṁ ko vahatv anyathā vā ||12||

giri-vara-taṭa-kuñje mañju-vṛndāvaneśa-

 sarasi ca racayan śrī-rādhikā-kṛṣṇa-kīrtim |

dhṛta-rati ramaṇīyaṁ saṁsmaraṁs tat-padābjaṁ

 vraja-dadhi-phalam aśnan sarva-kālaṁ vasāmi ||13||

vasato giri-vara-taṭa-kuñje

 lapataḥ śrī-rādhike 'nu kṛṣṇeti |

dhāyato vraja-dadhi-takraṁ

 nātha sadā me dināni gacchantu ||14||

iti śrī-raghunātha-dāsa-gosvāmi-viracita-stavāvalyāṁ

śrī-prārthanāśraya-caturdaśakaṁ

sampūrṇam

 —o)0(o—

(30)

# śrī-abhīṣṭa-sūcanam

ābhīra-pallī-pati-putra-kāntād

āsyābhilāsātibalāśva-vāraḥ |

śrī-rūpa-cintāmaṇi-sapti-saṁstho

mat-svānta-durdānta-hayecchur āstām ||1||

yad-yatnataḥ śama-damātma-viveka-yogair

adhyātma-lagnam avikāram abhūn mano me |

rūpasya tat smita-sudhaṁ sadayāva-lokam

āsādya mādyati hareś cartair idānīm ||2||

nibhṛta-vipina-līlāḥ kṛṣṇa-vaktraṁ sadākṣṇā

prapibatha mṛga-kanyā yūyam evātidhanyāḥ |

kṣaṇam api na viloke sārameyī vrasthāpy

udara-bharaṇa-vṛttyā bambhramantī hatāham ||3||

man-mānasonmīlad-aneka-saṅgama-

prayāsa-kuñjodara-labdha-saṅgyoḥ |

nivedya sakhy arpaya māṁ sva-sevane

vīṭī-pradānāvasare vrajeśayoḥ ||4||

niviḍa-rati-vilāsāyāsa-gāḍhālasāṅgīṁ

śrama-jala-kaṇikābhiḥ klinna-gaṇḍāṁ nu rādhām |

vraja-pati-suta-vakṣaḥ-pīṭha-vinyasta-dehām

api sakhi bhavatībhiḥ sevyamānāṁ viloke ||5||

ditija-kula-nitānta-dhvāntam aśrāntam asyan

svajana-jana-cakora-prema-pīyūṣa-varṣī

kara-śiśirita-rādhā-kairavotphulla-vallī-

kuca-kusuma-gulucchaḥ pātu kṛṣṇauṣadhīśaḥ ||6||

rāse lāsyaṁ rasavati samaṁ rādhayā mādhavasya

kṣmā-bhṛt-kacche dadhi-kara-kṛte sphāra-kelī-vivādam |

ālī-madhye smara-pavana-jaṁ narma-bhaṅgī-taraṅgaṁ

kāle kasmin kuśala-bharite hanta sākṣāt karomi ||7||

rohiṇyāgre kṛtāśīḥ-śatam atha sabhayānandam ābhīra-bhartā

bhītyā śaśvan nṛsiṁhe halini sakhi-kule nyasya sāsraṁ vrajeśyā |

sāṭopa-sneham udyad-vraja-jana-nivahai rādhikādi-priyābhiḥ

sa-ślāghaṁ vīkṣyamāṇaḥ śrita-surabhir aṭan navya-gopaḥ sa pāyāt ||8||

adṛṣṭā dṛṣṭeva sphurati sakhi keyaṁ vraja-vadhūḥ

kuto’sminn āyātā bhajitum atulā tvāṁ madhu-purāt |

apūrveṇāpūrvāṁ ramaya hariṇainām iti sa rā-

dhikodyad-bhaṅgy-uktyā vidita-yuvatibhyaḥ smitam adhāt ||9||

rādheti nāma nava-sundara-dīdhu-mugdhaṁ

kṛṣṇeti nāma madhurādbhuta-gāḍha-dugdham |

sarva-kṣaṇaṁ surabhi-rāga-himena ramyaṁ

kṛtvā tad eva piba me rasane kṣudhārte || 10 ||

caitanya-candra mama hṛt-kumudaṁ vikāśya

hṛdyaṁ vidhehi nija-cintana-bhṛṅga-raṅgaiḥ |

kiṁ cāparādha-timiraṁ niviḍaṁ vidhūya

pādāmṛtaṁ sadaya pāyaya durgataṁ mām ||11||

pika-paṭu-rava-vādyair bhṛṅga-jhaṅkāra-gānaiḥ

sphurad-atula-kuḍuṅga-kroḍa-raṅge saraṅgam |

smara-sadasi kṛtodyan nṛtyataḥ śrānta-gātraṁ

vraja-nava-yuva-yugmaṁ nartakaṁ vījayāmi ||12||

yat-pādāmbuja-yugma-vicyuta-rajaḥ-sevā-prabhāvād ahaṁ

gāndharvā-sarasī-girīndra-nikaṭe kaṣṭo’pi nityaṁ vasan |

tat-preyo-gaṇa-pālito jita-sudhā rādhā-mukundābhidhā

udgāyāmi śṛṇomi māṁ punar aho śrīmān sa rūpo’vatu ||13||

iti śrīmad-raghunātha-dāsa-gosvāmi-viracita-stavāvalyāṁ

śrī-abhīṣṭa-sūcanaṁ

sampūrṇam

 —o)0(o—

iti stavāvalī sampūrṇā